

**POROČILO O DELU**

**INŠPEKTORATA REPUBLIKE SLOVENIJE**

**ZA NARAVNE VIRE IN PROSTOR**

**ZA LETO 2024**

**Junij 2025**

**VSEBINA**

[1 SEZNAM KRATIC 1](#_Toc200369214)

[2 UVOD 4](#_Toc200369215)

[3 SLUŽBA ZA SPLOŠNE IN PRAVNE ZADEVE 6](#_Toc200369216)

[3.1 ORGANIZACIJA IN ZAPOSLENI 7](#_Toc200369217)

[3.2 IZOBRAŽEVANJE 8](#_Toc200369218)

[3.3 TEHNIČNA OPREMLJENOST ZA DELO IN OSEBNA VAROVALNA OPREMA 8](#_Toc200369219)

[3.4 FINANČNA SREDSTVA IN REALIZACIJA 9](#_Toc200369220)

[3.5 POSTOPKI JAVNEGA NAROČANJA 9](#_Toc200369221)

[3.6 DOSTOP DO INFORMACIJ JAVNEGA ZNAČAJA 9](#_Toc200369222)

[4 SEKTOR ZA SISTEM IN PODPORO INŠPEKCIJAM 10](#_Toc200369223)

[5 GRADBENA IN GEODETSKA INŠPEKCIJA 11](#_Toc200369224)

[5.1 GRADBENA INŠPEKCIJA 11](#_Toc200369225)

[5.1.1 PRISTOJNOST IN ZAKONODAJA 11](#_Toc200369226)

[5.1.2 INŠPEKCIJSKI NADZOR 14](#_Toc200369227)

[5.1.3 PREKRŠKOVNI POSTOPEK 28](#_Toc200369228)

[5.1.4 AKCIJE V LETU 2024 29](#_Toc200369229)

[5.1.4.1 AKCIJA NADZORA NAD PREPREČEVANJEM NEDOVOLJENIH GRADENJ OBJEKTOV V ZADEVAH, V KATERIH NI BILA PODANA POBUDA 30](#_Toc200369230)

[5.1.4.2 NADZOR NAD VGRAJEVANJEM GRADBENIH PROIZVODOV 33](#_Toc200369231)

[5.1.4.3 AKCIJA NADZORA NA GRADBIŠČIH IN NAD DELOM UDELEŽENCEV PRI GRADITVI OBJEKTOV 35](#_Toc200369232)

[5.1.4.4 AKCIJA NADZORA NAD PRIJAVO ZAČETKA GRADNJE 39](#_Toc200369233)

[5.1.4.5 AKCIJA NADZORA NAD GRADNJO, UPORABO IN IZPOLNJEVANJEM BISTVENE ZAHTEVE UNIVERZALNE GRADITVE IN RABE OBJEKTOV V JAVNI RABI 44](#_Toc200369234)

[5.1.5 SKUPNE AKCIJE V LETU 2024 48](#_Toc200369235)

[5.1.6 MERILA ZA OBRAVNAVO PRIJAV 49](#_Toc200369236)

[5.1.7 TEŽAVE PRI DELU 52](#_Toc200369237)

[5.1.8 POSEBNOSTI 53](#_Toc200369238)

[5.1.9 KORUPCIJSKA TVEGANJA 56](#_Toc200369239)

[5.2 GEODETSKA INŠPEKCIJA 58](#_Toc200369240)

[5.2.1 PRISTOJNOST IN ZAKONODAJA 58](#_Toc200369241)

[5.2.2 INŠPEKCIJSKI NADZOR 59](#_Toc200369242)

[5.2.3 PREKRŠKOVNI POSTOPEK 62](#_Toc200369243)

[5.2.4 AKCIJE V LETU 2024 63](#_Toc200369244)

[5.2.4.1 USMERJENA AKCIJA GEODETSKE INŠPEKCIJE V ZVEZI Z EVIDENTIRANJEM NEPREMIČNIN 64](#_Toc200369245)

[5.2.4.2 USMERJENA AKCIJA NADZORA GEODETSKE INŠPEKCIJE NAD GEODETSKIMI PODJETJI 65](#_Toc200369246)

[6 INŠPEKCIJA ZA NARAVNE VIRE IN RUDARSTVO 67](#_Toc200369247)

[6.1 INŠPEKCIJA ZA NARAVO IN VODE 67](#_Toc200369248)

[6.1.1 PRISTOJNOST IN ZAKONODAJA 67](#_Toc200369249)

[6.1.2 INŠPEKCIJSKI NADZOR 68](#_Toc200369250)

[*6.1.2.1* MERILA ZA DOLOČANJE PREDNOSTNIH INŠPEKCIJSKIH NADZOROV 70](#_Toc200369251)

[6.1.2.2 IZVAJANJE PROGRAMA DELA V LETU 2024 72](#_Toc200369252)

[6.1.2.3 DRUGO 74](#_Toc200369253)

[6.1.3 PREKRŠKOVNI POSTOPEK 75](#_Toc200369254)

[6.1.4 AKCIJE V LETU 2024 76](#_Toc200369255)

[6.1.5 SKUPNE AKCIJE V LETU 2024 78](#_Toc200369256)

[6.1.6 PREPREČEVANJE KORUPCIJSKIH TVEGANJ 79](#_Toc200369257)

[6.2 SODELOVANJE INV 79](#_Toc200369258)

[6.2.1 SODELOVANJE Z DRUGIMI INŠPEKCIJAMI IN ORGANI 79](#_Toc200369259)

[6.2.2 MEDNARODNO SODELOVANJE 80](#_Toc200369260)

[6.2.3 KLJUČNE UGOTOVITVE IN SKLEPI 80](#_Toc200369261)

[6.3 RUDARSKA INŠPEKCIJA 82](#_Toc200369262)

[6.3.1 OPRAVLJENO DELO RUDARSKIH INŠPEKTORJEV 82](#_Toc200369263)

[6.3.1.1 PRISTOJNOST IN ZAKONODAJA 82](#_Toc200369264)

[6.3.1.2 INŠPEKCIJSKI NADZOR 82](#_Toc200369265)

[6.3.1.3 INŠPEKCIJSKI UPRAVNI POSTOPEK 84](#_Toc200369266)

[6.3.2 PREKRŠKOVNI POSTOPEK 88](#_Toc200369267)

[6.3.3 AKCIJE V LETU 2024 89](#_Toc200369268)

[6.3.4 MEDNARODNO SODELOVANJE 90](#_Toc200369269)

[6.3.5 POROČILO O VARNOSTI IN ZDRAVJU PRI DELU V RUDARSTVU 90](#_Toc200369270)

# SEZNAM KRATIC

**PRAVNI VIRI**

* + **GZ**, Gradbeni zakon (Uradni list RS, št. [61/17](http://www.uradni-list.si/1/objava.jsp?sop=2017-01-2914), [72/17 – popravek](http://www.uradni-list.si/1/objava.jsp?sop=2017-21-3507) (popr.), [65/20](http://www.uradni-list.si/1/objava.jsp?sop=2020-01-0978), [15/21](http://www.uradni-list.si/1/objava.jsp?sop=2021-01-0315) – Zakon o dodatnih ukrepih za omilitev posledic COVID-19 – (ZDUOP) in [199/21](http://www.uradni-list.si/1/objava.jsp?sop=2021-01-3972) – GZ-1)
  + **GZ-1**, Gradbeni zakon (Uradni list RS, št. [199/21](https://www.uradni-list.si/glasilo-uradni-list-rs/vsebina/2021-01-3972), [105/22](https://www.uradni-list.si/glasilo-uradni-list-rs/vsebina/2022-01-2603) – Zakon za zmanjšanje neenakosti in škodljivih posegov politike ter zagotavljanje spoštovanja pravne države (ZZNŠPP)*,* [133/23](https://www.uradni-list.si/glasilo-uradni-list-rs/vsebina/2023-01-4095) in [85/24](https://www.uradni-list.si/glasilo-uradni-list-rs/vsebina/2024-01-2520) – Zakon o arhitekturni in inženirski dejavnosti (ZAID-A))
  + **UUP**, Uredba o upravnem poslovanju (Uradni list RS, št. [9/18](https://www.uradni-list.si/glasilo-uradni-list-rs/vsebina/2018-01-0353), [14/20](https://www.uradni-list.si/glasilo-uradni-list-rs/vsebina/2020-01-0461), [167/20](https://www.uradni-list.si/glasilo-uradni-list-rs/vsebina/2020-01-2919), [172/21](https://www.uradni-list.si/glasilo-uradni-list-rs/vsebina/2021-01-3363), [68/22](https://www.uradni-list.si/glasilo-uradni-list-rs/vsebina/2022-01-1605), [89/22](https://www.uradni-list.si/glasilo-uradni-list-rs/vsebina/2022-01-2236), [135/22](https://www.uradni-list.si/glasilo-uradni-list-rs/vsebina/2022-01-3243), [77/23](https://www.uradni-list.si/glasilo-uradni-list-rs/vsebina/2023-01-2419) in [24/24](https://www.uradni-list.si/glasilo-uradni-list-rs/vsebina/2024-01-0705))
  + **ZAID**, Zakon o arhitekturni in inženirski dejavnosti (Uradni list RS, št. [61/17](https://www.uradni-list.si/glasilo-uradni-list-rs/vsebina/2017-01-2913), [133/22](https://www.uradni-list.si/glasilo-uradni-list-rs/vsebina/2022-01-3213) – odl. US in [85/24](https://www.uradni-list.si/glasilo-uradni-list-rs/vsebina/2024-01-2520))
  + **ZDIJZ**, Zakon o dostopu do informacij javnega značaja (Uradni list RS, št. [51/06](https://www.uradni-list.si/glasilo-uradni-list-rs/vsebina/2006-01-2180) – uradno prečiščeno besedilo, [117/06](https://www.uradni-list.si/glasilo-uradni-list-rs/vsebina/2006-01-5018) – ZDavP-2, [23/14](https://www.uradni-list.si/glasilo-uradni-list-rs/vsebina/2014-01-0876), [50/14](https://www.uradni-list.si/glasilo-uradni-list-rs/vsebina/2014-01-2077), [19/15](https://www.uradni-list.si/glasilo-uradni-list-rs/vsebina/2015-01-0728) – odl. US, [102/15](https://www.uradni-list.si/glasilo-uradni-list-rs/vsebina/2015-01-4086), [7/18](https://www.uradni-list.si/glasilo-uradni-list-rs/vsebina/2018-01-0275) in [141/22](https://www.uradni-list.si/glasilo-uradni-list-rs/vsebina/2022-01-3466))
  + **ZDOdv**, Zakon o državnem odvetništvu (Uradni list RS, št. [23/17](https://www.uradni-list.si/glasilo-uradni-list-rs/vsebina/2017-01-1206))
  + **ZDOIONUS**, Zakon o določanju območij ter imenovanju in označevanju naselij, ulic in stavb (Uradni list RS, št. [25/08](http://www.uradni-list.si/1/objava.jsp?sop=2008-01-0910))
  + **ZGO-1**, Zakon o graditvi objektov (Uradni list RS, št. 102/04 – uradno prečiščeno besedilo, 14/05 – popr., 92/05 – Zakon o spremembah in dopolnitvah Zakona o javnih cestah (ZJC-B), 93/05 –ZVMS, 111/05 – odl. US, 126/07, 108/09, 61/10 – ZRud-1, 20/11 – odl. US, 57/12, 101/13 – Zakon o davku na nepremičnine (ZDavNepr), 110/13, 19/15, 61/17 – GZ in 66/17 – odl. US)
  + **ZGPro-1**,Zakon o gradbenih proizvodih (Uradni list RS, št. [82/13](https://www.uradni-list.si/glasilo-uradni-list-rs/vsebina/2013-01-3032))
  + **ZGD-1**,Zakon o gospodarskih družbah (Uradni list RS, št. [65/09](https://www.uradni-list.si/glasilo-uradni-list-rs/vsebina/2009-01-3036) – uradno prečiščeno besedilo, [33/11](https://www.uradni-list.si/glasilo-uradni-list-rs/vsebina/2011-01-1587), [91/11](https://www.uradni-list.si/glasilo-uradni-list-rs/vsebina/2011-01-3912), [32/12](https://www.uradni-list.si/glasilo-uradni-list-rs/vsebina/2012-01-1401), [57/12](https://www.uradni-list.si/glasilo-uradni-list-rs/vsebina/2012-01-2405), [44/13](https://www.uradni-list.si/glasilo-uradni-list-rs/vsebina/2013-01-1696) – odl. US, [82/13](https://www.uradni-list.si/glasilo-uradni-list-rs/vsebina/2013-01-3035), [55/15](https://www.uradni-list.si/glasilo-uradni-list-rs/vsebina/2015-01-2281), [15/17](https://www.uradni-list.si/glasilo-uradni-list-rs/vsebina/2017-01-0730), [22/19](https://www.uradni-list.si/glasilo-uradni-list-rs/vsebina/2019-01-0914) – Zakon o poslovni skrivnosti (ZPosS) [158/20](https://www.uradni-list.si/glasilo-uradni-list-rs/vsebina/2020-01-2765) – Zakon o spremembah in dopolnitvah Zakona o integriteti in preprečevanju korupcije – ZIntPK-C, [18/21](https://www.uradni-list.si/glasilo-uradni-list-rs/vsebina/2021-01-0413), [18/23](https://www.uradni-list.si/glasilo-uradni-list-rs/vsebina/2023-01-0348) – Zakon o spremembah in dopolnitvah Zakona o državni upravi – ZDU-1O)
  + **ZID-1**,Zakon o inšpekciji dela (Uradni list. RS, št. 19/14, 55/17)
  + **ZIN**,Zakon o inšpekcijskem nadzoru (Uradni list RS, št. [43/07](http://www.uradni-list.si/1/objava.jsp?sop=2007-01-2353) – uradno prečiščeno besedilo in [40/14](http://www.uradni-list.si/1/objava.jsp?sop=2014-01-1619))
  + **ZIUPRPK**, Zakon o interventnih ukrepih za preprečitev škodljivih posledic pri podaljševanju rudarskih pravic in koncesij (Uradni list RS, št. [63/23](https://www.uradni-list.si/glasilo-uradni-list-rs/vsebina/2023-01-1916))
  + **ZIUSVP**, Zakon o izvajanju Uredbe (EU) o splošni varnosti proizvodov (Uradni list RS, št. 101/03)
  + **ZKN**, Zakon o katastru nepremičnin (ZKN) (Uradni list RS, št. [54/21](https://www.uradni-list.si/glasilo-uradni-list-rs/vsebina/2021-01-1047) in [85/24](https://www.uradni-list.si/glasilo-uradni-list-rs/vsebina/2024-01-2520) – ZAID-A)
  + **ZMVN-1**, Zakon o množičnem vrednotenju nepremičnin (Uradni list RS, št. [77/17](https://www.uradni-list.si/glasilo-uradni-list-rs/vsebina/2017-01-3730), [33/19](https://www.uradni-list.si/glasilo-uradni-list-rs/vsebina/2019-01-1493), [66/19](https://www.uradni-list.si/glasilo-uradni-list-rs/vsebina/2019-01-2925), [54/23](https://www.uradni-list.si/glasilo-uradni-list-rs/vsebina/2023-01-1631) – odl. US in [100/24](https://www.uradni-list.si/glasilo-uradni-list-rs/vsebina/2024-01-3101))
  + **ZON**,Zakon o ohranjanju narave (Uradni list RS, št. [96/04](http://www.uradni-list.si/1/objava.jsp?sop=2004-01-4233) – uradno prečiščeno besedilo, [61/06](http://www.uradni-list.si/1/objava.jsp?sop=2006-01-2567) – ZDru-1, [8/10](http://www.uradni-list.si/1/objava.jsp?sop=2010-01-0254) – ZSKZ-B, [46/14](http://www.uradni-list.si/1/objava.jsp?sop=2014-01-1918), [21/18](http://www.uradni-list.si/1/objava.jsp?sop=2018-01-0887) – ZNOrg, [31/18](http://www.uradni-list.si/1/objava.jsp?sop=2018-01-1402), [82/20](http://www.uradni-list.si/1/objava.jsp?sop=2020-01-1235), [3/22](http://www.uradni-list.si/1/objava.jsp?sop=2022-01-0014) – ZDeb, [105/22](http://www.uradni-list.si/1/objava.jsp?sop=2022-01-2603) – Zakon za zmanjšanje neenakosti in škodljivih posegov politike ter zagotavljanje spoštovanja pravne države – ZZNŠPP in [18/23](http://www.uradni-list.si/1/objava.jsp?sop=2023-01-0348) – ZDU-1O)
  + **ZORZFS**,Zakon o obnovi, razvoju in zagotavljanju finančnih sredstev (Uradni list RS, št. [131/23](https://www.uradni-list.si/glasilo-uradni-list-rs/vsebina/2023-01-4011), [81/24](https://www.uradni-list.si/glasilo-uradni-list-rs/vsebina/2024-01-2378) in [109/24](https://www.uradni-list.si/glasilo-uradni-list-rs/vsebina/2024-01-3539))
  + **ZP-1**,Zakon o prekrških (Uradni list RS, št. [29/11](http://www.uradni-list.si/1/objava.jsp?sop=2011-01-1376) – uradno prečiščeno besedilo, [21/13,](http://www.uradni-list.si/1/objava.jsp?sop=2013-01-0786) [111/13,](http://www.uradni-list.si/1/objava.jsp?sop=2013-01-4126) [74/14](http://www.uradni-list.si/1/objava.jsp?sop=2014-01-3062) – odl. US, [92/14](http://www.uradni-list.si/1/objava.jsp?sop=2014-01-3705) – odl. US, [32/16,](http://www.uradni-list.si/1/objava.jsp?sop=2016-01-1364) [15/17](http://www.uradni-list.si/1/objava.jsp?sop=2017-01-0740) – odl. US, [73/19](http://www.uradni-list.si/1/objava.jsp?sop=2019-01-3233) – odl. US, [175/20](http://www.uradni-list.si/1/objava.jsp?sop=2020-01-3096) – Zakon o interventnih ukrepih za omilitev posledic drugega vala epidemije COVID-19 – ZIUOPDVE in [5/21](http://www.uradni-list.si/1/objava.jsp?sop=2021-01-0110) – odl. US)
  + **ZPDZC-1**,Zakon o preprečevanju dela in zaposlovanja na črno (Uradni list RS, št. [32/14](https://www.uradni-list.si/glasilo-uradni-list-rs/vsebina/2014-01-1320), [47/15](https://www.uradni-list.si/glasilo-uradni-list-rs/vsebina/2015-01-1930) – Zakona o zaposlovanju, samozaposlovanju in delu tujcev (ZZSDT), [43/19](https://www.uradni-list.si/glasilo-uradni-list-rs/vsebina/2019-01-1923), [121/21](https://www.uradni-list.si/glasilo-uradni-list-rs/vsebina/2021-01-2575) – Zakon o javnem naročanju (ZJN-3B) in [78/23](https://www.uradni-list.si/glasilo-uradni-list-rs/vsebina/2023-01-2479) – Zakon o ohranjanju in razvoju rokodelstva (ZORR))
  + **ZPlanP**, Zakon o planinskih poteh (Uradni list RS, št. [61/07](http://www.uradni-list.si/1/objava.jsp?sop=2007-01-3298) in [92/21](http://www.uradni-list.si/1/objava.jsp?sop=2021-01-1978))
  + **ZRPSJ**,Zakon o regijskem parku Škocjanske jame (Uradni list RS, št. [57/96](http://www.uradni-list.si/1/objava.jsp?sop=1996-01-3316), [46/14](http://www.uradni-list.si/1/objava.jsp?sop=2014-01-1918) – ZON-C in [18/23](http://www.uradni-list.si/1/objava.jsp?sop=2023-01-0348) – ZDU-1O)
  + **ZRud-1**,Zakon o rudarstvu (Uradni list RS, št. [14/14](https://www.uradni-list.si/glasilo-uradni-list-rs/vsebina/2014-01-0381) – uradno prečiščeno besedilo, [61/17](https://www.uradni-list.si/glasilo-uradni-list-rs/vsebina/2017-01-2914) – GZ, [54/22](https://www.uradni-list.si/glasilo-uradni-list-rs/vsebina/2022-01-1188), [78/23](https://www.uradni-list.si/glasilo-uradni-list-rs/vsebina/2023-01-2478) – Zakon o uvajanju naprav za proizvodnjo električne energije iz obnovljivih virov energije (ZUNPEOVE) in [81/24](https://www.uradni-list.si/glasilo-uradni-list-rs/vsebina/2024-01-2379))
  + **ZSVP-1**, Zakonu o splošni varnosti proizvodov (Uradni list RS, št. [101/03](https://www.uradni-list.si/glasilo-uradni-list-rs/vsebina/2003-01-4500) in [102/24](https://www.uradni-list.si/glasilo-uradni-list-rs/vsebina/2024-01-3200) – ZIUSVP)
  + **ZTNP-1**, [Zakon o Triglavskem narodnem parku](http://www.uradni-list.si/1/objava.jsp?urlid=201052&stevilka=2821) (Uradni list RS, št. [52/10](http://www.uradni-list.si/1/objava.jsp?sop=2010-01-2821), [46/14](http://www.uradni-list.si/1/objava.jsp?sop=2014-01-1918) – ZON-C, [60/17](http://www.uradni-list.si/1/objava.jsp?sop=2017-01-2881), [82/20](http://www.uradni-list.si/1/objava.jsp?sop=2020-01-1234) in [18/23](http://www.uradni-list.si/1/objava.jsp?sop=2023-01-0348) – ZDU-1O)
  + **ZUP**,Zakon o splošnem upravnem postopku (Uradni list RS, št. [24/06](https://www.uradni-list.si/glasilo-uradni-list-rs/vsebina/2006-01-0970) – uradno prečiščeno besedilo, [105/06](https://www.uradni-list.si/glasilo-uradni-list-rs/vsebina/2006-01-4487) – ZUS-1, [126/07](https://www.uradni-list.si/glasilo-uradni-list-rs/vsebina/2007-01-6415), [65/08](https://www.uradni-list.si/glasilo-uradni-list-rs/vsebina/2008-01-2816), [8/10](https://www.uradni-list.si/glasilo-uradni-list-rs/vsebina/2010-01-0251), [82/13](https://www.uradni-list.si/glasilo-uradni-list-rs/vsebina/2013-01-3034), [175/20](https://www.uradni-list.si/glasilo-uradni-list-rs/vsebina/2020-01-3096) – ZIUOPDVE in [3/22](https://www.uradni-list.si/glasilo-uradni-list-rs/vsebina/2022-01-0014) – [Zakon o debirokratizaciji (ZDeb))](https://www.bing.com/ck/a?!&&p=c46f5fdd938d9d9ab3bf5b1e1cae3e4cb6c911767374644b6b55c7795b6ba886JmltdHM9MTczODU0MDgwMA&ptn=3&ver=2&hsh=4&fclid=1fc0c136-d470-6389-1e25-d5b6d5076270&psq=ZDeb&u=a1aHR0cDovL3d3dy5waXNycy5zaS9QaXMud2ViL3ByZWdsZWRQcmVkcGlzYT9pZD1aQUtPODM0Ng&ntb=1)
  + **ZUNPEOVE**, Zakon o uvajanju naprav za proizvodnjo električne energije iz obnovljivih virov energije (Uradni list RS, št. [78/23](https://www.uradni-list.si/glasilo-uradni-list-rs/vsebina/2023-01-2478) in [95/24](https://www.uradni-list.si/glasilo-uradni-list-rs/vsebina/2024-01-2872))
  + **ZUreP-3**, Zakon o urejanju prostora (Uradni list RS, št. [199/21](https://www.uradni-list.si/glasilo-uradni-list-rs/vsebina/2021-01-3971), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE, [95/23](https://www.uradni-list.si/glasilo-uradni-list-rs/vsebina/2023-01-2670) – ZIUOPZP, [23/24](https://www.uradni-list.si/glasilo-uradni-list-rs/vsebina/2024-01-0694) in [109/24](https://www.uradni-list.si/glasilo-uradni-list-rs/vsebina/2024-01-3541))
  + **ZV-1**, Zakon o vodah(Uradni list RS, št. [67/02](http://www.uradni-list.si/1/objava.jsp?sop=2002-01-3237), [2/04](http://www.uradni-list.si/1/objava.jsp?sop=2004-01-0064) – Zakon o spremembah in dopolnitvah Zakona o zdravstveni inšpekciji – ZZdrI-A, [41/04](http://www.uradni-list.si/1/objava.jsp?sop=2004-01-1694) – ZVO-1, [57/08](http://www.uradni-list.si/1/objava.jsp?sop=2008-01-2417), [57/12](http://www.uradni-list.si/1/objava.jsp?sop=2012-01-2418), [100/13](http://www.uradni-list.si/1/objava.jsp?sop=2013-01-3602), [40/14](http://www.uradni-list.si/1/objava.jsp?sop=2014-01-1618), [56/15](http://www.uradni-list.si/1/objava.jsp?sop=2015-01-2360), [65/20](http://www.uradni-list.si/1/objava.jsp?sop=2020-01-0975), [35/23](http://www.uradni-list.si/1/objava.jsp?sop=2023-01-1019) – odl. US in [78/23](http://www.uradni-list.si/1/objava.jsp?sop=2023-01-2478) – ZUNPEOVE)
  + **ZVKSES**,Zakon o varstvu kupcev stanovanj in enostanovanjskih stavb (Uradni list RS, št. [18/04](https://www.uradni-list.si/glasilo-uradni-list-rs/vsebina/2004-01-0776))
  + **ZVO-2**,Zakon o varstvu okolja (Uradni list RS, št. [44/22](https://www.uradni-list.si/glasilo-uradni-list-rs/vsebina/2022-01-0873), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE in [23/24](https://www.uradni-list.si/glasilo-uradni-list-rs/vsebina/2024-01-0693))
  + **ZVPJ**,Zakon o varstvu podzemnih jam (Uradni list RS, št. [2/04](http://www.uradni-list.si/1/objava.jsp?sop=2004-01-0067), [61/06](http://www.uradni-list.si/1/objava.jsp?sop=2006-01-2567) – ZDru-1, [46/14](http://www.uradni-list.si/1/objava.jsp?sop=2014-01-1918) – ZON-C in [21/18](http://www.uradni-list.si/1/objava.jsp?sop=2018-01-0887) – Zakon o nevladnih organizacijah (ZNOrg))
  + **ZVZD-1**,Zakon o varnosti in zdravju pri delu (Uradni list RS, št. 43/11)
  + **ZTZPUS-1**, Zakon o tehničnih zahtevah za proizvode in o ugotavljanju skladnosti (Uradni list RS, št. [17/11](http://www.uradni-list.si/1/objava.jsp?sop=2011-01-0691) in [29/23](http://www.uradni-list.si/1/objava.jsp?sop=2023-01-0616))
  + **ZZZiv**,Zakon o zaščiti živali (Uradni list RS, št. [38/13](https://www.uradni-list.si/glasilo-uradni-list-rs/vsebina/2013-01-1457) – uradno prečiščeno besedilo, [21/18](https://www.uradni-list.si/glasilo-uradni-list-rs/vsebina/2018-01-0887) – ZNOrg, [92/20](https://www.uradni-list.si/glasilo-uradni-list-rs/vsebina/2020-01-1628), [159/21](https://www.uradni-list.si/glasilo-uradni-list-rs/vsebina/2021-01-2993) in [109/23](https://www.uradni-list.si/glasilo-uradni-list-rs/vsebina/2023-01-3141))

**KRATICE ORGANOV**

* + **AJPES** – Agencija Republike Slovenije za javnopravne evidence in storitve
  + **ARSO** – Agencije Republike Slovenije za okolje
  + **CE** –evropska skladnost, francosko Conformité Européenne
  + **DRSV** –Direkcija Republike Slovenije za vode
  + **EU** –Evropska unija
  + **FURS** –Finančna uprava Republike Slovenije
  + **GGI** –Gradbena in geodetska inšpekcija
  + **GURS** –Geodetska uprava Republike Slovenije
  + **IRSKGLR** –Inšpektorat Republike Slovenije za kmetijstvo, gozdarstvo, lovstvo in ribištvo
  + **IRSNVP** –Inšpektorat Republike Slovenije za naravne vire in prostor
  + **IRSOP** – Inšpektorat Republike Slovenije za okolje in prostor
  + **IRSOE** –Inšpektorat Republike Slovenije za okolje in energijo
  + **IRSD** –Inšpektorat Republike Slovenije za delo
  + **INVR** –Inšpekcija za naravne vire in rudarstvo
  + **INV** –Inšpekcija za naravo in vode
  + **IZS** –Inženirska zbornica Slovenije
  + **JU** –javni uslužbenec
  + **KPK** –Komisija za preprečevanje korupcije Republike Slovenije
  + **MDP** –Ministrstvo za digitalno preobrazbo Republike Slovenije
  + **MNVP** – Ministrstvo za naravne vire in prostor Republike Slovenije
  + **NSRAO** – odlagališča nizko- in srednjeradioaktivnih odpadkov
  + **OE** –območna enota
  + **PIS** –prostorski informacijski sistem
  + **RS** –Republika Slovenija
  + **RS RS** –Računsko sodišče Republike Slovenije
  + **SSPZ** –Služba za splošne in pravne zadeve
  + **SSPI** –Sektor za sistem in podporo inšpekcijam
  + **TNP** – Triglavski narodni park
  + **URSJV** – Uprava Republike Slovenije za jedrsko varnost
  + **US RS** – Ustavno sodišče Republike Slovenije
  + **VČP** –Varuh človekovih pravic Republike Slovenije
  + **ZRSVN** – Zavod Republike Slovenija za varstvo narave
  + **ZZZS** –Zavod za zdravstveno zavarovanje Slovenije

# UVOD

IRSNVP je bil ustanovljen z Uredbo o spremembah in dopolnitvah Uredbe o organih v sestavi ministrstev (Uradni list RS, št. 25/23).

Celotni inšpektorat vodi in predstavlja glavni inšpektor IRSNVP. Inšpekcijo za naravne vire in rudarstvo ter Gradbeno in geodetsko inšpekcijo vodita direktorja, Službo za splošne in pravne zadeve ter Sektor za sistem in podporo inšpekcijam pa vodji službe. Območne enote vodijo vodje posamezne enote. Inšpektorat deluje na sedežu inšpektorata v Ljubljani na naslovu Dunajska cesta 56 in v osmih OE, ki so v Celju, Mariboru, Kranju, Ljubljani, Murski Soboti, Novi Gorici, Novem mestu in Kopru. V okviru območnih enot delujejo tudi inšpekcijske pisarne, in sicer na Ptuju, v Dravogradu, Postojni, Ajdovščini, Brežicah, Ljutomeru, Slovenski Bistrici, Velenju in Zagorju ob Savi.

**Inšpektorji za naravne vire in rudarstvo ter gradbeni in geodetski inšpektorji** nadzirajoizvajanje in spoštovanje predpisov, ki urejajo:

* področje voda, vodnega režima in gospodarjenja z vodami,
* izvajanje nalog gospodarskih javnih služb na področju oskrbe s pitno vodo ter odvajanja in čiščenja komunalne in padavinske odpadne vode, ki niso v pristojnosti lokalnih skupnosti,
* varstvo in ohranjanje narave,
* urejanje prostora in naselij,
* graditev objektov,
* opravljanje geodetske dejavnosti in evidentiranja nepremičnin ter
* naloge inšpekcijskega nadzora nad izvajanjem zakona, ki ureja rudarstvo, na njegovi podlagi izdanih predpisov, tehničnih predpisov in predpisov s področja varnosti in zdravja pri izvajanju rudarskih del ter drugih predpisov, ki se nanašajo na raziskovanje in izkoriščanje mineralnih surovin.

V sestavi inšpektorata so organizirane štiri organizacije enote:

* Inšpekcija za naravne vire in rudarstvo,
* Gradbena in geodetska inšpekcija,
* **Služba za splošne in pravne zadeve ter**
* **Sektor za sistem in podporo inšpekcijam.**

Poslanstvo IRSNVP je izvajanje učinkovitega inšpekcijskega nadzora in zagotavljanje preventivnega delovanja z namenom zagotavljanja zakonitosti na področjih, ki jih nadzira, ter zadovoljstva uporabnikov, zaposlenih in širše družbene skupnosti.

IRSNVP uresničuje svoje poslanstvo z:

* izvedbo rednih, izrednih in kontrolnih inšpekcijskih nadzorov,
* uvedbo in odločanjem v prekrškovnih postopkih,
* obravnavo prijav in pobud,
* izvajanjem izvršb,
* odgovori na vprašanja medijev, državljanov, poslancev, VČP ter drugih zainteresiranih javnosti,
* pošiljanjem podatkov na podlagi ZDIJZ,
* sodelovanjem z Inšpekcijskim svetom, matičnim ministrstvom in drugimi organi v RS,
* načrtnim in sistemskim kadrovskim popolnjevanjem ter
* usposabljanjem inšpektorjev in drugih zaposlenih.

IRSNVP z napovedanimi in nenapovedanimi inšpekcijskimi nadzori preverja spoštovanje zakonskih določb s področja naravnih virov in prostora.

* Redne inšpekcijske nadzore IRSNVP načrtuje v letnih načrtih dela. Z njimi zagotavlja sistematičen in učinkovit nadzor nad inšpekcijskimi zavezanci. V letnem načrtu dela se določijo glavne usmeritve dela in obseg inšpekcijskega nadzora za tekoče leto. Pri določitvi letnega načrta se upoštevajo strateške usmeritve dela za gradbeno, geodetsko, rudarsko inšpekcijo ter za inšpekcijo za narave in vode ter načrt dela INV za obdobje 2023–2025 ter ugotovitve že izvedenih inšpekcijskih nadzorov in ocene, na katerem področju obstaja večja verjetnost kršitve predpisov in strateških usmeritev inšpektorata. Načrtovani inšpekcijski nadzori za leto 2024 so bili usmerjeni predvsem na področja, kjer se je v preteklosti že zaznalo nespoštovanje predpisov oziroma so se zaznale težave pri njihovem izvajanju, in na področja, kjer bi bila zaradi nespoštovanja predpisov lahko neposredno ogrožena človeška življenja ali zdravje ljudi ter storjena večja materialna škoda.
* Na podlagi prejetih prijav, pobud, pritožb in obvestil fizičnih ali pravnih oseb IRSNVP izvaja izredne inšpekcijske nadzore. Pregledi, ki se ne izvajajo na podlagi prejete prijave, ampak jih inšpektorji izvajajo v okviru sprejetega letnega načrta nadzora nad zavezanci, na lastno pobudo in v okviru načrtovanih akcij, se štejejo za redne preglede.
* S celovitimi nadzori se opravlja celoviti nadzor nad zakonitostjo delovanja zavezancev, s tematskimi nadzori se pregledujejo izvajanje posameznega materialnega predpisa in v nadzoru zaznane težave pri izpolnjevanju predpisanih zahtev ali pa se pridobivajo podatki o dejanskem stanju (posnetek stanja) na posameznem delovnem področju.
* Za preverjanje, ali so zavezanci v opredeljenem roku uresničili ukrepe oziroma izpolnili zahteve, ki so jih inšpektorji odredili za odpravo pomanjkljivosti in nepravilnosti, IRSNVP izvaja kontrolne inšpekcijske nadzore.
* Poleg teh nadzorov IRSNVP vsako leto načrtuje različne usmerjene akcije na področjih, kjer so bile v prejšnjem obdobju ugotovljene večje nepravilnosti ali kjer sprememba posamezne področne zakonodaje na novo določa nadzor, in na področjih, kjer je izkazan širši javni interes.
* IRSNVP sodeluje tudi v skupnih akcijah več inšpektoratov in usklajenih akcijah, ki jih organizirajo Inšpekcijski svet in regijske koordinacije območnih enot.
* Načrt dela je objavljen na spletni strani inšpektorata: <https://www.gov.si/drzavni-organi/organi-v-sestavi/inspektorat-za-naravne-vire-in-prostor/o-inspektoratu/>.

Posebno pozornost IRSNVP namenja ukrepanju v prekrškovnem postopku.

# SLUŽBA ZA SPLOŠNE IN PRAVNE ZADEVE

Služba za splošne in pravne zadeve (v nadaljnjem besedilu: SSPZ) opravlja naloge za celotni IRSNVP in je podrejena glavnemu inšpektorju. Ukvarja se s pravnimi vprašanji, kadrovskimi zadevami ter vključuje tudi finančno službo in informatiko.

Zaradi spremembe zakonodaje je bila s 1. aprilom 2023 narejena delitev IRSOP na več delov. En del je postal del IRSNVP, drugi del IRSOE in tretji del je postal samostojni IRSS. Vsi trije organi so podpisali dva sporazuma o načinu dela medsebojne pomoči na kadrovskem področju, področju informatike, kadrovskih zadev in urejanja dokumentarnega gradiva na območnih enotah. Vse leto so se opravljale naloge za obe področji na območnih enotah, in sicer dela in naloge v vložiščih, pri uporabi službenih vozil in podobne zadeve.

SSPZ opravlja naloge za zagotavljanje:

– ustreznih razmer za delo inšpektorata kot celote;

– administrativno-tehničnega, kadrovskega in finančnega poslovanja;

– enotnega delovanja administracije ter

– dela na področju upravljanja dokumentov in dokumentarnega gradiva.

Zaposleni v sodelovanju s SSPZ skrbijo za redno vzdrževanje službenih vozil in tudi njihovo morebitno zamenjavo. Enotna služba za podporo skrbi za nemoteno delovanje informacijskih sistemov in računalniške opreme ter za povezavo z Ministrstvom za digitalno prihodnost (v nadaljnjem besedilu: MDP), ki je že v letu 2016 prevzelo sredstva za nabavo računalniške opreme.

Naloge kadrovskega poslovanja se nanašajo na načrtovanje, izbiro, razvoj in izobraževanje kadrov, kamor spadata tudi zaposlovanje in napredovanje javnih uslužbencev. Kadrovsko področje vsebuje tudi sodelovanje pri pripravi delovnopravnih in organizacijskih aktov s področja ravnanja s kadrovskimi viri, pripravo analiz in strokovnih podlag kadrovskih načrtov ter podlag za odločanje o pravicah in obveznostih javnih uslužbencev. SSPZ vodi disciplinske postopke in ugotavlja druge nepravilnosti.

SSPZ skrbi za nakup, vzdrževanje in evidenco opreme za inšpektorje, saj mora IRSNVP zaposlenim javnim uslužbencem zagotavljati osebno varovalno opremo (zaščitna jakna, delovni čevlji, čelada, odsevni brezrokavnik in drugo) ter druge potrebne pripomočke in orodje za opravljanje delovnih nalog.

Finančno poslovanje vsebuje predvsem načrtovanje, spremljanje porabe finančnih sredstev IRSNVP in nadzor nad njo, in sicer z zbiranjem, urejanjem in pripravo finančne dokumentacije. V okviru finančnega poslovanja se pripravijo finančni načrti (proračun, načrt nabav in gradenj) in spremlja njihovo uresničevanje. V finančno poslovanje spadajo tudi naloge, pomembne za nemoteno delovanje IRSOP, kot so sodelovanje pri postopkih javnih naročil, spremljanje pogodbenih obveznosti in obdelava finančnih dokumentov, izvajanje elektronskih postopkov plačevanja računov. Poleg tega je treba redno spremljati plačila glob, taks in različna vračila. Zelo pomembno je stalno sodelovanje z drugimi organi na tem področju.

Pri delu IRSNVP nastane velika količina dokumentov in drugega dokumentarnega gradiva, za katero je treba po veljavni zakonodaji zagotoviti učinkovito, zakonito in enotno evidentiranje, hrambo in arhiviranje.

## ORGANIZACIJA IN ZAPOSLENI

IRSNVP je v marcu 2023 postal organ v sestavi MNVP, ki ga vodi in zastopa glavni inšpektor dr. Marko Korošic. Sedež ima v Ljubljani na naslovu Dunajska cesta 56. V sestavi IRSNVP delujejo INVR, GGI, SSPI in SSPZ ter osem OE gradbene inšpekcije. INVR, ki ni razdeljena na OE, ter GGI vodi direktor posamezne inšpekcije, SSPZ ter SSPI pa vodja službe. OE vodijo vodje posamezne enote. Po kadrovskem načrtu ima IRSNVP kvoto 117 delovnih mest za nedoločen čas in eno pripravniško mesto. Na IRSNVP je bilo 31. decembra 2024 zaposlenih 106 oseb, od teh jih je bilo 104 za nedoločen čas, en za določen čas in ena pripravnica.

V IRSNVP je bilo 31. decembra 2024 vključno z v. d. glavne inšpektorice zaposlenih 70 inšpektorjev, pet nadzornikov in 31 drugih uslužbencev, in sicer:

* v IRSNVP, na sedežu organa, poleg v. d. glavne inšpektorice še dva javna uslužbenca,
* v Inšpekciji za naravne vire in rudarstvo 15 javnih uslužbencev,
* v Službi za splošne in pravne zadeve 13 javnih uslužbencev,
* v Sektorju za sistem in podporo inšpekcijam pet javnih uslužbencev ter
* v Gradbeni in geodetski inšpekciji dva javna uslužbenca, upoštevaje v inšpekciji oblikovane notranje organizacijske enote (OE).

V osmih OE gradbene inšpekcije je bilo zaposlenih:

* v OE Celje 11 javnih uslužbencev,
* v OE Koper 7 javnih uslužbencev,
* v OE Kranj 6 javnih uslužbencev,
* v OE Ljubljana 12 javnih uslužbencev,
* v OE Maribor 14 javnih uslužbencev,
* v OE Murska Sobota 5 javnih uslužbencev,
* v OE Nova Gorica 7 javnih uslužbencev in
* v OE Novo mesto 6 javnih uslužbencev.

V letu 2024 je delovno razmerje v IRSNVP prenehalo veljati 16 zaposlenim, od tega:

* 10 zaradi upokojitve,
* dvema zaradi sklenjenega pisnega sporazuma o prenehanju veljavnosti pogodbe o zaposlitvi in
* štirim zaradi premestitve v drug organ.

V letu 2024 je delovno razmerje v IRSNVP sklenilo 12 javnih uslužbencev, od teh:

* 10 za nedoločen čas,
* eden za določen čas zaradi opravljanja pripravništva oziroma usposabljanja za delo in
* eden za določen čas za čas opravljanja funkcije.

V preglednici 1 je predstavitev izobrazbene strukture zaposlenih na dan 31. decembra 2024.

Preglednica 1: Izobrazbena struktura zaposlenih v IRSNVP

|  |  |
| --- | --- |
| STOPNJA IZOBRAZBE | ŠTEVILO ZAPOSLENIH |
| doktorat | 2 |
| magisterij | 10 |
| visoka izobrazba/univ. dipl./spec./2. bolonjska | 81 |
| višja izobrazba/inženir | 2 |
| srednja strokovna izobrazba | 11 |
| manj kot srednja strokovna/poklicna šola | 0 |
| SKUPAJ: | 106 |

V letu 2024 je bilo začetih 37 postopkov za zaposlitev javnih uslužbencev, od teh je bilo do konca leta končanih 31 postopkov. Od vseh začetih postopkov je bilo v letu 2024 neuspešno končanih 16 postopkov.

## IZOBRAŽEVANJE

Z izobraževanjem se zagotavlja ustrezna raven strokovne izobrazbe in usposobljenosti zaposlenih za uspešno in učinkovito opravljanje nalog. Tako kot vsako leto je bilo tudi v letu 2024 organizirano enodnevno interno izobraževanje za vse zaposlene. Med letom pa je bilo organiziranih še več internih izobraževanj za inšpektorje o različnih temah. V povprečju so se zaposleni v letu 2024 izobraževali 1,9 dneva oziroma 2 dni.

## TEHNIČNA OPREMLJENOST ZA DELO IN OSEBNA VAROVALNA OPREMA

V letu 2024 smo kupili dve vozili, to je eno električno manjše osebno vozilo in eno navadno manjše vozilo v skupni vrednosti 42.717,00 EUR. Prodali smo dve izrabljeni vozili in iztržili 6.260,00 EUR, ki jih bomo porabili za nakup novih vozil.

Inšpektorji pri delu potrebujejo osebno varovalno opremo, kot so jakne, hlače, čevlji, škornji in čelade. Izrabljeno opremo sproti nadomeščamo in poskrbimo za zaščitno opremo novozaposlenih. Lani so bile nabavljene čelade in polo majice za delo na terenu. Za boljše delovne razmere smo nabavili podstavke za monitor.

V letu 2024 smo kot centralizirani organ od MDP prejeli opremo za nove zaposlitve, to so prenosniki in monitorji, menjali so se nekateri tiskalniki v tajništvih. Nekaj prenosnih tiskalnikov, ki smo jih naročili, so dostavili in so v uporabi, preostale pa bodo v letu 2025. Večjih težav z računalniško opremo nismo imeli, saj je bila v okviru preselitve na MDP večina že zamenjana. Po pričakovanjih je bilo nekaj okvar računalnikov in monitorjev. Med letom je prišlo do nekaj izpadov povezav na omrežju HKOM, vendar so jih v doglednem času odpravili.

Tiskanje je še vedno razdeljeno na dva dela. Tiskanje na velikih multifunkcijskih tiskalnikih Konica Minolta c300i v celoti pokriva MDP, kar je odlično. Več težav pa je s srednjimi multifunkcijskimi napravami Lexmark 725 in tajniškimi tiskalniki, za katere moramo potrošni material zagotavljati sami na organu. Idealno bi bilo, da bi tudi za te naprave potrošni material zagotavljal MDP.

Aplikativni strežnik INSPIS-IRSNVP še vedno poteka na infrastrukturi MDP. Težav z delovanjem same infrastrukture ni bilo. Pojavlja pa se težava z razvojnim vzdrževanjem aplikacije INSPIS zaradi težav z izvajalcem PartIT. Pot do nove aplikativne rešitve, ki jo IRSNVP potrebuje in ki bi nadomestila obstoječo aplikacijo INSPIS-IRSNVP, pa je še dolga.

Kar zadeva strežnik GeoServer, ki smo ga želeli sami postaviti na IRSNVP za geolociranje za potrebe zbiranja geografskih lokacij zadev, pa smo naleteli na oviro. Namreč MDP že ima postavljen sistem GEO Hub na infrastrukturi ESRI in je našo aplikativno rešitev ustavil zaradi poenotenja okolja in da vsak organ ne bi postavljal svoje platforme za geolociranje. Aplikativna rešitev, ki jo potrebujemo, bo morala zadostiti zahtevam po integraciji s sistemom GEO Hub, zaradi česar bo precej dražja. Rešitev pričakujemo v letu 2025. Od MDP bi si želeli bolj proaktivnega delovanja, da bi nas vodili skozi svoje interne postopke in bi tako lažje prišli do potrebne aplikativne rešitve. Prav bi bilo, da bi MDP omogočal tudi uporabo *open-source* rešitev (GeoServer, QGIS, PostGRESQL, PostGIS in druge). S tem bi marsikatero problematiko lahko rešili bistveno hitreje in tudi ceneje, še posebej pri začasnih rešitvah.

## FINANČNA SREDSTVA IN REALIZACIJA

Proračun v začetku leta za IRSNVP je naveden v spodnji preglednici.

Preglednica 2: Finančna sredstva IRSNVP za leto 2024

|  |  |  |
| --- | --- | --- |
| Sprejeti proračun za leto 2024 | 6.860.000,00 EUR |  |
| Veljavni proračun za leto 2024 |  | 7.087.730,91 EUR |

|  |  |  |
| --- | --- | --- |
| SPREJETI PRORAČUN | Sprejeti proračun  (v EUR) | Veljavni proračun  (v EUR) |
| 231381 – Plače | 5.500.000,00 | 5.600.000,00 |
| 231383 – Materialni stroški | 511.000,00 | 637.254,00 |
| 231385 – Investicije in invest. vzdrževanje | 171.000,00 | 171.000,00 |
| 231387 – Izvedenska mnenja | 30.000,00 | 30.000,00 |
| 231389 – Izvršbe | 610.000,00 | 610.000,00 |
| 231392 – Odškodnine iz zavarovanj | 1.735,00 | 5.575,40 |
| 231394 – Stvarno premoženje | 36.265,00 | 36.265,00 |

Razpoložljivih sredstev je bilo dovolj za poslovanje organa. Navesti je treba tudi, da inšpektorji s kaznovalno politiko poskrbijo za precejšen finančni priliv v proračun. Že več let vsako leto prodamo nekaj najstarejših vozil in potem s temi sredstvi kupimo druga, novejša službena vozila. Na posameznih postavkah so sredstva ostala neporabljena, zato smo jih ponudili v porabo drugim organom v sestavi.

## POSTOPKI JAVNEGA NAROČANJA

Za potrebe IRSNVP je bilo v letu 2024 odprtih 76 javnih naročil vseh vrst. Od tega je bilo izdanih 55 naročilnic v višini 53.441,80 EUR. Na MJU so vodili postopke, pri katerih je šlo za skupna javna naročila v skladu z Uredbo o skupnem javnem naročanju Vlade Republike Slovenije (Uradni list RS, št. 27/16). Gre za skupno nabavo kartuš za tiskanje, izvajanje poštnih storitev, nakup okoljsko manj obremenjujočih novih motornih in električnih vozil, zavarovanje službenih avtomobilov, nakup letalskih vozovnic in prevajanje. Druge postopke smo vodili sami.

## DOSTOP DO INFORMACIJ JAVNEGA ZNAČAJA

IRSNVP je v skladu z Zakonom o dostopu do informacij javnega značaja (v nadaljnjem besedilu: ZDIJZ) zavezan za dajanje informacij javnega značaja. V letu 2024 je prejel 288 zahtev, od tega je bilo 24 zahtevam ugodeno, 99 zahtevam je bilo delno ugodeno, 126 zahtev je bilo v celoti zavrnjenih, poleg tega je bilo sprejetih še 39 drugih končnih odločitev (zavržene, odstopljene, ustavljene zahteve).

Preglednica 3: IJZ za leto 2024

|  |  |
| --- | --- |
|  | ZDIJZ 2024 |
| Zahtevi za ZDIJZ je bilo ugodeno. | 24 |
| Zahtevi za ZDIJZ je bilo delno ugodeno. | 99 |
| Zahteva za ZDIJZ je bila zavrnjena. | 126 |
| Preostale odločitve po ZDIJZ. | 39 |
|  | 288 |

# SEKTOR ZA SISTEM IN PODPORO INŠPEKCIJAM

V delovno področje SSPI spadajo spremljajoče naloge za delovanje inšpekcij, načrtovanje in spremljanje izvedbe nalog na področju inšpekcij, priprava analiz in poročil s področja dela ter priprava različnih poročil s področja dela inšpekcij, nudenje strokovne pomoči inšpektorjem na področju inšpekcijskega nadzora in prekrškovnih postopkov, priprava delovnih navodil, usmeritev ter pravilnikov za izvajanje inšpekcijskega nadzora, nudenje podpore in delo na področju stikov z javnostjo ter priprava različnih poročil in navodil s področja dela organa. Sektor za sistem in podporo inšpekcijam vodi vodja sektorja.

V zvezi z delom inšpekcije je v letu 2024 predstojnik organa poslal 865 dopisov, odgovorov, obvestil in poročil, kar je za 141 % več kot v preteklem letu, ko jih je bilo 359, pri čemer je število zaposlenih ostalo nespremenjeno. Leta 2024 je bilo s področja dela Gradbene in geodetske inšpekcije medijem poslanih 185 sklopov odgovorov na novinarska vprašanja. S področja dela INVR je bilo poslanih 66 odgovorov na novinarska vprašanja, preostalih objav pa je bilo 23. Skupno je tako bilo poslanih 274 odgovorov na novinarska vprašanja.

V letu 2024 je SSPI dejavno, zlasti z dajanjem pripomb, sodeloval z MNVP pri pripravi zakonodaje s področja dela inšpekcije. V medresorskem usklajevanju zakonov in drugih predpisov oziroma aktov smo na IRSNVP v letu 2024 pregledali in proučili vse osnutke zakonov, podzakonskih aktov in drugih predpisov, ter če so vplivali na naše delo, tudi podali pripombe. Pri tem opozarjamo na spremembo ZV-1, ZVPJ, ZON-F, ZUNPEOVE-A, GZ-1B, ZUreP-3, ZGos-1, ZIMI, ZUP, ZP-1, Pravilnika o postavitvi in delovanju fotonapetostnih naprav na kmetijskih zemljiščih, Zakona o gospodarskih javnih službah s področja oskrbe s pitno vodo, odvajanja in čiščenja komunalne in padavinske odpadne vode ter urejanja javnih površin. Podali smo predlog na Inšpekcijski svet za spremembo ZIN.

IRSNVP je aktivno sodeloval tudi v medresorskem usklajevanju ter na sestankih, ki jih je sklicalo pristojno ministrstvo na temo sprejemanja in sprememb zakonodaje s področja dela IRSNVP.

# GRADBENA IN GEODETSKA INŠPEKCIJA

## GRADBENA INŠPEKCIJA

Temeljna naloga gradbene inšpekcije je nadzor nad gradnjo objektov, predvsem preprečevanje nedovoljenih gradenj oziroma objektov, nadziranje izpolnjevanja zakonsko določenih bistvenih zahtev glede lastnosti objektov v vseh fazah njihove gradnje, zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z gradnjo objektov ter preprečevanje uporabe objektov brez predpisanih dovoljenj. Na IRSNVP je bilo 31. decembra 2024 zaposlenih 54 gradbenih inšpektorjev, od teh jih 52 opravlja delo na terenu. V primerjavi z lanskim letom je kadrovski primanjkljaj devet gradbenih inšpektorjev oziroma skoraj 15 %.

### PRISTOJNOST IN ZAKONODAJA

Pristojnosti gradbene inšpekcije so določene predvsem v zakonih: GZ-1, ZORZFS, ZUreP-3, ZAID, ZRud-1, ZPDZC-1 in v drugih podzakonskih aktih.

Na podlagi določil GZ-1 in ZORZFS gradbeni inšpektorji nadzirajo gradnjo objektov, med drugim:

* ali imajo investitorji gradbeno dovoljenje za graditev objektov oziroma dela, ki jih opravljajo, ali dela opravljajo v skladu z dovoljenjem in ali so prijavili začetek gradbenih del;
* ali se gradnja oziroma sprememba namembnosti izvaja v skladu z izdanim gradbenim dovoljenjem;
* ali se rekonstrukcija objekta izvaja v skladu z izdanim gradbenim dovoljenjem in ali je začetek del prijavljen;
* ali se manjša rekonstrukcija izvaja na podlagi pisnega mnenja pooblaščenega strokovnjaka;
* ali se gradi objekt, za katerega je izdan sklep, s katerim sta se dovolila obnova postopka in zadržanje izvršitve gradbenega dovoljenja;
* ali udeleženci pri graditvi objektov izpolnjujejo zahteve, določene z zakonom;
* ali je investitor vložil prijavo začetka gradnje in potrebno dokumentacijo;
* ali se gradnja izvaja v skladu s projektno dokumentacijo za izvedbo gradnje;
* ali ima objekt uporabno dovoljenje in ali se objekt uporablja v skladu z njim;
* ali se vgrajujejo ustrezni gradbeni proizvodi;
* ali je zagotovljeno, da objekti ne ogrožajo varnosti in zdravja ljudi ter okolice in ali so izpolnjene bistvene ter druge zahteve.

Na podlagi določil ZUreP-3 gradbeni inšpektorji opravljajo nadzor:

* nad izvajanjem tega zakona in na njegovi podlagi izdanih predpisov v delih, ki se nanašajo na ravnanja izdelovalcev in odgovornih vodij, ter nad skladnostjo izvajanja vseh negradbenih posegov v prostor z državnim prostorskim izvedbenim aktom.

Na podlagi določil ZAID gradbeni inšpektorji nadzirajo zagotavljanje izpolnjevanja pogojev pooblaščenih arhitektov in inženirjev ter gospodarskih subjektov, ki opravljajo arhitekturno in inženirsko dejavnost.

Postopki, začeti pred začetkom uporabe GZ-1, se v skladu prvim odstavkom 128. člena GZ-1 dokončajo po določbah GZ. Na podlagi določil GZ gradbeni inšpektorji nadzirajo gradnjo objektov, med drugim:

* ali imajo investitorji gradbeno dovoljenje za graditev objektov oziroma dela, ki jih opravljajo, ali dela opravljajo v skladu z dovoljenjem in ali so prijavili začetek gradbenih del;
* ali se gradnja oziroma sprememba namembnosti izvaja v skladu z izdanim gradbenim dovoljenjem;
* ali se rekonstrukcija objekta izvaja v skladu z izdanim gradbenim dovoljenjem in ali je začetek del prijavljen;
* ali se gradi objekt, za katerega je izdan sklep, s katerim sta se dovolila obnova postopka in zadržanje izvršitve gradbenega dovoljenja;
* ali udeleženci pri graditvi objektov izpolnjujejo zahteve, določene z zakonom;
* ali je investitor vložil prijavo začetka gradnje in potrebno dokumentacijo;
* ali ima objekt uporabno dovoljenje in ali se objekt uporablja v skladu z njim;
* ali je zagotovljeno, da objekti ne ogrožajo varnosti in zdravja ljudi ter okolice.

Postopki, začeti na podlagi ZGO-1, se ne glede na določilo prvega odstavka GZ dokončajo po določbah ZGO-1. Tako na podlagi določil ZGO-1 gradbeni inšpektorji nadzirajo gradnjo objektov, med drugim:

* ali imajo investitorji gradbeno dovoljenje za graditev objektov oziroma dela, ki jih opravljajo, ali dela opravljajo v skladu z dovoljenjem;
* ali se gradnja oziroma sprememba namembnosti izvaja v skladu z izdanim gradbenim dovoljenjem;
* ali se dela, za katera ni treba pridobiti dovoljenj po določbah ZGO-1, izvajajo v skladu s prostorskimi akti in gradbenimi predpisi;
* ali se gradi objekt, za katerega je izdan sklep, s katerim sta se dovolila obnova postopka in zadržanje izvršitve gradbenega dovoljenja;
* ali udeleženci pri graditvi objektov izpolnjujejo zahteve, določene z ZGO-1;
* ali imajo lastniki za uporabo objektov uporabno dovoljenje in ali objekte uporabljajo v skladu z njim;
* ali objekte vzdržujejo tako, da ti ne ogrožajo varnosti in zdravja ljudi ter okolice.

Na podlagi ZRud-1 gradbeni inšpektorji nadzirajo:

* ali se rudarska dela na stavbnih zemljiščih izvajajo zakonito in
* ali se izvaja gradnja dodatne rudarske infrastrukture zunaj rudniških prostorov v skladu s predpisi, ki urejajo graditev objektov.

Gradbeni inšpektorji v okviru svoje pristojnosti izvajajo tudi obveznosti, določene z Uredbo o odlagališčih odpadkov (Uradni list RS, št. [10/14](http://www.uradni-list.si/1/objava.jsp?sop=2014-01-0244), [54/15](http://www.uradni-list.si/1/objava.jsp?sop=2015-01-2274), [36/16](http://www.uradni-list.si/1/objava.jsp?sop=2016-01-1587), [37/18](http://www.uradni-list.si/1/objava.jsp?sop=2018-01-1904), [13/21](http://www.uradni-list.si/1/objava.jsp?sop=2021-01-0302) in [44/22](http://www.uradni-list.si/1/objava.jsp?sop=2022-01-0873) – ZVO-2).

**Temeljni cilji gradbene inšpekcije** v letu 2024 so bili predvsem:

* čim učinkovitejše preprečevanje nedovoljenih gradenj oziroma objektov;
* v vseh fazah gradnje objektov nadzorovati izpolnjevanje z zakonom določenih bistvenih zahtev glede lastnosti objektov ter zagotoviti izpolnjevanje predpisanih pogojev in kakovost dela pri opravljanju dejavnosti v zvezi z gradnjo objektov;
* čim učinkovitejše preprečevanje uporabe objektov brez predpisanih dovoljenj;
* preprečevanje nezakonitega izvajanja rudarskih del na stavbnih zemljiščih;
* poročanje o izpolnjevanju gradbenih zahtev v zvezi z zaprtjem odlagališč.

Temeljni cilji dela gradbene inšpekcije so opredeljeni v okviru štirih temeljnih nalog, in sicer:

* G1 – preprečevanje nedovoljenih gradenj oziroma objektov;
* G2 – nadzorovanje izpolnjevanja z zakonom določenih bistvenih zahtev glede lastnosti objektov v vseh fazah gradnje objektov ter zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z gradnjo objektov;
* G3 – preprečevanje uporabe objektov brez predpisanih dovoljenj;
* G4 – nadzorovanje drugih predpisov v pristojnosti gradbene inšpekcije.

Šifranti temeljnih nalog so povezani s področno zakonodajo, ki določa delo inšpekcije. Preglednica 4 prikazuje uporabo šifrantov temeljnih nalog pri posamezni temeljni nalogi na ravni zadev in ključnih dokumentov za gradbeno inšpekcijo.

Šifranti temeljnih nalog, ki so opredeljeni na ravni zadev in ključnih dokumentov ter opredeljujejo temeljne naloge, so določeni za naslednje vrste zadev in pripadajočih ključnih dokumentov:

* upravna gradbena zadeva,
* prekrškovna zadeva,
* akcija.

Redni pregledi v zvezi z usklajenimi akcijami inšpektorata so redno obvezno delo vsakega gradbenega inšpektorja. Gradbeni inšpektor mora opraviti vsaj toliko nadzorov, kolikor jih je načrtovanih v letnem načrtu dela za posamezno akcijo. Za redne preglede štejejo tisti, ki jih inšpektorji ne izvajajo na podlagi prejete prijave, ampak na svojo pobudo, in inšpekcijski pregledi, opravljeni v okviru načrtovanih akcij. Kontrolni pregledi v zadevah, ki niso začete na podlagi prijave, prav tako spadajo med redne preglede. V zadevah, uvedenih na lastno pobudo in v okviru načrtovanih akcij, se vsi pregledi štejejo za redne, tudi če je med postopkom prispela prijava.

Lastni in izhodni dokumenti, upoštevani za redne preglede, so:

* zapisnik: redni pregled,
* zapisnik: redni pregled z zaslišanjem,
* zapisnik: redni kontrolni pregled,
* zapisnik: redni kontrolni pregled – izvršba po prvi osebi (izvršitev odločbe).

Med izredne preglede spadajo tisti, ki se izvajajo na podlagi prijave ali pobude. Kontrolni pregledi v zadevah, začetih na podlagi prijave, spadajo med izredne preglede. Lastni in izhodni dokumenti, upoštevani za izredne preglede, so:

* zapisnik: izredni pregled,
* zapisnik: izredni pregled z zaslišanjem,
* zapisnik: izredni kontrolni pregled,
* zapisnik: izredni kontrolni pregled – izvršba po prvi osebi (izvršitev odločbe).

Večina dejanj in postopkov gradbene inšpekcije je namenjena doseganju teh temeljnih ciljev, zato inšpektorji v ta namen dosledno vodijo inšpekcijske in prekrškovne postopke.

Preglednica 4: Uporaba šifrantov temeljnih nalog pri gradbeni inšpekciji

|  |  |  |
| --- | --- | --- |
| GRADBENA INŠPEKCIJA |  | Šifrant, ki opredeljuje temeljno nalogo |
| **Preprečevanje nedovoljenih gradenj** | * 82. člen GZ – nelegalni objekt * 83. člen GZ – neskladni objekt * 85. člen GZ – nevarni objekt * 1. točka prvega odstavka 93. člena GZ – odklop od infrastrukturnih omrežij * 96. člen GZ – označitev inšpekcijskega ukrepa * 152. člen ZGO-1 – nelegalna gradnja * 153. člen ZGO-1 – neskladna gradnja * 154. člen ZGO-1 – nevarna gradnja * 158. člen ZGO-1 – odklop od infrastrukturnih omrežij * 160. člen ZGO-1 – označitev ukrepa * četrti odstavek 148. člena ZGO-1 – obnova postopka izdaje gradbenega dovoljenja * Zakon o urejanju naselij in drugih posegov v prostor (ZUN) * odločba ZGO | **G1 – preprečevanje nedovoljenih gradenj oziroma objektov** |
| **Nadzorovanje izpolnjevanja z zakonom določenih bistvenih zahtev glede lastnosti objektov v vseh fazah njihove gradnje ter zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z graditvijo objektov** | * 80. člen GZ (prijava začetka gradnje in izpolnjevanje bistvenih zahtev) * 81. člen GZ (prepoved vgrajevanja gradbenih proizvodov) * 86. člen GZ (odprava nepravilnosti pri izvajanju gradnje ali pri obstoječem objektu) * 4. točka prvega odstavka 150. člena ZGO-1 (prepoved vgradnje) * 1. ali 2. točka prvega odstavka 150. člena ZGO-1 (odprava nepravilnosti oziroma ustavitev gradnje) * Zakon o urejanju prostora (ZUreP-2) * ZAID | **G2 – bistvene zahteve in izpolnjevanje pogojev** |
| **Preprečevanje uporabe objektov brez predpisanih dovoljenj** | * 84. člen GZ (neskladna uporaba objekta) * 3. točka prvega odstavka 93. člena GZ (prepoved uporabe) * 3. točka prvega odstavka 150. člena ZGO-1 (prepoved uporabe) * 156. člen ZGO-1 (posebni primeri uporabe) | **G3 – uporaba** |
| **Nadzorovanje izvajanja drugih predpisov v pristojnosti gradbene inšpekcije** | * Zakon o rudarstvu * Uredba o odlagališčih odpadkov * Zakon o preprečevanju dela in zaposlovanja na črno | **G4 – drugi zakoni** |

### INŠPEKCIJSKI NADZOR

Gradbeni inšpektorji so leta 2024 prejeli 2.866 prijav, ki so knjižene v 2.564 prijavnih zadevah. Po uradni dolžnosti so bili v letu 2024 uvedeni 2.504 postopki, od tega je bilo 1.769 inšpekcijskih (strokovni nadzor) in 179 prekrškovnih postopkov, 556 drugih splošnih postopkov pa se je nanašalo na delovanje gradbene inšpekcije.

Skoraj vse v zvezi z življenjem, bivanjem in delom se dogaja v objektih oziroma v prostoru ter vpliva na okolje in prostor, zato je temu primerno tudi število novih prijav gradbeni inšpekciji. Inšpektorji še vedno prejemajo veliko pobud, s katerimi pobudniki poskušajo civilnopravne zadeve reševati v inšpekcijskih postopkih namesto pred pristojnim sodiščem.

Preglednica 5: Število prejetih prijav in inšpekcijskih postopkov

|  |  |
| --- | --- |
| **2024** | **Inšpekcijski nadzor na gradbenem področju** |
| Število prejetih prijav | 2.564 |
| Število inšpekcijskih postopkov po materialnih predpisih | 1.769 |

Iz analize prijav izhaja, da je bilo v informacijskem sistemu 31. decembra 2024 na gradbeni inšpekciji evidentiranih skupno 38.338 prijav, od katerih je 27.071 obdelanih prijav ter 11.267 neobdelanih prijav. Od 11.267 neobdelanih prijav jih je 8.737 še nerešenih (zbirnik enakih prijav). Pri tem je treba pojasniti, da je do nekaterih odstopanj v primerjavi z letom 2023 prišlo zaradi urejanja prijavnih zadev v povezavi z razvrščanjem prijav prek informacijskega sistema.

Leta 2024 sta bili rešeni 1.702 inšpekcijski zadevi (upravna gradbena) in 194 prekrškovnih zadev. Poleg tega so bile rešene še 1.403 prijavne zadeve in 422 drugih splošnih zadev.

Gradbena inšpekcija je imela 31. decembra 2024 odprtih 23.728 zadev, in sicer:

– 8.201 upravno gradbeno (strokovni nadzor gradbene inšpekcije),

– 125 prekrškovnih,

– 13.993 prijavnih in

– 1.409 drugih splošnih zadev.

Gradbena inšpekcija je imela 31. decembra 2024 v reševanju 8.201 upravno inšpekcijsko zadevo, ki so se nanašale na strokovni nadzor gradbene inšpekcije. V 4.137 zadevah je bila izdana inšpekcijska odločba po 152. členu ZGO-1, 82. členu GZ ali 93. členu GZ-1 (inšpekcijski ukrepi pri nelegalni gradnji oziroma nelegalnem objektu – odstranitev objekta oziroma vzpostavitev v prejšnje stanje), ki še ni izvršena. Med temi zadevami je 2.850\* zadev z uvedenim izvršilnim postopkom, saj je bil že izdan sklep o dovolitvi izvršbe po drugi osebi. Od tega je v 2.659 zadevah izdan sklep o dovolitvi izvršbe izvršljiv in pravnomočen. To pomeni, da v teh primerih zavezanci nimajo več na voljo rednih pravnih sredstev. Inšpekcijski zavezanci kljub uvedenemu izvršilnemu postopku niso izvajali določb iz inšpekcijskih odločb, zato morajo gradbeni inšpektorji glede na predvideni način izvršbe (izvršba po drugi osebi, izvršba s prisilo) izvršiti tudi to.

\* 10. januarja 2025, ko je nastal seznam za prisilno izvršitev objektov za leto 2025, je bilo na seznam uvrščenih 3.346 zadev z uvedenim izvršilnim postopkom, to je postopkom, v okviru katerega je bil izdan sklep o dovolitvi izvršbe po drugi osebi. Na njem so sklepi o dovolitvi izvršbe po drugi osebi v vseh zadevah in ne samo za nelegalne gradnje oziroma objekte.

Gradbeni inšpektorji imajo evidentiranih tudi 2.432 upravnih zadev, v katerih teče ugotovitveni postopek oziroma o katerih še ni bilo odločeno.

Leta 2024 so gradbeni inšpektorji v zvezi s postopki poslali 6.182 dopisov, odgovorov, obvestil ter pojasnil strankam, prijaviteljem in drugim.

Gradbeni inšpektorji so v upravnih gradbenih zadevah, prekrškovnih zadevah in akcijah opravili 846 rednih pregledov, 1.692 izrednih pregledov, 3.639 kontrolnih pregledov (rednih in izrednih) ter pet zapisnikov o izvršbi po drugi osebi. V okviru teh zadev so opravili tudi 607 zaslišanj, sestavili 810 drugih zapisnikov in izdali 895 upravnih inšpekcijskih odločb. V prekrškovnih zadevah je bilo evidentiranih 42 zapisnikov, v prijavnih zadevah pa 292 zapisnikov. Preglednica 6 prikazuje pregled vseh zapisnikov v letu 2024.

Preglednica 6: Dejanja gradbene inšpekcije v letu 2024

|  |  |  |  |  |
| --- | --- | --- | --- | --- |
| **Oznake vrstic** | **Evidentiranje prijav in pobud** | **Prekrškovna zadeva** | **Upravna gradbena** | **Skupaj** |
| redni pregledi |  |  | 846 | 846 |
| izredni pregledi | 95 |  | 1.692 | 1.787 |
| kontrolni pregledi |  |  | 3.639 | 3.639 |
| zapisnik po drugi osebi |  |  | 5 | 5 |
| zaslišanja |  |  | 607 | 607 |
| drugi zapisniki | 197 | 42 | 810 | 1.049 |
| SKUPAJ | 292 | 42 | 7.599 | 7.933 |

Zoper izrečene inšpekcijske ukrepe lahko stranke v postopku vložijo pravna sredstva. V letu 2024 je gradbena inšpekcija prejela 455 pritožb zoper izdane akte v inšpekcijskem postopku in 729 odločitev drugostopenjskega organa, povezanih z vloženimi pravnimi sredstvi. Odločitve drugostopenjskega organa v zvezi z vloženimi pravnimi sredstvi so razvidne iz preglednice 7. Tako je bilo v letu 2024 za inšpektorat neugodnih 33,75 % odločitev instančnega organa, medtem ko je bilo ugodnih 66,25 % odločitev.

Preglednica 7: Odločitve drugostopenjskega organa v zvezi z vloženimi pravnimi sredstvi

|  |  |  |
| --- | --- | --- |
| **Oznake vrstic** | **INŠP\_Gradb** | **Odstotek** |
| akt delno odpravljen | 1 | 0,14 |
| akt odpravljen delno in odločitev organa druge stopnje | 7 | 0,96 |
| akt odpravljen delno in vrnitev v ponovni postopek | 8 | 1,10 |
| akt odpravljen v celoti in odločitev organa druge stopnje | 5 | 0,69 |
| akt odpravljen v celoti in vrnitev v ponovni postopek | 199 | 27,30 |
| akt se odpravi v celoti in pošlje pristojnemu organu | 2 | 0,27 |
| akt v celoti odpravljen | 15 | 2,06 |
| postopek se ustavi | 9 | 1,23 |
| pritožba se zavrne | 396 | 54,32 |
| pritožba se zavrže | 52 | 7,13 |
| sprememba odločitve v aktu | 35 | 4,80 |
| **Skupaj** | **729** | **100,00** |

Zakon o dopolnitvi Zakona o graditvi objektov (ZGO-1E), ki je začel veljati 28. decembra 2013, v 156.a členu določa dodatne razloge za odlog izvršbe inšpekcijskih ukrepov pri nelegalnih gradnjah, neskladnih gradnjah in objektih, ki se uporabljajo brez predpisanega uporabnega dovoljenja. Zakon o spremembi Zakona o graditvi objektov (ZGO-1F), ki je začel veljati 10. marca 2015, je podaljšal odloge izvršb in gradbenim inšpektorjem naložil, naj najpozneje v treh mesecih po začetku veljavnosti tega zakona po uradni dolžnosti podaljšajo roke odloga, in sicer za toliko časa, kolikor znaša razlika med časom odobrenega odloga izvršbe iz že izdanega sklepa in na novo določenim najdaljšim časom odloga izvršbe. V skladu z novelo ZGO-1F je bil odlog izvršbe mogoč tudi v primeru pravnomočne in izvršljive inšpekcijske odločbe. V skladu s tretjim odstavkom 293. člena ZUP se lahko upravna izvršba izjemoma odloži tudi na predlog zavezanca ali upravičenca, če je bilo zoper izvršbo oziroma izvršilni naslov vloženo pravno sredstvo, pa bi z izvršbo verjetno nastala nepopravljiva škoda. Pri tem GZ določa, da se postopki, začeti pred začetkom uporabe GZ, končajo po določbah ZGO-1. GZ-1 tudi določa, da se postopki, začeti na podlagi ZGO-1, dokončajo po določbah ZGO-1. Tako gradbeni inšpektor na predlog inšpekcijskega zavezanca (razen ko gre za dom) odloži izvršbo inšpekcijske odločbe, če inšpekcijski zavezanec izkaže izpolnjevanje predpisanih zakonskih pogojev. Pri tem je treba upoštevati tudi, da je GZ-1, ki je začel veljati 31. decembra 2021, uporablja pa se od 1. junija 2022, v 104. in 105. členu uredil potek varstva pravice do doma, kar je zakonodajalcu naložilo Ustavno sodišče Republike Slovenije že z odločbo št. U-I-64/14-20 z dne 12. oktobra 2017. S sprejetjem GZ-1 je odpravljena protiustavnost 156.a člena ZGO-1 glede »doma«, kar pomeni, da po 1. juniju 2022 po 156.a členu ZGO-1 ni več mogoče odločati glede odloga glede »doma«.

V letu 2024 so gradbeni inšpektorji v zvezi z odlogom izvršbe inšpekcijskih ukrepov po 293. členu ZUP in 156.a členu ZGO-1F izdali 82 sklepov o odlogu, s katerimi je bilo 43 zadev zavrnjenih, 10 zavrženih in 29 odobrenih.

Novi GZ-1, ki se je začel uporabljati 1. junija 2022, odpravlja neustavnost prejšnjih zakonskih ureditev, povezanih s pravico do doma. GZ-1 je uvedel odlog izvršbe zaradi nesorazmernosti posega inšpekcijskega ukrepa v dom in sodno presojo tega ukrepa, s čimer upošteva odločbo ustavnega sodišča št. U-I-64/14-20 z dne 12. oktobra 2017.

[**Odlog izvršbe zaradi nesorazmernosti posega inšpekcijskega ukrepa v dom določa 104. člen GZ-1.**](https://www.uradni-list.si/glasilo-uradni-list-rs/vsebina/2021-01-3972/#(odlog izvršbe zaradi nesorazmernosti posega inšpekcijskega ukrepa v dom)) Če v objektu, za katerega je bil izrečen inšpekcijski ukrep odstranitve ali prepovedi uporabe, prebiva inšpekcijski zavezanec ali posameznik (v nadaljnjem besedilu: predlagatelj) in zanj objekt pomeni dom, lahko predlagatelj v postopku izvršbe do izvršitve inšpekcijske odločbe vloži predlog za odlog izvršbe zaradi nesorazmernosti posega inšpekcijskega ukrepa v dom. Vložitev predloga odloži postopek izvršbe do dokončne odločitve o predlogu iz prejšnjega odstavka. Pristojni inšpektor odloži izvršitev inšpekcijske odločbe za pet let od izdaje sklepa o odložitvi izvršitve inšpekcijske odločbe, če predlagatelj izkaže, da:

– je živel v objektu iz prvega odstavka navedenega člena neprekinjeno več kot eno leto pred začetkom postopka inšpekcijskega nadzora;

– on oziroma osebe, ki skupaj z njim prebivajo v objektu iz prvega odstavka navedenega člena, niso imetniki stvarne ali obligacijske pravice, ki jim omogoča nastanitev v drugem primernem stanovanju;

– objekt iz prvega odstavka navedenega člena leži na zemljišču, ki je v lasti predlagatelja, razen če je predlagatelj predstavnik deprivilegirane ali ranljive družbene skupine in če je ugotovljena stavbna pravica na zemljišču, na katerem leži objekt;

– objekt iz prvega odstavka navedenega člena leži na zemljišču, ki ni na zakonsko določenem varovalnem območju gospodarske javne infrastrukture ali na zavarovanem območju, določenem v skladu z zakonom, ki ureja ohranjanje narave, ali vodovarstvenem območju, določenem v skladu z zakonom, ki ureja vode.

Če predlagatelj dejstev iz tretjega odstavka 104. člena GZ-1 ne izkaže, pristojni inšpektor izda sklep o prekinitvi postopka in napoti predlagatelja, naj v 30 dneh od vročitve sklepa o prekinitvi postopka pri okrajnem sodišču sproži postopek ugotavljanja nesorazmernosti posega izrečenega ukrepa v predlagateljev dom. Pritožba zoper sklep o prekinitvi postopka ni dovoljena. Če predlagatelj v roku iz četrtega odstavka 104. člena GZ-1 pri pristojnem sodišču ni sprožil postopka, se šteje, da je predlog iz prvega odstavka tega člena umaknil, in se postopek glede predloga iz prvega odstavka tega člena ustavi. Če sodišče v postopku iz četrtega odstavka 104. člena GZ-1 odloči, da izrečeni inšpekcijski ukrep nesorazmerno posega v predlagateljev dom, inšpektor izda sklep o odlogu izvršbe za pet let od vročitve tega sklepa. Predlagatelj lahko pred potekom roka iz drugega odstavka **104. člena GZ-1 ali roka iz šestega odstavka tega člena znova vloži predlog iz prvega odstavka tega člena. Inšpekcijski organ o ponovni vlogi ne odloča po določbah tretjega odstavka tega člena, temveč ravna po določbah četrtega odstavka tega člena. V primeru izdane inšpekcijske odločbe o nevarnem objektu se določbe tega člena ne uporabljajo.**

[**Sodno presojo nesorazmernosti posega inšpekcijskega ukrepa v dom določa 105. člen GZ-1.**](https://www.uradni-list.si/glasilo-uradni-list-rs/vsebina/2021-01-3972/#(sodna presoja nesorazmernosti posega inšpekcijskega ukrepa v dom)) Sodišče v nepravdnem postopku s sklepom dopusti presojo nesorazmernosti posega izrečenega ukrepa v predlagateljev dom, če:

– je predlog vložil predlagatelj na podlagi sklepa iz četrtega odstavka 104. člena GZ-1,

– je predlog vložen v predpisanem roku,

– ne gre za nevarni objekt,

– predlagatelj izkaže, da je objekt iz prvega odstavka 104. člena GZ-1 njegov dom ali dom osebe, ki tam prebiva.

Če sodišče dopusti presojo iz prvega odstavka 105. člena GZ-1, pretehta osebne okoliščine predlagatelja ali osebe iz četrte alineje prvega odstavka 105. člena GZ-1 ter cilje, pomembnost in nujnost zaščite javnega interesa ter na tej podlagi odloči, ali izvršitev inšpekcijskega ukrepa pomeni nesorazmerni poseg v predlagateljev dom. Sodišče lahko tudi odredi vnovično priključitev na javno vodovodno omrežje in kanalizacijsko omrežje ter javno električno omrežje, če je to tehnično mogoče.

Pri presoji osebnih okoliščin se zlasti upošteva:

– ali je bivanje v objektu ali njegovem delu nezakonito in se je predlagatelj zavedal nezakonitosti,

– ali si je predlagatelj prizadeval pridobiti ustrezna dovoljenja za odpravo nelegalnosti objekta,

– ali je predlagatelj oziroma njegov ožji družinski član v skladu z določbami zakona, ki ureja stanovanjska razmerja, imetnik stvarne ali obligacijske pravice, ki mu omogoča nastanitev v drugem primernem stanovanju,

– ali je predlagatelju bila ponujena preselitev v drugo primerno stanovanje in

– ali je predlagatelj predstavnik deprivilegirane in ranljive družbene skupine.

Zaščita javnega interesa je upravičena, če država sledi legitimnim ciljem, kot so:

– varstvo človekovih pravic in temeljnih svoboščin drugih oseb,

– varstvo zdravja in življenja ljudi,

– varnost države,

– varstvo okolja in ohranjanje narave,

– varstvo voda,

– varstvo kulturne dediščine,

– varstvo kulturne krajine in kakovostnega grajenega okolja.

Sodišče nemudoma obvesti pristojnega inšpektorja o izdanih aktih iz 105. člena GZ-1 in o njihovi pravnomočnosti.

Gradbeni inšpektorji so v letu 2024 prejeli 72 predlogov za odlog izvršbe zaradi nesorazmernosti posega inšpekcijskega ukrepa v dom. Postopek izvršbe se na podlagi vloženega predloga odloži do dokončne odločitve o predlogu za odlog izvršbe zaradi nesorazmernosti posega inšpekcijskega ukrepa v dom. Na podlagi tretjega odstavka 104. člena GZ-1 so gradbeni inšpektorji izdali 42 sklepov, s katerimi so ugodili predlogu predlagateljev za odlog izvršitve inšpekcijske odločbe zaradi nesorazmernosti posega inšpekcijskega ukrepa v dom, in sicer za pet let od izdaje sklepa.

Na podlagi četrtega odstavka 104. člena GZ-1 so gradbeni inšpektorji izdali 63 sklepov, s katerimi so postopek odloga izvršbe zaradi nesorazmernosti posega inšpekcijskega ukrepa v dom na podlagi predloga predlagatelja prekinili, in sicer do pravnomočne rešitve sodne presoje nesorazmernosti posega inšpekcijskega ukrepa v dom. Predlagatelj mora na pristojnem okrajnem sodišču sprožiti postopek ugotavljanja nesorazmernosti posega izrečenega ukrepa v predlagateljev dom v 30 dneh od vročitve sklepa o prekinitvi. Če v tem roku postopka pri pristojnem okrajnem sodišču ne sproži, se šteje, da je predlog odloga izvršbe zaradi nesorazmernosti posega inšpekcijskega ukrepa v dom umaknil.

V zvezi s predlogi za odlog izvršbe zaradi nesorazmernosti posega inšpekcijskega ukrepa v dom so gradbeni inšpektorji izdali še 10 sklepov, s katerimi so bile vloge predlagateljev zavržene, ter šest sklepov, s katerimi so bili postopki odloga izvršbe zaradi nesorazmernosti posega inšpekcijskega ukrepa v dom ustavljeni, saj po prekinitvi postopka predlagatelj pred pristojnim sodiščem ni začel sodnega postopka.

V letu 2024 sta bili na podlagi 105. člena GZ-1 sprejeti dve odločitvi sodišča glede nesorazmernosti posega v predlagateljev dom. Pri tem je sodišče v enem primeru odločilo, da bi izvršitev inšpekcijskega ukrepa pomenila nesorazmerni poseg v predlagateljev dom, v drugem primeru pa, da izvršitev inšpekcijskega ukrepa ne pomeni nesorazmernega posega v predlagateljev dom.

Po podatkih informacijskega sistema IRSNVP je bilo na podlagi prvega odstavka 105. člena GZ-1 s strani sodišča sprejetih tudi 15 odločitev, od tega je bilo sprejetih šest odločitev o nedopustnosti sodne presoje nesorazmernosti posega izrečenega inšpekcijskega ukrepa v dom in so bili posledično predlogi za odlog izvršbe zaradi nesorazmernosti posega inšpekcijskega ukrepa v dom zavrnjeni, ter devet odločitev, v katerih je sodišče dopustilo sodno presojo nesorazmernosti posega inšpekcijskega ukrepa v dom.

Natančnejše stanje s podatki o pomembnejših dejanjih in ukrepih gradbene inšpekcije v okviru postopkov v letu 2024 prikazuje preglednica 8.

Preglednica 8: Ukrepi gradbene inšpekcije v letu 2024

|  |  |  |  |
| --- | --- | --- | --- |
| **Oznake vrstic** | **Evidentiranje prijav in pobud** | **Upravna gradbena** | **Skupaj** |
| Odločba: odklop od infrastrukture |  | 11 | 11 |
| Odločba: odprava in nadomestna |  | 1 | 1 |
| Odločba: pisni odpravek ustne odločbe |  | 2 | 2 |
| Odločba: upravna |  | 893 | 893 |
| Sklep: denarna kazen |  | 10 | 10 |
| Sklep: denarna kazen v upravni izvršbi s PRISILITVIJO |  | 147 | 147 |
| Sklep: dovolitev izvršbe (po drugi osebi)\_G |  | 257 | 257 |
| Sklep: dovolitev izvršbe (PRISILITEV) |  | 273 | 273 |
| Sklep: o dovolitvi pravnega posla (107. čl. GZ-1) |  | 122 | 122 |
| Sklep: o rednem pravnem sredstvu |  | 8 | 8 |
| Sklep: o stroških izvršbe po drugi osebi |  | 8 | 8 |
| Sklep: o stroških – kopiranje dokumentov |  | 1 | 1 |
| Sklep: odlog izvršbe |  | 82 | 82 |
| Sklep: stroški postopka |  | 22 | 22 |
| Sklep: upravni | 19 | 424 | 443 |
| Sklep: ustavitev izvršbe |  | 441 | 441 |
| Sklep: ustavitev postopka |  | 642 | 642 |
| Sklep: vrnitev v prejšnje stanje |  | 1 | 1 |
| x(IPS) Odločba o predlogu: NIČNOST – zavrnitev |  | 3 | 3 |
| x(IPS) Odločba o predlogu: OBNOVA – zavrnitev |  | 1 | 1 |
| x(IPS) Odločba: NIČNOST |  | 2 | 2 |
| x(IPS) Odločba: OBNOVA |  | 1 | 1 |
| x(IPS) Sklep o predlogu: NIČNOST – zavrženje |  | 2 | 2 |
| x(IPS) Sklep o predlogu: OBNOVA – zavrženje |  | 1 | 1 |
| x(IPS) Sklep: OBNOVA – po uradni dolžnosti |  | 1 | 1 |

Natančnejše stanje s podatki o dejanjih in ukrepih gradbene inšpekcije v okviru postopkov v upravnih gradbenih in prekrškovnih zadevah ter akcijah v letu 2024, ki so bili opravljeni pri uresničevanju štirih ciljev gradbene inšpekcije, prikazuje preglednica 9.

Preglednica 9: Dejanja in ukrepi gradbene inšpekcije po temeljnih nalogah v letu 2024

|  |  |  |  |  |
| --- | --- | --- | --- | --- |
| **Opomba**: Dokument lahko vsebuje tudi več temeljnih nalog (na primer v enem zapisniku je lahko tudi več temeljnih nalog, zato vsota pregledov po temeljnih nalogah ni enaka številu pregledov, ki se štejejo v kvoto 6.500). | **G1 – PREPREČEVANJE NEDOVOLJENIH**  **GRADENJ** | **G2 – BISTVENE**  **ZAHTEVE IN IZPOLNJEVANJE**  **POGOJEV** | **G3 – UPORABA** | **G4 – DRUGI**  **ZAKONI** |
| Odločba: odprava in nadomestna |  | 1 |  |  |
| Odločba: odprava PN in nadomestitev | 1 |  |  |  |
| Odločba: opomin | 39 | 9 | 1 | 7 |
| Odločba: pisni odpravek ustne odločbe | 1 | 1 |  |  |
| Odločba: plačilni nalog | 75 |  | 3 | 2 |
| Odločba: prekrškovna | 33 | 1 | 2 |  |
| Odločba: upravna | 678 | 186 | 53 |  |
| Sklep: denarna kazen | 9 |  | 3 |  |
| Sklep: dovolitev izvršbe (po drugi osebi)\_G | 252 | 5 |  |  |
| Sklep: dovolitev izvršbe (PRISILITEV) | 238 | 18 | 26 |  |
| Sklep: o rednem pravnem sredstvu | 8 |  |  |  |
| Sklep: odlog izvršbe | 79 |  | 3 |  |
| Sklep: splošno | 3 |  |  |  |
| Sklep: stroški postopka | 20 | 2 |  |  |
| Sklep: prekrškovni – stroški |  |  |  | 1 |
| Sklep: upravni | 374 | 40 | 12 | 6 |
| Sklep: ustavitev izvršbe | 393 | 27 | 25 |  |
| Sklep: ustavitev postopka | 429 | 230 | 46 | 3 |
| Sklep: vrnitev v prejšnje stanje | 1 |  |  |  |
| Zapisnik: izredni kontrolni pregled | 2.378 | 216 | 104 |  |
| Zapisnik: izredni pregled | 1.164 | 217 | 62 | 2 |
| Zapisnik: izredni pregled z zaslišanjem | 281 | 37 | 13 |  |
| Zapisnik: izredni kontrolni pregled – izvršba po prvi osebi (izvršitev odločbe) | 156 | 44 | 6 |  |
| Zapisnik: redni kontrolni pregled – izvršba po prvi osebi (izvršitev odločbe) | 21 | 27 | 5 |  |
| Zapisnik: izvršba po prvi osebi (legalizacija) | 159 | 9 | 9 |  |
| Zapisnik: izvršba po drugi osebi | 5 | 1 |  |  |
| Zapisnik: prekrškovni | 8 | 4 | 1 | 1 |
| Zapisnik: redni kontrolni pregled | 477 | 253 | 69 | 3 |
| Zapisnik: redni pregled | 369 | 422 | 62 | 3 |
| Zapisnik: redni pregled z zaslišanjem | 59 | 21 | 10 |  |
| Zapisnik: ugotovitveni | 511 | 112 | 49 | 2 |
| Zapisnik: zaslišanje | 542 | 62 | 29 | 1 |
| x(IPS) Odločba o predlogu: OBNOVA – zavrnitev | 1 |  |  |  |
| x(IPS) Sklep: OBNOVA – po uradni dolžnosti | 1 |  |  |  |
| x(IPS) Sklep o predlogu: NIČNOST – zavrženje | 2 |  |  |  |
| x(IPS) Sklep o predlogu: OBNOVA – zavrženje | 1 |  |  |  |
| x(IPS) Odločba o predlogu: NIČNOST – zavrnitev | 3 |  |  |  |
| x(IPS) Odločba: NIČNOST | 1 | 1 |  |  |
| x(IPS) Odločba: OBNOVA | 1 |  |  |  |

V letnem načrtu dela inšpektorata za leto 2024 je bilo za gradbeno inšpekcijo za nadzor nad graditvijo objektov predvidenih 6.500 inšpekcijskih pregledov. Od 6.500 načrtovanih inšpekcijskih pregledov za leto 2024 jih je bilo izvedenih 6.182,[[1]](#footnote-1) kar pomeni, da je bil zastavljeni cilj skoraj v celoti dosežen. Razlog za nekoliko nižjo, 95,1-odstotno uresničitev načrta gradbene inšpekcije v letu 2024 je v številčnem odhodu gradbenih inšpektorjev ter neuspešnem nadomeščanju odhodov inšpektorjev oziroma zaposlovanju novih gradbenih inšpektorjev, saj zaradi prenizke plače in prezahtevnih pogojev dela ni mogoče dobiti ustreznega kadra.

Preglednica 10 prikazuje število načrtovanih rednih pregledov po posameznih temeljnih nalogah v letu 2024 in doseganje v načrtu predvidenih rednih pregledov po temeljnih nalogah.

Preglednica 10: Izpolnjevanje načrta rednih inšpekcijskih pregledov v letu 2024

|  |  |  |
| --- | --- | --- |
| **Temeljna naloga – gradbena inšpekcija** | **Načrtovani redni pregledi v letu 2024** | **Opravljeni redni inšpekcijski pregledi v letu 2024** |
| Preprečevanje nedovoljenih gradenj oziroma objektov | 100 | 905 = 905-odstotna uresničitev načrta |
| Izpolnjevanje z zakonom določenih bistvenih zahtev glede lastnosti objektov | 300 | 696 = 232-odstotna uresničitev načrta |
| Preprečevanje uporabe objektov brez predpisanih dovoljenj | 50 | 141 = 282-odstotna uresničitev načrta |
| Načrtovano število rednih pregledov | 450 | 1.742 = 387-odstotna uresničitev načrta |

Opomba:V enem zapisniku je lahko tudi več temeljnih nalog, zato vsota pregledov po temeljnih nalogah ni enaka številu pregledov, ki se štejejo v kvoto 6.500.

Število pregledov je pridobljeno v okviru postopkov: upravna gradbena zadeva, prekrškovna zadeva in akcija, iz dokumentov redni zapisniki, kontrolni redni zapisniki, redni zapisniki z zaslišanjem in redni kontrolni pregled – izvršba po prvi osebi (izvršitev odločbe).

Glavni cilj nadzora v letu 2024 je bil zaščititi javni interes pri graditvi objektov. Gradbena inšpekcija v okviru svojih pravic in obveznosti, ki jih določajo predpisi, in v okviru svoje pristojnosti zagotavlja zaščito javnega interesa. Objekti morajo biti v skladu s prostorskimi izvedbenimi akti in predpisi o urejanju prostora, izpolnjevati morajo bistvene zahteve in biti evidentirani. Pristojni organi in vsi udeleženci morajo pri graditvi objektov vsak zase ter v okviru pravic in obveznosti, ki jih določajo predpisi, zagotavljati izpolnjevanje predpisanih zahtev.

Gradbena inšpekcija je v letu 2024 z inšpekcijskimi nadzori zagotavljala izpolnjevanje predpisanih pogojev in kakovosti dela pri opravljanju dejavnosti v zvezi z gradnjo objektov. Za uresničevanje tega cilja si je prizadevala s povečanim obsegom nadzora nad aktivnimi gradbišči, ugotovljenimi na podlagi podatkov o izdanih gradbenih dovoljenjih, prijav začetka gradnje in podatkov drugih področnih inšpekcij. Ob nadzoru nad aktivnimi gradbišči smo preverjali tudi, ali udeleženci pri gradnji izpolnjujejo predpisane pogoje, s čimer smo želeli zagotoviti, da ti udeleženci izpolnjujejo osnovne pogoje za opravljanje dela. V zvezi s tem smo v letu 2024 izvedli tudi tri usklajene akcije na gradbiščih, in sicer nadzor nad vgrajevanjem gradbenih proizvodov, nadzor nad prijavo začetka gradnje in nadzor nad delom udeležencev pri graditvi objektov oziroma na gradbiščih. Ugotovitve akcij so navedene v nadaljevanju.

Poleg nadzora nad izpolnjevanjem predpisanih pogojev in kakovostjo dela si je gradbena inšpekcija v letu 2024 prizadevala za čim učinkovitejše preprečevanje nastanka nedovoljenih gradenj oziroma nedovoljenih objektov ter nadaljevala sistematični nadzor nad novogradnjami, in sicer je ugotavljala, ali je bilo za nameravano oziroma že začeto gradnjo pridobljeno pravnomočno gradbeno dovoljenje, da se prepreči gradnja brez gradbenih dovoljenj (5. člen GZ-1). V zvezi s tem smo znova izvedli usklajeno akcijo nadzora nad preprečevanjem nedovoljenih objektov v zadevah, v katerih IRSNVP ni prejel pobude za ukrepanje. Gradbeni inšpektorji so bili usmerjeni v odkrivanje nedovoljenih gradenj predvsem na varovanih in drugih območjih. Tako so z rednimi pregledi območij, ki jih nadzirajo, preverjali, ali se gradnje objektov izvajajo na podlagi izdanih pravnomočnih gradbenih dovoljenj in na podlagi prijav začetka gradnje v skladu s 76. členom GZ-1. Kadar smo ugotovili, da je gradnja dovoljena, smo preverjali tudi skladnost objekta z izdanim gradbenim dovoljenjem. Gradbeni inšpektorji so redno opravljali kontrolne preglede na terenu, tako po svoji presoji kot po prejemu prijav o domnevnih nedovoljenih delih, glede na informacije iz medijev in podobno, predvsem z namenom čim hitrejšega odkrivanja nedovoljenih objektov in drugih nepravilnosti po GZ-1. Menimo, da smo z rednim nadzorom pri pregledanih objektih učinkovito preprečevali nastanek nedovoljenih objektov ter s tem delovali tudi preventivno.

Gradbena inšpekcija je v letu 2024 prednostno izvajala nadzor predvsem nad nevarnimi gradnjami oziroma objekti, pri katerih je to pomembno tudi zaradi javnega interesa.

O nedovoljeni gradnji stanovanj ali enostanovanjskih stavb, ki jih investitor trži ali za katere obstaja možnost, da jih bo tržil, gradbeni inšpektor lahko obvesti stanovanjsko inšpekcijo ter ji zaradi uvedbe postopkov po ZVKSES sporoči razpoložljive podatke. V letu 2024 ni bilo tovrstnih primerov prijav.

GZ v prvem odstavku 8. člena določa, da inšpekcijski nadzor nad izvajanjem določb GZ, ki se nanašajo na gradnjo, za katero je predpisano gradbeno dovoljenje, opravljajo državni gradbeni inšpektorji. GZ v drugem odstavku 8. člena določa pristojnost občinskih inšpekcij. Inšpekcijski nadzor nad gradnjo, za katero po GZ ni predpisano gradbeno dovoljenje, v delu, ki se nanaša na skladnost s prostorskimi izvedbenimi akti in drugimi predpisi občine, v okviru izvirne pristojnosti občine opravljajo občinski inšpektorji na območju, kjer se objekt gradi ali na katerem je objekt zgrajen (drugi odstavek 8. člena GZ). GZ je v 108. členu določil prehodno obdobje za začetek izvajanja nalog občinske inšpekcije. Če na dan začetka uporabe GZ občina nima občinske inšpekcije ali za namen inšpekcijskega nadzora ni ustanovljena skupna občinska uprava, opravljajo inšpekcijski nadzor iz drugega odstavka 8. člena GZ do ustanovitve občinske inšpekcije ali skupne občinske uprave gradbeni inšpektorji, vendar najdlje do 1. januarja 2020. Na ta dan se je namreč prehodno obdobje končalo, tako da so občinske inšpekcije opravljale pristojni nadzor po GZ, gradbena inšpekcija pa bo inšpekcijske zadeve, začete pred 1. januarjem 2020, dokončala. Vse prijave, ki smo jih prejeli in ki v skladu z določbami GZ spadajo v pristojnost občinskih inšpekcij, smo odstopili v obravnavo pristojnim občinskim inšpekcijam.

GZ-1, ki se je začel uporabljati 1. junija 2022, na novo določa pristojnost v 10. členu zakona. Inšpekcijski nadzor nad izvajanjem določb GZ-1, ki se nanašajo na gradnjo, za katero je predpisano gradbeno dovoljenje, opravljajo gradbeni inšpektorji. Ne glede na prvi odstavek 10. člena GZ-1 inšpekcijski nadzor nad izvajanjem določb tega zakona in predpisov, izdanih na podlagi tega zakona, v delih, ki se nanašajo na izpolnjevanje bistvenih in drugih zahtev, ki spadajo na delovno področje drugih ministrstev, opravljajo inšpektorji, ki delujejo na tem delovnem področju (drugi inšpektor). Nadzor nad gradnjo nezahtevnih objektov izvaja tudi občinski inšpektor ali skupni občinski inšpektor, ki deluje v okviru skupne občinske uprave (občinski inšpektor). Inšpekcijski nadzor nad gradnjo, za katero po GZ-1 ni predpisano gradbeno dovoljenje, v delu, ki se nanaša na skladnost s prostorskimi izvedbenimi akti in drugimi predpisi občine, opravljajo občinski inšpektorji; v delu, ki se nanaša na bistvene in druge zahteve, pa gradbeni in drugi inšpektorji (državni inšpektorji), vsak iz svoje pristojnosti. Gradbeni, občinski ali drugi inšpektorji morajo o začetku postopka iz svoje pristojnosti nemudoma obvestiti vse inšpektorje, tako da ta podatek vnesejo v sistem eGraditev.

Prijave, ki smo jih prejeli in ki v skladu z določbami GZ-1 spadajo v pristojnost občinskih inšpekcij, smo odstopali v obravnavo pristojnim občinskim inšpekcijam.

Gradbena inšpekcija je v letu 2024 poleg navedenih nalog opravljala tudi nadzor nad gradnjo in uporabo stavb, namenjenih za javno rabo, saj je pri teh stavbah posebej močno izražen javni interes glede izpolnjevanja bistvenih zahtev v zvezi z gradnjo in uporabo objekta. Objekt v javni rabi je v skladu s 26. točko prvega odstavka 3. člena GZ-1 objekt ali del objekta, katerega raba je pod enakimi pogoji namenjena vsem: nestanovanjska stavba, kot so gostinska stavba (skupina 121 po CC-SI), poslovna in upravna stavba (skupina 122 po CC-SI), trgovska stavba in stavba za storitvene dejavnosti (skupina 123 po CC-SI), stavba za promet in stavba za izvajanje komunikacij (skupina 124 po CC-SI), stavba splošnega družbenega pomena (skupina 126 CC-SI), obredna stavba (razred 1272 po CC-SI) in druga nestanovanjska stavba, če je namenjena za javno rabo, in javna površina, kot so javna cesta, ulica, trg, tržnica, igrišče, parkirišče, pokopališče, park, zelenica, rekreacijska površina.

Gradbena inšpekcija je nadzor usmerila predvsem v objekte, v katerih se zadržuje veliko ljudi. GZ-1 za neskladno določa uporabo objekta ali dela objekta brez uporabnega dovoljenja, v nasprotju z izdanim gradbenim dovoljenjem ali v nasprotju z uporabnim dovoljenjem. Za začetek uporabe objekta, za katerega je predpisana pridobitev gradbenega dovoljenja, je treba imeti uporabno dovoljenje, razen za nezahtevni objekt. Objekte je treba uporabljati v skladu z uporabnim in gradbenim dovoljenjem. Cilj bo preprečitev uporabe tistih objektov, ki nimajo uporabnega oziroma gradbenega dovoljenja (8. člen GZ-1). Več o tem pri opisu izvedene usmerjene akcije.

Objekti morajo izpolnjevati bistvene zahteve glede na namen, vrsto, velikost, zmogljivost, predvidene vplive ter druge značilnosti objekta in druge zahteve. Bistvene zahteve so gradbenotehnične lastnosti, ki jih morajo izpolnjevati objekti za zagotavljanje njihove varne in učinkovite uporabe. Gradbena inšpekcija je v letu 2024 tudi nadzorovala izpolnjevanje predpisanih bistvenih zahtev za objekte, ki spadajo v pristojnost gradbene inšpekcije. Nadzor smo izvajali predvsem pri stanovanjskih objektih, javnih objektih, gostinskih objektih in poslovnih stavbah, pri tistih objektih, ki imajo vplive na okolje, pri objektih, ki so zahtevni objekti po predpisih o graditvi objektov, in pri rekonstrukcijah starih objektov, predvsem v mestnih jedrih in na drugih gosto naseljenih območjih. Uresničevali smo tudi cilj zagotovitve izpolnjevanja bistvenih zahtev za objekte (9. člen ZGO-1,15. člen GZ, 25. člen GZ-1) in bistvenih lastnosti objektov (13. člen ZGO-1) ter drugih zahtev za objekte (15. in 24. člen GZ oziroma 25. in 34. člen GZ-1). Po 1. juniju 2018, ko se je začel uporabljati GZ, se za nadzor nad izpolnjevanjem bistvenih zahtev in nad izpolnjevanjem pogojev, določenih v gradbenem in uporabnem dovoljenju, predvideva pristojnost različnih inšpektorjev, in sicer glede na delovno področje, v katero te bistvene zahteve in pogoji spadajo, razen če drug zakon ne določa drugače. Temu sledi tudi GZ-1. Gre torej za primere, ko predpisane bistvene zahteve ali določeni pogoji v gradbenem ali uporabnem dovoljenju spadajo v pristojnost oziroma na delovno področje drugega ministrstva, ne ministrstva, pristojnega za graditev. V teh primerih v skladu s pristojnostjo, ki jo vzpostavljata GZ in GZ-1, nadzor nad njimi prevzame inšpekcija, ki deluje na tem delovnem področju.

V letu 2024 smo nadzirali prijave začetka gradnje, ki je pomembna predpisana faza procesa graditve po GZ oziroma GZ-1. GZ določa, da morajo investitorji, ki so pridobili gradbeno dovoljenje (edina izjema je sprememba namembnosti objektov), pred začetkom gradnje objektov prijaviti začetek gradnje. Investitorji morajo pred začetkom gradnje obvezno prijaviti vse gradnje, začete po 1. juniju 2018, ne glede na to, kdaj so pridobili gradbeno dovoljenje ali kdaj je gradbeno dovoljenje postalo pravnomočno. GZ v 63. členu določa, da mora investitor pri pristojnem upravnem organu za gradbene zadeve osem dni pred začetkom izvajanja gradnje objekta, za katerega se zahteva gradbeno dovoljenje, razen pri spremembi namembnosti, prijaviti začetek gradnje. Prijava se vloži na obrazcu. K prijavi se priložijo:

* zapisnik o zakoličenju iz 60. člena tega zakona;
* dokumentacija za izvedbo gradnje s podatki, določenimi v predpisu iz osmega odstavka 29. člena GZ, če se ta zahteva v skladu z 61. členom tega zakona, ki sta jo podpisala projektant in vodja projekta, pri čemer je njen sestavni del tudi njuna podpisana izjava, da so v dokumentaciji za izvedbo gradnje v celoti izpolnjene zahteve iz 15. člena tega zakona;
* pri odstranitvi manj zahtevnega in zahtevnega objekta: načrt gospodarjenja z odpadki v skladu s predpisom, ki ureja ravnanje z gradbenimi odpadki, in dokumentacija za odstranitev z vsebino, določeno v predpisu iz osmega odstavka 29. člena tega zakona, ki ga izdelata pooblaščeni arhitekt ali inženir;
* če se ob izvajanju gradbenih del pridobiva nekovinska mineralna surovina v skladu s predpisi, ki urejajo rudarstvo: količina in opis načina uporabe te mineralne surovine;
* če gre za odstranitev objekta kulturne dediščine: posnetek dejanskega stanja;
* če so bili v gradbenem dovoljenju zaradi prevlade druge javne koristi nad javno koristjo ohranjanja narave določeni izravnalni ukrepi: mnenje organizacije, pristojne za ohranjanje narave, da so izpolnjeni pogoji za delovanje izravnalnih ukrepov.

V zadevah, v katerih se je nadzor nad prijavo začetka gradnje začel po 1. juniju 2022, smo upoštevali določila 76. člena GZ-1. Bistvena novost nadzora gradbene inšpekcije po GZ-1 je nadzor nad plačilom komunalnega prispevka. Prvi odstavek 76. člena GZ-1 tako določa, da se po pravnomočnosti oziroma dokončnosti gradbenega dovoljenja za zahtevni objekt in manj zahtevni objekt prijavi začetek gradnje z naslednjimi podatki in dokumentacijo:

* zakoličbeni zapisnik iz 75. člena GZ-1, kadar je ta zahtevan;
* projektna dokumentacija za izvedbo gradnje, izdelana v skladu s predpisom iz desetega odstavka 39. člena tega zakona, če se ta zahteva v skladu s 73. členom tega zakona, ki sta jo podpisala projektant in vodja projektiranja, pri čemer je njen sestavni del tudi njuna podpisana izjava, da so v projektni dokumentaciji za izvedbo gradnje v celoti izpolnjene zahteve iz 25. člena tega zakona;
* podatki o nadzorniku ter osebno ime in identifikacijska številka vodje nadzora;
* potrdilo občine o plačanem komunalnem prispevku, če tako določa zakon, ki ureja prostor;
* mnenje organizacije, pristojne za ohranjanje narave, da so izpolnjeni pogoji za delovanje izravnalnih ukrepov, če so bili v gradbenem dovoljenju zaradi prevlade druge javne koristi nad javno koristjo ohranjanja narave določeni izravnalni ukrepi, ki morajo biti izvedeni pred začetkom gradnje;
* pravnomočno okoljevarstveno dovoljenje, če tako določa zakon, ki ureja varstvo okolja.

K prijavi začetka gradnje za odstranitev zahtevnega ali manj zahtevnega objekta, ki se dotika objekta na tuji sosednji nepremičnini ali je od njega oddaljen manj kot en meter, se namesto projektne dokumentacije iz druge alineje prvega odstavka 76. člena priloži projektna dokumentacija za odstranitev, s katero se zagotovi varna in gospodarna izvedba odstranitve. Ne glede na prvi odstavek 76. člena GZ-1 se lahko pred prijavo začetka gradnje prijavijo pripravljalna dela na gradbišču, pri čemer prijava pripravljalnih del vsebuje le podatke, dokumentacijo in dokazila iz prvega odstavka tega člena, ki se nanašajo na ta dela. Če se prijava začetka gradnje nanaša na dela, potrebna za izvedbo izravnalnih ukrepov, ki se izvajajo neodvisno in predčasno od predmeta izdaje gradbenega dovoljenja, k tej prijavi ni treba priložiti mnenja organizacije, pristojne za ohranjanje narave, da so pogoji za delovanje izravnalnih ukrepov izpolnjeni. Po pravnomočnosti oziroma dokončnosti gradbenega dovoljenja za nezahtevni objekt se prijavi začetek gradnje, ki vsebuje podatke o izvajalcu ali nadzorniku in potrdilo občine o plačanem komunalnem prispevku, če gre za obveznost v skladu zakonom, ki ureja prostor.

Ker je prijava začetka gradnje zelo pomembna faza pri graditvi objektov, je akcija gradbene inšpekcije usmerjena v nadzor, ali se gradnja, za katero je predpisana prijava začetka gradnje, izvaja na podlagi prijave, predpisane dokumentacije za izvedbo gradnje in z imenovanjem nadzornika. Podatke za akcijo v zvezi s prijavo začetka gradnje smo pridobili iz Prostorskega informacijskega sistema (PIS) oziroma elektronskega obvestila o prijavi začetka gradnje, če je gradbeni inšpektor tako obvestilo prejel. V zvezi s tem smo v letu 2024 izvedli tudi usklajeno akcijo, in sicer nadzor nad prijavo začetka gradnje. Ugotovitve akcije so navedene v nadaljevanju.

Gradbena inšpekcija je v zvezi z zagotavljanjem izpolnjevanja predpisanih bistvenih zahtev za objekte izvajala tudi usklajeni nadzor nad delom udeležencev pri graditvi objektov oziroma na gradbiščih, s katerim je preverjala, ali izvajalci pri graditvi objektov izpolnjujejo pogoje za opravljanje svojega dela, kot je določeno s 16. členom GZ-1, v povezavi s pristojnostmi nadzora, opredeljenimi z določili Zakona o preprečevanju dela in zaposlovanja na črno. Preverili smo tudi, ali investitorji in nadzorniki kot udeleženci pri graditvi objektov izpolnjujejo z zakonom določene obveznosti in pogoje za opravljanje svojega dela.

Leta 2024 smo na gradbiščih opravili usmerjeno akcijo nadzora nad delom udeležencev pri graditvi objektov. Preverjali smo, ali udeleženci pri graditvi objektov izpolnjujejo z zakonom določene obveznosti in pogoje za opravljanje svojega dela (investitor, izvajalec, nadzornik in podobno) ter ali se izvaja gradnja na podlagi prijave začetka gradnje in predpisane dokumentacije za izvedbo gradnje, kot to določa zakon. Preverjali smo tudi, ali je gradbišče označeno in zaščiteno, kot to določajo GZ-1 in podzakonski predpisi, izdani na njegovi podlagi, med katere spada tudi Pravilnik o gradbiščih.

Gradbena inšpekcija je preverjala, ali udeleženci pri gradnji objektov izpolnjujejo predpisane pogoje. Po GZ-1 so udeleženci pri graditvi objektov investitor, projektant, nadzornik in izvajalec.

Investitorjeve obveznosti so določene v 13. členu GZ-1, projektantove obveznosti določa 14. člen GZ-1, obveznosti nadzornika 15. člen GZ-1, naloge izvajalca pa določa 16. člen GZ-1. ZAID določa pogoje za pooblaščene arhitekte in inženirje ter gospodarske subjekte, ki opravljajo arhitekturno in inženirsko dejavnost.

Če se ugotovi opravljanje dejavnosti, ki spada v opis poklicnih nalog pooblaščenih arhitektov in inženirjev, pa ti ne izpolnjujejo predpisanih pogojev za opravljanje dejavnosti, ali če uporabljajo naziv arhitekturni, krajinskoarhitekturni, geodetski ali inženirski biro in ne izpolnjujejo predpisanih pogojev, se ukrepa prekrškovno po 53. členu ZAID. Če je bilo ugotovljeno, da udeleženci pri graditvi objektov ne izpolnjujejo predpisanih pogojev, smo ukrepali v skladu z določili GZ-1.

Pred začetkom izvajanja del morata tako investitor kot izvajalec izpolniti predpisane obveznosti (78. člen GZ-1). Po GZ-1 mora izvajalec zagotoviti varnost objekta, življenja in zdravja ljudi in mimoidočih ter varnost prometa, sosednjih objektov in okolice. Investitor mora pred začetkom novogradnje, rekonstrukcije ali odstranitve zahtevnih in manj zahtevnih objektov zagotoviti, da se gradbišče ogradi in zavaruje v skladu z načrtom organizacije gradbišča ter označi z gradbiščno tablo. Gradbišče mora biti ograjeno in označeno z gradbiščno tablo od začetka gradnje do pridobitve uporabnega dovoljenja oziroma dokončanja odstranitve objekta. Če gradnja meji na javne površine, je treba vzdolž teh površin gradbišče ograditi in zavarovati v času izvajanja del tudi pri novogradnji nezahtevnih in enostavnih objektov, manjši rekonstrukciji, vzdrževanju zunanjosti objektov ali odstranitvi zahtevnih ali manj zahtevnih objektov. V času izvajanja gradnje objektov, za katere je predpisano gradbeno dovoljenje, razen pri spremembi namembnosti in nezahtevnem objektu, morajo biti na gradbišču v papirni ali elektronski obliki dostopni gradbeno dovoljenje, projektna dokumentacija za izvedbo gradnje za celoto, ali če se gradnja objekta izvaja v več etapah, za posamezne etape gradbeni dnevnik, načrt organizacije gradbišča, kadar je ta predpisan, in načrt gospodarjenja z odpadki, kadar je ta predpisan. V času izvajanja odstranitve zahtevnega objekta morata biti na gradbišču dostopna projektna dokumentacija za izvedbo in načrt gospodarjenja z odpadki, kadar je ta predpisan. Ograditev gradbišča ni potrebna pri gradnji linijskih gradbenih inženirskih objektov, ki se uvrščajo med enostavne objekte, za katere je dovolj le, da se ustrezno označi mesto izkopa.

Ustreznost gradbenih proizvodov je eden bistvenih pogojev za doseganje oziroma izpolnjevanje bistvenih in drugih zahtev za objekte. Nova ureditev trga po vključitvi Slovenije v EU ter s tem preprostejši pretok blaga, storitev in delovne sile v okviru EU sta povzročila še večje zanimanje tretjih držav za prodajo na slovenskem trgu. Zato je potrebna večja pozornost gradbene inšpekcije pri nadzoru nad vgrajevanjem gradbenih proizvodov in opravljanju storitev s področja graditve objektov tako pri pravnih kot pri fizičnih osebah iz držav članic EU in tretjih držav. V objekte se vgrajujejo gradbeni materiali in proizvodi, ki so bili dani na trg ali jim je bila omogočena dostopnost na trgu v skladu s predpisi, ki urejajo gradbene in druge proizvode, ki izpolnjujejo zahteve iz predpisov, ki urejajo tehnične zahteve za proizvode in ugotavljanje skladnosti, ter predpisov, ki urejajo splošno varnost proizvodov. GZ-1 predvideva ukrepanje gradbene inšpekcije, kadar se v objekt vgrajujejo neustrezni gradbeni proizvodi. Tako kot prejšnja leta smo v zvezi s tem tudi v letu 2024 sodelovali s tržno inšpekcijo. S tem želimo zagotoviti kakovost gradbenih proizvodov (38. člen GZ-1) ter zagotavljati izpolnjevanje bistvenih in drugih zahtev za objekte (25. člen GZ-1).

V objekte se vgrajujejo gradbeni materiali in proizvodi, ki so bili dani na trg ali jim je bila omogočena dostopnost na trgu v skladu s predpisi, ki urejajo gradbene in druge proizvode, ki izpolnjujejo zahteve iz predpisov, ki urejajo tehnične zahteve za proizvode in ugotavljanje skladnosti, ter predpisov, ki urejajo splošno varnost proizvodov. Vgrajeni morajo biti tako, da objekti lahko dosežejo namen, kot ga določa zakon, in sicer glede na način vgradnje posameznih vrst gradbenih in drugih proizvodov, glede na dele objektov, v katere se gradbeni in drugi proizvodi z izbranimi lastnostmi lahko vgradijo, glede na način dokazovanja primernosti vgradnje in glede na druge zahteve, s katerimi se zagotovi, da vgrajeni materiali omogočajo izpolnjevanje bistvenih zahtev za objekte. Z nadzorom nad vgrajevanjem gradbenih proizvodov smo želeli zagotoviti vgrajevanje gradbenih proizvodov, ki izpolnjujejo pogoje iz predpisov, ki urejajo dajanje gradbenih proizvodov na trg, oziroma izpolnjevanje lastnosti za vgradnjo glede na načrtovane in predpisane zahteve. V ta namen smo leta 2024 ponovili akcijo preverjanja ustreznosti vgrajenih gradbenih proizvodov v objekte. Poročilo o opravljeni akciji sledi v nadaljevanju.

Gradbena inšpekcija v letu 2024 ni ugotovila sumov dela na črno oziroma ni zaznala kršitev Zakona o preprečevanju dela in zaposlovanja na črno, zato ni bilo odstopov na FURS. Pri tem dodajamo, da za inšpektorat po zdajšnjih predpisih o opravljanju nadzora ni določb, ki bi bile neposredno povezane s preprečevanjem zaposlovanja na črno, zato se ta nadzor izvaja le posredno, s preverjanjem pogodb med udeleženci pri graditvi, pooblastil izvajalcev, vodij del, nadzornikov in podobnega v okviru rednih in izrednih pregledov gradbišč, medtem ko se glede na okvir pristojnosti preprečuje delo na črno tako, da se pri udeležencih pri graditvi objektov (izvajalec, nadzornik, projektant) in subjektih, ki opravljajo geodetsko dejavnost, preverja, ali izpolnjujejo pogoje za opravljanje take dejavnosti. Na splošno v tem delu nadzora ni ugotovljenih večjih nepravilnosti, vendar pa je zaradi preprečevanja dela na črno treba nadzor opravljati nenehno.

Z dnem začetka veljavnosti Zakona o rudarstvu so prenehale veljati določbe in deli ZGO-1, ki so obravnavali nelegalne kope. Nelegalni kop pomeni, da se na nekem območju izvaja ali je bilo izvedeno nezakonito rudarsko delo. Gradbeni inšpektorji so v letu 2024 v dveh zadevah opravili postopkovna dejanja v zvezi z nelegalnimi kopi.

S spremembo ZRud-1, ki je začel veljati 28. decembra 2013, so določeni tudi ukrepi posameznih inšpektorjev v primeru nezakonitega izvajanja rudarskih del. Tako so gradbeni inšpektorji pristojni za nadzor nad nezakonitim izvajanjem rudarskih del na stavbnih zemljiščih in za nadzor nad gradnjo dodatne rudarske infrastrukture zunaj rudniških prostorov v skladu s predpisi, ki urejajo graditev objektov. Nezakoniti rudarski deli sta raziskovanje mineralnih surovin brez dovoljenja za raziskovanje in izkoriščanje mineralnih surovin brez koncesije za izkoriščanje.

Tudi Uredba o odlagališčih odpadkov, ki je začela veljati 22. februarja 2014, določa pristojnosti gradbene inšpekcije, in sicer v tretjem odstavku 53. člena določa, da pristojno ministrstvo odloči o spremembi okoljevarstvenega dovoljenja iz prvega odstavka 53. člena, če iz poročila inšpektorata, pristojnega za graditev, izhaja, da so izpolnjene vse zahteve v zvezi z zapiranjem odlagališča v skladu s to uredbo. Leta 2024 je gradbena inšpekcija v zvezi z odločanjem o spremembi okoljevarstvenega dovoljenja iz prvega odstavka 53. člena Uredbe o odlagališčih odpadkov poslala dve poročili o izpolnjevanju vseh zahtev v zvezi z zapiranjem odlagališča v skladu s to uredbo.

Izvajanje upravnih izvršb inšpekcijskih odločb po drugi osebi je gradbena inšpekcija opravljala v skladu z zakonodajo in svojimi prednostnimi nalogami pri izvršilnih postopkih ter glede na vrstni red izvršb. V metodologiji so pri upravnih izvršbah navedeni določeni parametri za točkovanje objektov, pri katerih so upoštevani javni interes, zdravje in varnost ljudi in podobno. Cilj izvršb je bil zmanjšati število nelegalnih gradenj in drugih nezakonitosti ter s tem preprečevati nastajanje novih nelegalnih gradenj in drugih nezakonitosti.

V letu 2024 je bilo opravljenih pet izvršb po drugi osebi, in sicer v zvezi z nevarnim stanovanjskim objektom, nelegalno gradnjo objekta in opornih zidov, uskladitvijo počitniškega doma z gradbenim dovoljenjem, nelegalno gradnjo stanovanjskega objekta in zidanega prizidka ob stanovanjskem objektu.

ZUP v drugem odstavku 297. člena določa, da lahko organ, ki opravlja izvršbo, s sklepom naloži zavezancu, naj založi znesek, potreben za kritje izvršilnih stroškov, proti poznejšemu obračunu. Izdaja sklepov o založitvi sredstev se v letu 2024 ni izvajala.

Gradbena inšpekcija izvaja izvršbe v skladu z zakonodajo in svojimi prednostnimi nalogami v izvršilnih postopkih. Izvršba po drugi osebi se opravi, ko pride na vrsto na izvršilnem seznamu. Obseg in količino izvršb po drugi osebi določajo predvsem višina s proračunom zagotovljenih denarnih sredstev, namenjenih za izvršbe, ter velikost in zapletenost izvršbe. Postopke izvršb podaljšujejo tudi odlogi izvršb po 156.a členu ZGO-1 in 293. členu ZUP ter odlogi, ki so odobreni na podlagi 104. in 105. člena GZ-1.

V letu 2024 sta bila za izvršbe po drugi osebi sprejeta proračun v višini 610.000,00 EUR in veljavni proračun v višini 328.000,00 EUR. Razlika med sprejetim proračunom in veljavnim proračunom v višini 282.000,00 EUR je bila v letu 2024 prerazporejena na MNVP. V letu 2024 je bilo za rušenje nedovoljeno zgrajenih objektov porabljenih 327.919,90 EUR.

Leta 2024 so v 254 zadevah izvršbo izpeljali inšpekcijski zavezanci. V 175 zadevah je bilo pridobljeno upravno dovoljenje oziroma so bili objekti legalizirani. V letu 2024 je bilo odločeno o 82 zaprosilih o odlogu izvršbe inšpekcijskih ukrepov po 293. členu ZUP in 156.a členu ZGO-1F. Odobrenih je bilo 29 odlogov izvršb, 43 je bilo zavrnjenih in 10 zavrženih.

V letu 2024 je bila nepravilnost odpravljena v skupno 434 zadevah.

V letu 2024 je gradbena inšpekcija izvrševanje inšpekcijskih odločb zagotavljala tudi z izrekanjem denarnih kazni, da je kršilce prisilila k upoštevanju in izvrševanju inšpekcijskih ukrepov, s čimer je želela zagotoviti upoštevanje inšpekcijskih ukrepov. Tako je izdala 273 sklepov z denarno prisilo in 157 sklepov z izrečeno denarno kaznijo v skupnem znesku 353.100,00 EUR.

V letu 2024 je bilo izrečenih 34 opozoril na podlagi 33. člena Zakona o inšpekcijskem nadzoru, ki določa, da če inšpektor pri opravljanju nalog inšpekcijskega nadzora odkrije nepravilnosti in oceni, da je glede na pomen dejanja zadosten ukrep opozorilo, najprej le ustno opozori na nepravilnosti in na njihove posledice ter določi rok za njihovo odpravo. Inšpektor svoje ugotovitve, izrečeno opozorilo in rok za odpravo pomanjkljivosti navede v zapisniku.

Izvajali smo tudi nadzor nad priključevanjem nedovoljenih gradenj na gospodarsko javno infrastrukturo, saj zakon določa, da gradbeni inšpektor z odločbo naloži upravljavcu infrastrukture, naj izvede odklop. Če je nedovoljena gradnja priključena prek legalne gradnje, naloži tudi njen odklop. Z odklopi oziroma preprečevanjem priklopov nedovoljenih objektov želimo zmanjšati število nedovoljenih gradenj. V 11 zadevah je bil odrejen tudi odklop nedovoljene gradnje z gospodarske javne infrastrukture.

Na nedovoljenih gradnjah smo označevali izrečene inšpekcijske ukrepe in prepovedi, kot to predvidevata GZ in GZ-1. V skladu s 96. členom GZ inšpektor po vročitvi inšpekcijske odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, odrejena ustavitev izvajanja gradnje ali odstranitev objekta, gradbišče oziroma objekt označi s tablo ne glede na to, ali je inšpekcijski zavezanec oziroma lastnik navzoč. Na tabli morajo biti podatki o organu, ki je izdal odločbo, o vrsti kršitve, o izrečenem ukrepu ter številka in datum odločbe. Označitev se ne izvede, kadar za gradnjo ni predpisano gradbeno dovoljenje in pri nezahtevnih objektih. Novela GZ-1 pa v 110. členu določa, da pristojni inšpektor po vročitvi odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, odrejena ustavitev izvajanja gradnje ali odstranitev objekta, gradbišče oziroma objekt označi le s tablo z navedbo, da je izrečen inšpekcijski ukrep. S tem ukrepom smo uresničevali cilj odvračanja od nadaljevanja gradnje, seznanitve vseh deležnikov z izrečenim inšpekcijskim ukrepom in odvrnitve njihovega sodelovanja v procesu gradnje, hkrati pa tudi morebitne dejanske ali mogoče uporabnike objekta seznanjali z izrečenimi inšpekcijskimi ukrepi. Še zlasti pomembni so ti ukrepi pri nevarnem objektu, pri katerem je ugotovljena neposredna nevarnost za zdravje in življenje ljudi ter premoženje večje vrednosti. V letu 2024 je bilo opravljenih 145 označitev izrečenega inšpekcijskega ukrepa in prepovedi (samo na podlagi odločb, izdanih po GZ oziroma GZ-1). Kadar je zavezanec takoj upošteval inšpekcijski ukrep ali odpravil ugotovljene nepravilnosti, smo upoštevali ekonomičnost postopka, in da bi se izognili nepotrebnim stroškom za zavezance, označitev ni bila izvedena. V letu 2024 smo javnost in posamezne osebe redno obveščali o inšpekcijskih ukrepih in delu inšpekcije.

Gradbena inšpekcija je cilje, določene z letnim načrtom dela, dosegla. Na podlagi analize stanja je bilo ugotovljeno, da je bilo načrtovano število inšpekcijskih pregledov za leto 2024 skoraj doseženo, prav tako so bile izvedene vse načrtovane akcije.

### PREKRŠKOVNI POSTOPEK

Po ZP-1 o prekrških odločajo prekrškovni organi. To so upravni in drugi državni organi ter nosilci javnih pooblastil, ki nadzorujejo izvajanje zakonov in uredb, s katerimi so prekrški določeni. Postopek o prekršku se začne po uradni dolžnosti, ko prekrškovni organ v okviru svoje pristojnosti opravi katero koli dejanje, ali z vložitvijo pisnega predloga oškodovanca, državnega tožilca ali državnega organa, nosilca javnih pooblastil ali samoupravne lokalne skupnosti.

Pri ugotovljenem prekršku se storilcu izreče globa, vendar pa lahko pooblaščena uradna oseba prekrškovnega organa kršilca samo opozori, če je storjeni prekršek neznatnega pomena in pooblaščena uradna oseba presodi, da je opozorilo glede na pomen dejanja zadosten ukrep.

Vodenje prekrškovnih postopkov je bilo redno delo. V letu 2024 je bilo prejetih 97 predlogov za uvedbo postopka o prekršku, uvedenih je bilo 179 postopkov o prekršku in rešenih 194 prekrškovnih postopkov.

Vodenje prekrškovnih postopkov je bilo redno delo. Gradbeni inšpektorji so v letu 2024 uvedli 179 prekrškovnih postopkov. Izdanih je bilo 36 odločb o prekršku v skupni višini izrečenih glob 109.000,00 EUR in 80 plačilnih nalogov po ZP-1 v skupni višini izrečenih glob 57.000,00 EUR. Izdanih je bilo tudi 55 prekrškovnih opominov.

V prekrškovnih postopkih je bilo vloženih 20 zahtev za sodno varstvo in 11 napovedi zahteve za sodno varstvo. Gradbena inšpekcija je v letu 2024 prejela 17 odločitev o zahtevi za sodno varstvo, v katerih je sodišče v šestih zadevah ustavilo postopek (35,3 %), v osmih zadevah je zahtevo za sodno varstvo zavrnilo in potrdilo odločitev gradbene inšpekcije (47 %), v eni zadevi je odpravilo globo in jo nadomestilo s sodno odločitvijo (5,9 %) ter v dveh zadevah globo spremenilo v opomin (11,8 %). Natančnejše stanje s podatki o dejanjih in ukrepih gradbene inšpekcije v okviru prekrškovnih postopkov v letu 2024 prikazuje preglednica 11.

Preglednica 11: Dejanja in ukrepi gradbene inšpekcije v okviru prekrškovnih postopkov v letu 2024

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** | **Št. zahtev za napoved za ZSV** |
| 179 | 2 | 80 | 36 | 55 | 20 | 11 |

V preglednici 12 so prikazane skupna višina izrečenih glob, prikazana kot nastanek terjatve, višina plačil izrečenih glob kot plačilo terjatve in višina plačil izrečenih glob s priznanim 50-odstotnim popustom.

Preglednica 12: Terjatve v prekrškovnih postopkih gradbene inšpekcije v letu 2024

|  |  |
| --- | --- |
|  | **Prekrškovna globa (v EUR)** |
| Nastanek terjatve | 166.000,00 |
| Plačilo terjatev | 131.250,00 |
| Plačilo s 50-odstotnim popustom | 55.000,00 |

### AKCIJE V LETU 2024

V letu 2024 je bilo opravljenih več akcij gradbene inšpekcije, to je preveritev stanja, da bi ugotovili in preprečili večji obseg kršitev ter zaščitili javni interes. Tako je v letu 2024 potekalo pet akcij nadzora, in sicer nadzor nad:

* preprečevanjem nedovoljenih gradenj objektov v zadevah, v katerih ni podana pobuda,
* vgrajevanjem gradbenih proizvodov,
* prijavo začetka gradnje,
* delom udeležencev pri graditvi objektov,
* gradnjo, uporabo in izpolnjevanjem bistvene zahteve univerzalne graditve in rabe objektov v javni rabi.

V letu 2024 je bila opravljena tudi akcija z drugimi inšpekcijami, in sicer nadzor z delovno inšpekcijo na področju nadzora gradbišč.

V letu 2024 je bila opravljena tudi akcija z delovno inšpekcijo IRSD, in sicer nadzor na področju nadzora gradbišč.

Glede na v preteklosti ugotovljene potrebe po skupnih akcijah je gradbena inšpekcija v letu 2024 z delovno inšpekcijo ponovno opravila skupni nadzor nad gradbišči. V koordinirani akciji nadzorov nad večjimi gradbišči je bilo pregledanih 12 večjih gradbišč.

V letu 2024 je bila tudi načrtovana akcija nadzora pri gradnji novega odlagališča NSRAO v Vrbini. Ker gradnja še ni bila začeta, bo akcija opravljena v letu 2025.

V nadaljevanju so kratki opisi vsake posamezne akcije in poročilo o stanju oziroma ukrepih.

#### AKCIJA NADZORA NAD PREPREČEVANJEM NEDOVOLJENIH GRADENJ OBJEKTOV V ZADEVAH, V KATERIH NI BILA PODANA POBUDA

Gradbena inšpekcija IRSNVP je med 1. februarjem 2024 in 21. majem 2024\* izvedla koordinirano akcijo v zvezi z nadzorom preprečevanja nedovoljenih objektov v zadevah, v katerih ni bila podana pobuda (v nadaljnjem besedilu: akcija). Akcija je bila usmerjena v odkrivanje nedovoljenih gradenj, predvsem na varovanih območjih, pa tudi na drugih območjih, v zvezi z objekti, kjer ni bila podana pobuda oziroma prijava. Tako je bilo pri izvedbi akcije treba upoštevati, da je akcija nadzora zlasti usmerjena v objekte v gradnji in ne v že zgrajene in vseljene objekte. Gradbeni inšpektorji so z rednimi pregledi območij, ki jih nadzirajo, preverjali, ali je bilo za gradnjo oziroma objekt pridobljeno gradbeno dovoljenje. V primerih, ko je bilo ugotovljeno, da je gradnja dovoljena, so preverjali tudi skladnost objekta z izdanim gradbenim dovoljenjem.

Če je bil v sklopu akcije ugotovljen nedovoljeni objekt, je gradbeni inšpektor izrekel ukrep v skladu z določili GZ-1.

\* Podatki na dan 21. maja 2024.

V akciji je sodelovalo 38 gradbenih inšpektorjev IRSNVP. Na podlagi 100 načrtovanih inšpekcijskih pregledov oziroma nadzorov je bilo uvedenih 121 postopkov, od teh 116 upravnih inšpekcijskih postopkov in pet prekrškovnih postopkov. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, nadzor nad katerimi je v širšem javnem interesu.

V sklopu akcije je bilo opravljenih 176 inšpekcijskih rednih pregledov in 21 zaslišanj. V primeru ugotovljenih lažjih nepravilnosti so bili zavezanci v petih primerih, na podlagi 33. člena Zakona o inšpekcijskem nadzoru, opozorjeni na ugotovljene nepravilnosti ter jim je bil odrejen rok za njihovo odpravo, z opozorilom, da če nepravilnosti ne bodo odpravljene v navedenem roku, bodo izrečeni drugi ukrepi v skladu z GZ-1. Natančnejši podatki na dan 21. maja 2024 o opravljenih dejanjih v zvezi z zapisniki so razvidni iz preglednice 13.

Preglednica 13: Podatki o opravljenih dejanjih v zvezi z zapisniki

|  |  |
| --- | --- |
| **2024** | **Akcija nadzora nad preprečevanjem nedovoljenih objektov, v zadevah, kjer ni bila podana pobuda** |
| Zapisnik: ostali zapisniki | 12 |
| Zapisnik: prekrškovni | 2 |
| Zapisnik: redni kontrolni pregled | 45 |
| Zapisnik: redni kontrolni pregled – izvršba po prvi osebi (izvršitev odločbe) | 1 |
| Zapisnik: redni pregled | 116 |
| Zapisnik: redni pregled z zaslišanjem | 14 |
| Zapisnik: ugotovitveni | 18 |
| Zapisnik: zaslišanje | 21 |
| Izrek opozorila po ZIN na zapisnik | 5 |
| Ustavitev postopka na zapisnik | 11 |

V zadevah, ki so bile predmet nadzora v okviru akcije in nepravilnosti niso bile ugotovljene oziroma so bile v času, ko je potekala akcija, že odpravljene, so gradbeni inšpektorji postopke ustavili. Tako je bilo na dan 21. maja 2024 izdanih 14 sklepov o ustavitvi postopkov in 11 ustavitev postopka na zapisnik.

Natančnejši podatki na dan 21. maja 2024 o dejanjih in ukrepih gradbene inšpekcije v okviru izvedene akcije nadzora nad preprečevanjem nedovoljenih objektov za leto 2024 v zadevah, kjer ni bila podana pobuda, so razvidni iz preglednice 14.

Preglednica 14: Podatki o dejanjih in ukrepih gradbene inšpekcije v okviru izvedene akcije

|  |  |
| --- | --- |
| **2024** | **Akcija nadzora nad preprečevanjem nedovoljenih objektov, v zadevah, kjer ni bilo pobude** |
| Dokument: splošno | 31 |
| Dopis: dostava dokumentacije | 43 |
| Dopis: splošni | 24 |
| Dopis: splošno | 17 |
| Dovoljenje: gradbeno ali uporabno | 3 |
| Izjava: upravna | 24 |
| Obvestilo: o prekršku z zahtevo za izjavo | 4 |
| Obvestilo: splošno | 6 |
| Odgovor: splošni | 1 |
| Odločba: opomin | 1 |
| Odločba: prekrškovna | 1 |
| Odločba: upravna | 39 |
| Odločitev sodišča: drugo | 8 |
| Odstop: splošno | 1 |
| Poizvedba | 13 |
| Poziv: po ZIN | 76 |
| Predlog: uvedba postopka o prekršku | 1 |
| Predlog: Zemljiška knjiga | 19 |
| Sklep: dovolitev izvršbe (PRISILITEV) | 2 |
| Sklep: upravni | 2 |
| Sklep: ustavitev postopka | 14 |
| Uradni zaznamek: splošno | 63 |
| Uradni zaznamek: vpogled v CRP | 9 |
| Uradni zaznamek: vpogled v uradne evidence | 160 |
| Vabilo: splošno | 23 |
| Vloga: splošno | 1 |

Grafikon 1: Število izdanih upravnih odločb glede na celotno število upravnih postopkov

V akciji je bilo izdanih skupno 39 inšpekcijskih odločb.

Odkritih je bilo 16 nelegalnih objektov po GZ-1, za katere so bile na podlagi prvega odstavka 93. člena GZ-1 izdane odločbe, s katerimi so gradbeni inšpektorji odredili ustavitev gradenj ter rok za odstranitev objektov. Gradbeni inšpektorji so v sklopu akcije odkrili tudi šest neskladnih objektov, za katere so bile na podlagi 95. člena GZ-1 izdane odločbe. V sklopu akcije so bili ugotovljeni tudi trije nevarni objekti, za katere so bile izdane odločbe na podlagi 85. člena GZ-1. Ena odločba je odrejala prepoved uporabe in preprečitev dostopa do objekta, druga odločba izvedbo nujnih vzdrževalni del na objektu ter ena odločba odstranitev objekta. Skupno je tako bilo ugotovljenih 25 nedovoljenih objektov.

V zvezi z uporabo objekta brez uporabnega dovoljenja je bila na podlagi 96. člena GZ-1 izdana odločba, s katero je gradbeni inšpektor odredil rok za prenehanje njegove uporabe.

V zvezi z ugotovljenimi nepravilnostmi pri sami gradnji pa so gradbeni inšpektorji izdali 13 odločb za odpravo nepravilnosti na podlagi 98. člena GZ-1. Ugotovljene nepravilnosti so se nanašale na:

– neustrezno označitev gradbišča s tablo, na kateri so navedeni vsi udeleženci pri graditvi objekta;

– neograditev in nezavarovanje gradbišča pred začetkom del v skladu z načrtom ureditve gradbišča;

– neustreznost evidentiranja objekta v zemljiškem katastru in katastru stavb.

V vseh zadevah, vključenih v akcijo, še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okvirju akcije. Od uvedenih skupno 116 upravnih inšpekcijskih postopkov še ni odločeno v 59 zadevah, kar pomeni 50,86 % takih zadev.

V zvezi z vodenjem prekrškovnih postopkov je bilo v sklopu akcije uvedenih pet prekrškovnih postopkov in izdana ena prekrškovna odločba po ZP-1 v skupni višini izrečene globe 2.000,00 EUR. Ugotovljeni prekršek se je nanašal na neskladno gradnjo.

Pri izvedbi akcije nadzora nad preprečevanjem nedovoljenih gradenj objektov še vedno ugotavljamo, da je odstotek ugotovljenih nelegalnih gradenj pri ciljno usmerjenih rednih nadzorih terena (ni prijave ali pobude) previsok, vendar primerljiv z rezultatom akcije prejšnjih let, saj ni prišlo do izboljšanja stanja na terenu. Gradbeni inšpektorji so pri izvedbi predmetne akcije v skupno 116 uvedenih inšpekcijskih postopkih že odločili v 57 zadevah. V teh je bilo do 21. maja 2024 odkritih 25 nedovoljenih objektov, kar je 43,85 % preverjenih objektov. Delež vseh izdanih odločb v postopkih, v katerih je že bilo odločeno, je 66,66 %.

Glede na to, da v 59 obravnavanih inšpekcijskih zadevah v času poročanja še ni bilo odločeno oziroma ugotovitveni postopki v teh zadevah še potekajo, pričakujemo, da se bo odstotek ugotovljenih nedovoljenih objektov po končanju vseh upravnih zadev spremenil.

Do zdaj pridobljeni rezultati predmetne akcije preprečevanja nedovoljenih gradenj objektov v letu 2024 kažejo, da je skoraj pol objektov v gradnji nedovoljenih (43,85 %). Rezultati akcije tako še vedno kažejo, da se stanje na terenu v primerjavi s prejšnjimi leti ni izboljšalo.

Ocenjujemo, da je bila tudi letošnja akcija nadzora nad preprečevanjem nedovoljenih gradenj objektov v zadevah, kjer ni bila podana pobuda, uspešna. Znova smo odkrili veliko objektov, ki se gradijo brez ustreznih dovoljenj, in potrdili, da le z rednimi pregledi na terenu med gradnjo zagotavljamo manjši delež gradenj, ki se začnejo izvajati brez predpisanega ustreznega gradbenega dovoljenja.

Vsakoletne ugotovitve gradbene inšpekcije ob izvedbi akcije nadzora nad gradnjo objektov v zadevah, kjer ni podane pobude, kažejo na to, da samo z inšpekcijskimi ukrepi ne bomo zmanjšali števila gradenj brez ustreznih dovoljenj. Število nedovoljenih objektov se namreč glede na pretekla leta ne zmanjšuje. Ugotovitve že več let zapored kažejo, da je vse več objektov v gradnji brez gradbenih dovoljenj. V letošnji akciji je v zadevah, kjer je že odločeno, ugotovljeno, da je skoraj vsak drugi objekt v gradnji nedovoljen.

#### NADZOR NAD VGRAJEVANJEM GRADBENIH PROIZVODOV

Gradbena inšpekcija je med 1. marcem in 1. decembrom 2024 izvedla akcijo nadzora nad vgrajevanjem gradbenih proizvodov. Cilj akcije je bil ugotoviti stanje na področju vgrajevanja gradbenih proizvodov – ali izvajalec gradbenih del dobavlja in vgrajuje izključno gradbene proizvode, ki ustrezajo nameravani uporabi in ki so bili dani v promet v skladu s predpisi za dajanje gradbenih proizvodov v promet in katerih skladnost je potrjena z ustreznimi listinami o skladnosti v skladu z 38. člena GZ-1. Preverjala so se gradbišča novogradenj s poudarkom na naslednjih gradbenih proizvodih: krivljena armatura, konstrukcijski les, bitumenski trakovi za hidroizolacijo.

Preverjalo se je, ali ima vgrajeni proizvod oznako CE oziroma izjavo o lastnostih; ali sta izjava o lastnostih in oznaka CE popolni (6. člen ZGPro-1 oziroma 6. in 8. člen Uredbe 305/2011/EU); ali proizvod s svojimi lastnostmi ustreza projektnim zahtevam; ali je certifikat o nespremenljivosti lastnosti proizvoda (oziroma certifikat o skladnosti tovarniške kontrole proizvodnje) veljaven; ali se izjava sklicuje na veljavne in primerne tehnične specifikacije (npr. (SIST) EN, ETA, STS).

Inšpektorji so ukrepali v skladu s pooblastili v inšpekcijskem in prekrškovnem postopku.

Zakonodaja: GZ-1, ZGPro-1 in Uredba (EU) št. 305/2011 z dne 9. 3. 2011 o določitvi usklajenih pogojev za trženje gradbenih proizvodov in razveljavitvi Direktive sveta 89/106/EGS.

V akciji je sodelovalo sedem gradbenih inšpektorjev IRSNVP. Načrtovanih je bilo 50 inšpekcijskih pregledov oziroma nadzorov. Izvedenih jih je bilo 65. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, nadzor nad katerimi je v širšem javnem interesu. Uvedenih je bilo 48 upravnih inšpekcijskih postopkov, znotraj katerih je bilo pregledanih 77 proizvodov.

Od pregledanih 77 gradbenih proizvodih je bilo za en proizvod ugotovljeno, da ne ustreza projektnim pogojem, ter za enega, da je dan na trg brez ustreznega certifikata. Za 10 proizvodov postopek še ni zaključen.

Uveden je bil en prekrškovni postopek zaradi nesodelovanja inšpekcijskega zavezanca. Po ZP-1 je bil izdan plačilni nalog.

Bitumenski hidroizolativni trakovi: Med petnajstimi pregledanimi hidroizolacijskimi trakovi je bilo v enem primeru ugotovljeno, da je bil vgrajen bitumenski trak v neskladju s projektnimi zahtevami. Pri zaščiti temeljev objekta je bil uporabljen trak, ki je namenjen za zaščito ravnih streh. Ugotovitveni postopek še teče in ukrep še ni bil izdan. Teče ugotovitveni postopek za še en tovrstni proizvod, v preostalih trinajstih primerih ni bilo ugotovljenih nepravilnostih.

Konstrukcijski les: Med dvanajstimi pregledanimi lesenimi konstrukcijskimi sestavi je bilo v enem primeru ugotovljeno, da je bil vgrajen necertificiran konstrukcijski les. Zavezanec je za vgrajene proizvode pridobil poročilo o ustreznosti pred izdajo inšpekcijske odločbe. V preostalih primerih ni bilo ugotovljenih nepravilnosti.

Krivljena armatura: Med pregledanimi dvanajstimi proizvodi v osmih primerih ni bilo ugotovljenih nepravilnosti. Za štiri proizvode so ugotovitveni postopki še tečejo.

Drugo: Poleg zgoraj navedenih skupin gradbenih proizvodov je bilo pregledanih še 37 drugih proizvodov. Pri dvaintridesetih proizvodih ni bilo ugotovljenih nepravilnosti. Za pet proizvodov ugotovitveni postopki še tečejo.

Sklep s splošnimi ugotovitvami: Za 13 % pregledanih proizvodov še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Preostali postopki niso pokazali večjih nepravilnosti pri vgradnji gradbenih proizvodov.

#### AKCIJA NADZORA NA GRADBIŠČIH IN NAD DELOM UDELEŽENCEV PRI GRADITVI OBJEKTOV

V letu 2024 je od 17. januarja do 1. septembra potekala akcija gradbene inšpekcije v zvezi z nadzorom na gradbiščih in nad delom udeležencev pri graditvi objektov.

V akciji je sodelovalo 39 gradbenih inšpektorjev IRSNVP. Od 100 načrtovanih inšpekcijskih pregledov oziroma nadzorov jih je bilo opravljenih 211. V sklopu akcije je bilo uvedenih 123 upravnih inšpekcijskih postopkov. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, nadzor nad katerimi je v širšem javnem interesu.

Preverjalo se je, ali udeleženci pri graditvi objektov izpolnjujejo z zakonom določene pogoje za opravljanje svojega dela (investitor, izvajalec, nadzornik in podobno). V okviru akcije je bil izveden tudi nadzor nad označitvijo in zaščito gradbišč na podlagi določb GZ-1 in podzakonskih predpisov, izdanih na njuni podlagi, med katere spada tudi Pravilnik o gradbiščih.

V nadaljevanju so kratka pojasnila glede izvajanja te akcije.

* **Udeleženci pri graditvi**

Gradbena inšpekcija je preverjala, ali udeleženci pri graditvi objektov izpolnjujejo predpisane pogoje in obveznosti.

Po GZ-1 so udeleženci pri graditvi objektov investitor, projektant, nadzornik in izvajalec.

Investitorjeve obveznosti so določene v 13. členu GZ-1, projektantove obveznosti določa 14. člen GZ-1, obveznosti nadzornika 15. člen GZ-1 ter izvajalčeve naloge in obveznosti 16. člen GZ-1. ZAID določa pogoje pooblaščenih arhitektov in inženirjev ter gospodarskih subjektov, ki opravljajo arhitekturno in inženirsko dejavnost.

Če je bilo ugotovljeno opravljanje dejavnosti, ki spada v opis poklicnih nalog pooblaščenih arhitektov in inženirjev, ti pa niso izpolnjevali predpisanih pogojev za opravljanje dejavnosti, ali če so pooblaščeni arhitekti in inženirji uporabljali naslov arhitekturni, krajinskoarhitekturni, geodetski ali inženirski biro in za to niso izpolnjevali predpisanih pogojev, smo ukrepali prekrškovno po 53. členu ZAID. Če je bilo ugotovljeno, da udeleženci pri graditvi objektov niso izpolnjevali predpisanih obveznosti, smo ukrepali v skladu z določili GZ-1.

Na tem mestu dodajamo, da smo v sklopu akcije preverjali tudi, ali se objekt gradi na podlagi ustreznih dovoljenj. GZ-1 v 5. členu določa pogoje za gradnjo z gradbenim dovoljenjem in prijavo začetka gradnje. Pravnomočno gradbeno dovoljenje in prijava začetka gradnje objekta sta pogoj za novogradnjo, rekonstrukcijo in spremembo namembnosti zahtevnega, manj zahtevnega in nezahtevnega objekta ter za odstranitev zahtevnega ali manj zahtevnega objekta, ki se dotika objekta na tuji sosednji nepremičnini ali je od njega oddaljen manj kot en meter. Če prijava začetka gradnje ne vsebuje katerega od zahtevanih podatkov ali dokumentacije iz 76. člena GZ-1, se šteje, da prijava začetka gradnje ni bila podana. Za spremembo namembnosti objekta ni treba prijaviti začetka gradnje objekta. Ne glede na navedeno pa lahko investitor na lastno odgovornost prijavi začetek gradnje objekta in začne gradnjo po dokončnosti gradbenega dovoljenja, če ne gre za objekt z vplivi na okolje ali če gre za objekt, ki ne potrebuje presoje sprejemljivosti po predpisih, ki urejajo ohranjanje narave. Novost GZ-1 je določilo, da se ne glede na zakonsko določbo rekonstrukcija, ki je nujna za zmanjšanje ali odpravo posledic naravnih in drugih nesreč in s katero se vzpostavi prejšnje stanje objekta, pri čemer se lega, gabariti, namembnost in zunanjost objekta ne spremenijo in se dela začnejo najpozneje v treh mesecih po naravni ali drugi nesreči, izvaja le na podlagi prijave začetka gradnje.

* **Označitev in zaščita gradbišč**

Na podlagi določil GZ-1 gradbeni inšpektorji nadzirajo tudi ureditev in označitev gradbišča.

Z GZ-1 je 1. junija 2022 prenehal veljati Pravilnik o gradbiščih, ki pa se kljub temu uporablja do začetka veljavnosti oziroma začetka uporabe predpisa, izdanega na podlagi GZ-1. GZ-1 v 78. členu določa ureditev in označitev gradbišča. Investitor pred začetkom novogradnje, rekonstrukcije ali odstranitve zahtevnih in manj zahtevnih objektov zagotovi, da se gradbišče ogradi in zavaruje v skladu z načrtom organizacije gradbišča ter označi z gradbiščno tablo. Gradbišče mora biti ograjeno in označeno z gradbiščno tablo od začetka gradnje do pridobitve uporabnega dovoljenja oziroma dokončanja odstranitve objekta. Če gradnja meji na javne površine, je treba vzdolž teh površin gradbišče ograditi in zavarovati v času izvajanja del tudi pri novogradnji nezahtevnih in enostavnih objektov, manjši rekonstrukciji, vzdrževanju zunanjosti objektov ali odstranitvi zahtevnih ali manj zahtevnih objektov. Ograditev gradbišča ni potrebna pri gradnji linijskih gradbenih inženirskih objektov, ki se uvrščajo med enostavne objekte, za katere je dovolj le, da se ustrezno označi mesto izkopa. Vsebino gradbiščne table, način označitve in ograditve gradbišča, vrste objektov, za katere je treba izdelati načrt organizacije gradbišča, začasne gradbiščne objekte, načrt organizacije gradbišča z ukrepi za preprečevanje in zmanjševanje emisij z gradbišča ter vsebino in način vodenja gradbenega dnevnika podrobneje predpiše vlada. Na gradbiščni tabli so poleg drugih podatkov navedeni naslednji osebni podatki: osebno ime, če je investitor posameznik, ter osebno ime vodje nadzora in njegova identifikacijska številka.

V skladu s tretjim in četrtim odstavkom 78. člena GZ-1 morajo biti v času izvajanja gradnje objektov, za katere je predpisano gradbeno dovoljenje, razen pri spremembi namembnosti in nezahtevnem objektu, na gradbišču v papirni ali elektronski obliki dostopni gradbeno dovoljenje, projektna dokumentacija za izvedbo gradnje za celoto, ali če se gradnja objekta izvaja v več etapah, za posamezne etape, gradbeni dnevnik, načrt organizacije gradbišča, kadar je ta predpisan, in načrt gospodarjenja z odpadki, kadar je ta predpisan. V času izvajanja odstranitve zahtevnega objekta morajo biti na gradbišču dostopni vsi prej našteti dokumenti razen gradbenega dovoljenja.

Inšpektorji so ukrepali v skladu s pooblastili v inšpekcijskem in prekrškovnem postopku. Pri ugotovljenih kršitvah v zvezi z označitvijo in zaščito gradbišč ali gradbeno dokumentacijo na gradbišču gradbeni inšpektor izda odločbe za odpravo nepravilnosti, če pri izvajanju gradnje ali pri obstoječem objektu ugotovi druge nepravilnosti in kršitve GZ-1, ter odredi njihovo odpravo v določenem roku na podlagi 98. člena GZ-1.

GZ-1 določa globo za prekršek investitorja (12., 13. in 14. točka 111. člena GZ-1), če gradbišče ni ograjeno in zavarovano na predpisani način iz prvega ali drugega odstavka 78. člena GZ-1, ni označeno z gradbiščno tablo (prvi odstavek 78. člena tega zakona) oziroma investitor ne poskrbi za dostopnost predpisane dokumentacije na gradbišču (tretji odstavek 78. člena tega zakona).

GZ-1 določa tudi globo za izvajalca (od osme do enajste alineje prvega odstavka 122. člena GZ- 1), če ne izvaja gradnje na ograjenem, zavarovanem in označenem gradbišču (3. točka drugega odstavka 17. člena GZ-1), ne izvaja gradnje v skladu s projektno dokumentacijo za izvedbo gradnje (4. točka drugega odstavka 17. člena GZ-1), ne vodi gradbenega dnevnika (6. točka drugega odstavka 17. člena GZ-1) oziroma pri izvajanju gradnje ne poskrbi za to, da so zagotovljeni varnost objekta, življenja in zdravje mimoidočih, sosednjih objektov in okolice (11. točka drugega odstavka 17. člena GZ- 1).

Če je inšpektor v sklopu akcije ugotovil, da se gradi nedovoljeni objekt (nelegalni, neskladni ali nevarni objekt), je ukrepal v skladu z GZ-1.

Pri ograditvi in označitvi gradbišč z gradbiščno tablo GZ-1 določa, da investitor pred začetkom novogradnje, rekonstrukcije ali odstranitve zahtevnih in manj zahtevnih objektov zagotovi, da se gradbišče ogradi in zavaruje v skladu z načrtom organizacije gradbišča ter označi z gradbiščno tablo; 24. točka prvega odstavka 3. člena GZ-1 pa določa, da je novogradnja gradnja, katere posledica je novozgrajeni objekt ali prizidava, ter da se za novogradnjo štejeta tudi objekt ali prizidava, ki sta zgrajena brez predpisanih dovoljenj. To pomeni, da mora biti že na podlagi GZ-1 tudi novogradnja brez predpisanih dovoljenj ograjena in označena z gradbiščno tablo.

V petih primerih so gradbeni inšpektorji, ker je šlo za blažje nepravilnosti, zavezance na podlagi 33. člena Zakona o inšpekcijskem nadzoru opozorili na ugotovljene nepravilnosti in določili rok za njihovo odpravo. Pri tem so bili zavezanci tudi opozorjeni, da bodo izrečeni drugi ukrepi v skladu z GZ-1, če nepravilnosti ne bodo odpravljene v navedenem roku, ter da morajo takoj po odpravljenih nepravilnostih oziroma pomanjkljivostih o tem pisno obvestiti inšpektorja.

* **Ugotovitve akcije**

V sklopu akcije je bilo opravljenih 211 rednih inšpekcijskih pregledov in 12 zaslišanj. V zvezi z akcijo so gradbeni inšpektorji sestavili tudi 51 drugih zapisnikov. V primeru ugotovljenih lažjih nepravilnosti so bili zavezanci v sedmih primerih na podlagi 33. člena ZIN opozorjeni na ugotovljene nepravilnosti ter jim je bil odrejen rok za njihovo odpravo z opozorilom, da bodo izrečeni drugi ukrepi v skladu z zakonom, če nepravilnosti ne bodo odpravljene v navedenem roku. Pri tem so bili zavezanci tudi opozorjeni, da bodo izrečeni drugi ukrepi v skladu z GZ-1, če nepravilnosti ne bodo odpravljene v navedenem roku, ter da morajo takoj po odpravljenih nepravilnostih oziroma pomanjkljivostih o tem pisno obvestiti inšpektorja. Natančnejši podatki na dan 23. oktobra 2024 o opravljenih dejanjih v zvezi z zapisniki so razvidni iz preglednice 15.

Preglednica 15: Podatki o opravljenih dejanjih v zvezi z zapisniki

|  |  |
| --- | --- |
| **2024** | **Akcija nadzora nad udeleženci** |
| Zapisnik: izredni kontrolni pregled | 11 |
| Zapisnik: izredni pregled | 8 |
| Zapisnik: izredni pregled z zaslišanjem | 2 |
| Zapisnik: redni kontrolni pregled | 78 |
| Zapisnik: redni kontrolni pregled – izvršba po prvi osebi (izvršitev odločbe) | 8 |
| Zapisnik: redni pregled | 119 |
| Zapisnik: redni pregled z zaslišanjem | 6 |
| Zapisnik: ugotovitveni | 30 |
| Zapisnik: zaslišanje | 12 |

V zadevah, ki so bile predmet nadzora v okviru akcije in pri katerih nepravilnosti niso bile ugotovljene oziroma so bile te v času, ko je potekala akcija, že odpravljene, so gradbeni inšpektorji postopke ustavili. Tako je bilo na dan 23. oktobra 2024 izdanih 43 sklepov o ustavitvi postopkov, en sklep o ustavitvi izvršbe in 31 ustavitev postopka na zapisnik. Natančnejši podatki na dan 23. oktobra 2024 o dejanjih in ukrepih gradbene inšpekcije v okviru izvedene akcije so razvidni iz preglednice 16.

Preglednica 16: Podatki o dejanjih in ukrepih gradbene inšpekcije v okviru izvedene akcije

|  |  |
| --- | --- |
| **2024** | **Akcija nadzora nad udeleženci** |
| Dopis: splošni | 30 |
| Obvestilo: splošno | 5 |
| Odgovor: splošni | 2 |
| Odločba: upravna | 29 |
| Odstop: pravnega sredstva | 1 |
| Odstop: splošno | 3 |
| Plačilni nalog: upravna taksa | 1 |
| Poizvedba | 14 |
| Poziv: po ZIN | 168 |
| Predlog: Zemljiška knjiga | 6 |
| Sklep: dovolitev izvršbe (PRISILITEV) | 4 |
| Sklep: upravni | 3 |
| Sklep: ustavitev izvršbe | 1 |
| Sklep: ustavitev postopka | 43 |
| Uradni zaznamek: splošno | 52 |
| Uradni zaznamek: vpogled v CRP | 4 |
| Uradni zaznamek: vpogled v uradne evidence | 141 |
| Vabilo: splošno | 9 |

V predmetni akciji ni bilo uvedenega prekrškovnega postopka.

V akciji nadzora nad delom udeležencev pri graditvi objektov je bilo izdanih skupno 29 inšpekcijskih odločb.

Grafikon 3: Število izdanih upravnih odločb glede na celotno število upravnih postopkov

Gradbeni inšpektorji so ugotovili štiri nelegalne objekte, za katere so bile na podlagi 93. člena GZ-1 izdane odločbe, s katerimi so gradbeni inšpektorji odredili ustavitev gradnje in rok za odstranitev objektov.

V zvezi z ugotovljenimi nepravilnostmi pri sami gradnji so gradbeni inšpektorji izdali 25 odločb za odpravo nepravilnosti na podlagi 98. člena GZ-1. Ugotovljene nepravilnosti so se nanašale na:

– nepopolno ograditev gradbišča z ograjo, ki bi preprečevala dostop tretjim osebam na gradbišče;

– nepopolno označitev gradbišča s tablo, na kateri so navedeni vsi udeleženci pri graditvi objekta;

– neobstoj gradbiščne table.

V vseh zadevah, vključenih v akcijo, v času poročanja še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Od uvedenih skupno 123 upravnih inšpekcijskih postopkov v 38 zadevah v času poročanja še ni bilo odločeno, kar pomeni 30,9 % takih zadev.

Gradbeni inšpektorji so pri izvedbi te akcije v skupno 123 uvedenih inšpekcijskih postopkih že odločili v 85 zadevah. V teh je bilo do 23. oktobra 2024 ugotovljenih 29 nepravilnosti, kar pomeni 34 % preverjenih objektov. Glede na to, da v vseh zadevah v času poročanja še ni bilo odločeno oziroma ugotovitveni postopki v teh zadevah še potekajo, pričakujemo, da bi se število ugotovljenih nepravilnosti lahko še povečalo.

Bistvene ugotovitve nadzora so bile, da veliko gradbišč ni označenih in ograjenih oziroma ni ustrezno označenih in ograjenih glede na zahteve Pravilnika o gradbiščih, vendar pa so bile pomanjkljivosti med akcijo večinoma odpravljene, kar nakazuje na to, da je bil namen akcije v letu 2024 dosežen. Druge nepravilnosti v povezavi z delom udeležencev pri gradnji objektov v akciji niso bile ugotovljene.

#### AKCIJA NADZORA NAD PRIJAVO ZAČETKA GRADNJE

Gradbena inšpekcija je med 1. februarjem in 1. septembrom 2024 izvedla akcijo v zvezi z nadzorom nad prijavo začetka gradnje leta 2024.

Z GZ je bila določena nova pristojnost in inšpekcijsko ukrepanje v zvezi s prijavo začetka gradnje in izpolnjevanjem bistvenih zahtev. GZ-1 prav tako določa pristojnost in inšpekcijsko ukrepanje v zvezi s prijavo začetka gradnje in izpolnjevanjem bistvenih zahtev, zato je bila predmetna akcija usmerjena v nadzor, ali je začeta gradnja prijavljena z zakonsko določenimi podatki in dokumentacijo ter z imenovanjem nadzornika. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, nadzor nad katerimi je v širšem javnem interesu.

V akciji nadzora nad prijavo začetka gradnje smo preverjali, ali se gradnja, za katero je predpisana prijava začetka gradnje, izvaja na podlagi prijave, predpisane dokumentacije za izvedbo gradnje in z imenovanjem nadzornika oziroma ali je začetek gradnje prijavljen z zakonsko določenimi podatki in dokumentacijo. Podatke za akcijo v zvezi s prijavo začetka gradnje smo pridobili iz Prostorskega informacijskega sistema (PIS) ali iz elektronskih obvestil o prijavi začetka gradnje, če je gradbeni inšpektor takšno obvestilo prejel.

GZ-1 v 5. členu določa pogoje za gradnjo z gradbenim dovoljenjem in prijavo začetka gradnje. Pravnomočno gradbeno dovoljenje in prijava začetka gradnje objekta sta pogoj za novogradnjo, rekonstrukcijo in spremembo namembnosti zahtevnega, manj zahtevnega in nezahtevnega objekta ter za odstranitev zahtevnega ali manj zahtevnega objekta, ki se dotika objekta na tuji sosednji nepremičnini ali je od njega oddaljen manj kot en meter. Če prijava začetka gradnje ne vsebuje katerega od zahtevanih podatkov ali dokumentacije iz 76. člena tega zakona, se šteje, da prijava začetka gradnje ni bila podana. Za spremembo namembnosti objekta ni treba prijaviti začetka gradnje objekta. Ne glede na navedeno pa lahko investitor na lastno odgovornost prijavi začetek gradnje objekta in začne gradnjo po dokončnosti gradbenega dovoljenja, če ne gre za objekt z vplivi na okolje ali objekt, ki ne potrebuje presoje sprejemljivosti po predpisih, ki urejajo ohranjanje narave. Novost GZ-1 je določilo, da se ne glede na zakonsko določbo rekonstrukcija, ki je nujna za zmanjšanje ali odpravo posledic naravnih in drugih nesreč in s katero se vzpostavi prejšnje stanje objekta, pri čemer se lega, gabariti, namembnost in zunanjost objekta ne spremenijo in se dela začnejo najpozneje v treh mesecih po naravni ali drugi nesreči, izvaja le na podlagi prijave začetka gradnje.

Prijava začetka gradnje je predpisana faza procesa graditve. Prvi odstavek 76. člena GZ-1 tako določa, da se po pravnomočnosti oziroma dokončnosti gradbenega dovoljenja za zahtevni objekt in manj zahtevni objekt prijavi začetek gradnje z naslednjimi podatki in dokumentacijo:

* zakoličbeni zapisnik iz 75. člena GZ-1, kadar je ta zahtevan;
* projektna dokumentacija za izvedbo gradnje, izdelana v skladu s predpisom iz desetega odstavka 39. člena tega zakona, če se ta zahteva v skladu s 73. členom tega zakona, ki sta jo podpisala projektant in vodja projektiranja, pri čemer je njen sestavni del tudi njuna podpisana izjava, da so v projektni dokumentaciji za izvedbo gradnje v celoti izpolnjene zahteve iz 25. člena tega zakona;
* podatki o nadzorniku ter osebno ime in identifikacijska številka vodje nadzora;
* potrdilo občine o plačanem komunalnem prispevku, če tako določa zakon, ki ureja prostor;
* mnenje organizacije, pristojne za ohranjanje narave, da so izpolnjeni pogoji za delovanje izravnalnih ukrepov, če so bili v gradbenem dovoljenju zaradi prevlade druge javne koristi nad javno koristjo ohranjanja narave določeni izravnalni ukrepi, ki morajo biti izvedeni pred začetkom gradnje;
* pravnomočno okoljevarstveno dovoljenje, če tako določa zakon, ki ureja varstvo okolja.

Pri prijavi začetka gradnje za odstranitev zahtevnega ali manj zahtevnega objekta, ki se dotika objekta na tuji sosednji nepremičnini ali je od njega oddaljen manj kot en meter, se namesto projektne dokumentacije iz druge alineje prvega odstavka 76. člena GZ-1 priloži projektna dokumentacija za odstranitev, s katero se zagotovi varna in gospodarna izvedba odstranitve. Ne glede na prvi odstavek 76. člena GZ-1 se lahko pred prijavo začetka gradnje prijavijo pripravljalna dela na gradbišču, pri čemer prijava pripravljalnih del vsebuje le podatke, dokumentacijo in dokazila iz prvega odstavka tega člena, ki se nanašajo na ta dela. Če se prijava začetka gradnje nanaša na dela, potrebna za izvedbo izravnalnih ukrepov, ki se izvajajo neodvisno in predčasno od predmeta izdaje gradbenega dovoljenja, tej prijavi ni treba priložiti mnenja organizacije, pristojne za ohranjanje narave, da so izpolnjeni pogoji za delovanje izravnalnih ukrepov. Po pravnomočnosti oziroma dokončnosti gradbenega dovoljenja za nezahtevni objekt se prijavi začetek gradnje, ki vsebuje podatke o izvajalcu ali nadzorniku ter potrdilo občine o plačanem komunalnem prispevku, če gre za obveznost v skladu zakonom, ki ureja prostor.

GZ-1 določa [obveznost zakoličenja objekta v 75. členu.](https://www.uradni-list.si/glasilo-uradni-list-rs/vsebina/2021-01-3972/#(obveznost%C2%A0zakoli%C4%8Denja%C2%A0objekta)) Pred prijavo začetka gradnje mora investitor zagotoviti zakoličenje objekta, če gre za novogradnjo zahtevnega ali manj zahtevnega objekta, razen prizidave. Zakoličenje objekta se izvaja kot geodetska storitev v skladu s predpisom, ki ureja arhitekturno in inženirsko dejavnost. O izvedenem zakoličenju objekta se sestavi zakoličbeni zapisnik, ki ga podpišejo pravna ali fizična oseba s področja geodetskih storitev, njen pooblaščeni inženir s področja geodezije in nadzornik ter vodja nadzora, s čimer jamčijo, da je zakoličenje objekta izvedeno v skladu z gradbenim dovoljenjem in projektno dokumentacijo za izvedbo gradnje. Zakoličbeni zapisnik vsebuje skico zakoličbe, podatke o zakoličenih koordinatah, oseh, višinah in drugih zakoličenih točkah, podatke o gradbenem dovoljenju in podatke o projektni dokumentaciji za izvedbo gradnje, na podlagi katere je bila zakoličba izvedena, podatke o podjetju ter osebno ime pooblaščenega inženirja, ki je zakoličbo izvedel, in njegovo identifikacijsko številko.

Obveznost izdelave dokumentacije za izvedbo gradnje opredeljuje 73. člen GZ-1. Za gradnjo objekta, za katerega se zahteva gradbeno dovoljenje, sta obvezni izdelava dokumentacije za izvedbo gradnje ter projektna dokumentacija za odstranitev. Ne glede na določeno pa izdelava dokumentacije za izvedbo gradnje ni obvezna pri spremembi namembnosti in gradnji nezahtevnih objektov.

Obveznost imenovanja nadzornika je v GZ-1 določena v 74. členu. Imenovanje nadzornika je obvezno pri gradnjah, za katere se zahteva gradbeno dovoljenje, in rekonstrukcijah iz tretjega odstavka 5. člena GZ-1. Imenovanje nadzornika ni obvezno pri gradnji nezahtevnega objekta, če jo izvaja izvajalec, ki izpolnjuje pogoje iz 16. člena GZ-1. Investitor imenuje nadzornika pred prijavo začetka gradnje objekta in pred zakoličenjem objekta novogradnje zahtevnega in manj zahtevnega objekta, razen prizidave. Pri tem dodajamo, da je nadzornik pravna ali fizična oseba, ki kot udeleženec pri graditvi objektov izvaja nadzor nad gradnjo in izpolnjuje pogoje po zakonu, ki ureja arhitekturno in inženirsko dejavnost.

V zvezi z določbo, da je treba k prijavi začetka gradnje predložiti potrdilo občine o plačanem komunalnem prispevku, če tako določa zakon, ki ureja prostor, pa pojasnjujemo, da je to po GZ-1 dodatna zahteva pri prijavi začetka gradnje. K prijavi začetka gradnje se priloži potrdilo občine o plačanem komunalnem prispevku, torej potrdilo, ki izkazuje, da je poravnan komunalni prispevek oziroma da so na drug način poravnane obveznosti v zvezi s komunalnim prispevkom (na primer pogodba o priključitvi, pogodba o opremljanju, omogočeno obročno plačevanje).

GZ-1 v 10. členu določa pristojnost gradbene inšpekcije. Gradbeni inšpektorji so ukrepali v skladu s pooblastili v inšpekcijskem in prekrškovnem postopku. V primeru ugotovljenih kršitev v zvezi s prijavo začetka gradnje ukrep določa 91. člen GZ-1, in sicer pristojni inšpektor izreče ukrep ustavitve gradnje ter naloži odpravo ugotovljenih nepravilnosti v določenem roku, če:

* se gradnja, za katero je predpisana prijava začetka gradnje, izvaja brez prijave ali če prijava ne vsebuje podatkov in dokumentacije iz 76. člena tega zakona;
* ugotovi, da bo zaradi nadaljevanja gradnje ogroženo izpolnjevanje bistvenih in drugih zahtev;
* ugotovi, da se gradnja ne izvaja v skladu s projektno dokumentacijo za izvedbo gradnje.

GZ-1 v 7. členu opredeljuje inšpekcijske ukrepe v zvezi z nevarnim objektom, ki v prvem odstavku določa, da v primeru nevarnega objekta pristojni inšpektor odredi ustavitev gradnje oziroma prepoved uporabe nevarnega objekta in odredi, da se v roku, ki ga določi, na stroške inšpekcijskega zavezanca objekt ustrezno zavaruje ter da se na objektu oziroma delu objekta v roku, ki ga določi, izvede vzdrževanje objekta ali manjša rekonstrukcija. Drugi odstavek 97. člena GZ-1 pa določa, da če z ukrepi iz prvega odstavka tega člena nevarnosti ne bi bilo mogoče odpraviti, pristojni inšpektor odredi ustavitev gradnje oziroma prepoved uporabe nevarnega objekta in določi, da se v roku, ki ga določi, na stroške inšpekcijskega zavezanca objekt delno ali v celoti odstrani.

Če je bil v sklopu navedene akcije ugotovljen nelegalni ali neskladni objekt, smo ravnali v skladu z določili 93. ali 95. člena GZ-1. Če je inšpektor ugotovil druge nepravilnosti in kršitve GZ-1, je ukrepal v skladu z določili GZ-1.

V zvezi z označitvijo inšpekcijskega ukrepa 110. člen GZ-1 določa, da pristojni inšpektor po vročitvi odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, ustavitev izvajanja gradnje ali odstranitev objekta, gradbišče oziroma objekt označi le s tablo z navedbo, da je izrečen inšpekcijski ukrep.

V zvezi s prekrškovnimi določbami GZ-1 določa globe za prekršek investitorja, če ne prijavi začetka gradnje na predpisani način (10. točka 111. člena GZ-1); ne zagotovi zakoličenja objekta (9. točka 111. člena GZ-1); ne imenuje nadzornika, kadar je ta predpisan (8. točka 111. člena GZ-1); v primeru zamenjave vodje nadzora ne odredi ustavitve gradnje, dokler je ne prevzame novi vodja nadzora (11. točka 111. člena GZ-1). GZ-1 določa tudi prekršek izvajalca, če izvaja gradnjo brez prijave začetka gradnje (druga alineja prvega odstavka 122. člena GZ-1). V primeru ugotovljenih drugih nepravilnosti inšpektor ukrepa v skladu s pooblastili tudi z uvedbo ustreznega prekrškovnega postopka.

Pri ugotovljenih lažjih nepravilnostih lahko inšpektor zavezanca na podlagi 33. člena Zakona o inšpekcijskem nadzoru opozori na ugotovljene nepravilnosti, nepravilnosti natančno določi in določi tudi rok za njihovo odpravo. Pri tem zavezanca opozori, da bodo, če nepravilnosti ne bodo odpravljene v navedenem roku, izrečeni drugi ukrepi v skladu z GZ-1 in da mora takoj po odpravljenih nepravilnostih oziroma pomanjkljivostih o tem pisno obvestiti inšpektorja.

**Ugotovitve**

V akciji je sodelovalo 42 gradbenih inšpektorjev IRSNVP. Od 150 načrtovanih inšpekcijskih pregledov oziroma nadzorov je bilo opravljenih 271. V sklopu akcije je bilo uvedenih 164 postopkov, od tega 162 upravnih inšpekcijskih postopkov in dva prekrškovna postopka.

Gradbeni inšpektorji so sestavili 74 drugih zapisnikov in opravili 11 zaslišanj. Pri ugotovljenih lažjih nepravilnostih sta bila na podlagi 33. člena ZIN dva zavezanca opozorjena na ugotovljene nepravilnosti in jima je bil odrejen rok za njihovo odpravo z opozorilom, da bodo, če nepravilnosti ne bodo odpravljene v navedenem roku, izrečeni drugi ukrepi v skladu z zakonom. Natančnejši podatki na dan 23. oktobra 2024 o opravljenih dejanjih v zvezi z zapisniki so razvidni iz preglednice 17.

**Preglednica 17: Podatki o opravljenih dejanjih v zvezi z zapisniki**

|  |  |
| --- | --- |
| **2024** | **Akcija nadzora nad prijavo začetka gradnje** |
| Zapisnik: izredni kontrolni pregled | 17 |
| Zapisnik: izredni pregled | 9 |
| Zapisnik: izredni kontrolni pregled – izvršba po prvi osebi (izvršitev odločbe) | 1 |
| Zapisnik: izvršba po prvi osebi (legalizacija) | 4 |
| Zapisnik: prekrškovni | 1 |
| Zapisnik: redni kontrolni pregled | 79 |
| Zapisnik: redni kontrolni pregled – izvršba po prvi osebi (izvršitev odločbe) | 5 |
| Zapisnik: redni pregled | 180 |
| Zapisnik: redni pregled z zaslišanjem | 7 |
| Zapisnik: ugotovitveni | 42 |
| Zapisnik: zaslišanje | 11 |

V zadevah, ki so bile predmet nadzora v okviru akcije in pri katerih nepravilnosti niso bile ugotovljene oziroma so bile te v času, ko je potekala akcija, že odpravljene, so gradbeni inšpektorji postopke ustavili. Tako je bilo na dan 23. oktobra 2024 izdanih 44 sklepov o ustavitvi postopkov, en sklep o ustavitvi izvršbe in 54 ustavitev postopka na zapisnik. Natančnejši podatki na dan 23. oktobra 2024 o dejanjih in ukrepih gradbene inšpekcije v okviru izvedene akcije so razvidni iz preglednice 18.

**Preglednica 18: Podatki o dejanjih in ukrepih gradbene inšpekcije v okviru izvedene akcije**

|  |  |
| --- | --- |
| **2024** | **Akcija nadzora nad prijavo začetka gradnje** |
| Dokument: splošno | 43 |
| Dopis: dostava dokumentacije | 106 |
| Dopis: splošni | 50 |
| Dopis: splošno | 29 |
| Dovoljenje: gradbeno ali uporabno | 8 |
| Izjava: o prekršku | 3 |
| Izjava: upravna | 26 |
| Obvestilo: o prekršku z zahtevo za izjavo | 3 |
| Obvestilo: splošno | 8 |
| Odgovor: splošni | 7 |
| Odločba: opomin | 2 |
| Odločba: upravna | 54 |
| Poizvedba | 22 |
| Poziv: po ZIN | 81 |
| Predlog: Zemljiška knjiga | 1 |
| Sklep: dovolitev izvršbe (PRISILITEV) | 1 |
| Sklep: upravni | 6 |
| Sklep: ustavitev izvršbe | 1 |
| Sklep: ustavitev postopka | 44 |
| Uradni zaznamek: splošno | 95 |
| Uradni zaznamek: vpogled v CRP | 3 |
| Uradni zaznamek: vpogled v uradne evidence | 162 |
| Vabilo: splošno | 4 |
| Vloga: splošno | 3 |

V zvezi z vodenjem prekrškovnih postopkov sta bila uvedena dva prekrškovna postopka, v sklopu katerih sta bila izrečena dva opomina po ZP-1. Izrečeni opomini so se nanašali na neobstoj prijave začetka gradnje oziroma na nepopolno prijavo začetka gradnje.

V akciji nadzora nad prijavo začetka gradnje je bilo izdanih skupno 54 inšpekcijskih odločb.

Grafikon 4: Odstotek izdanih upravnih odločb glede na celotno število inšpekcijskih upravnih postopkov

Ugotovljen je bil en neskladni objekt, v zvezi s katerim je bila izdana odločba na podlagi 1. točke 95. člena GZ-1; s to odločbo je inšpektor odredil, da se gradnja ustavi, dokler investitor ne pridobi spremenjenega gradbenega dovoljenja. Odkrit je bil tudi en nelegalni objekt po GZ-1, za katerega je bila na podlagi prvega odstavka 93. člena GZ-1 izdana odločba, s katero je gradbeni inšpektor odredil ustavitev gradnje ter rok za odstranitev objekta.

V zvezi z izvajanjem gradnje brez prijave oziroma brez popolne prijave začetka gradnje so gradbeni inšpektorji izdali 20 odločb na podlagi 91. člena GZ-1, in sicer v zvezi z nepopolno prijavo začetka gradnje ali zaradi neprijave začetka gradnje iz 76. člena GZ-1 oziroma zaradi neizvajanja gradnje v skladu s projektno dokumentacijo za izvedbo gradnje.

V zvezi z ugotovljenimi nepravilnostmi pri sami gradnji so gradbeni inšpektorji izdali 32 odločb na podlagi 98. člena GZ-1. Ugotovljene nepravilnosti so se nanašale na:

– neograditev gradbišča z ograjo, ki bi preprečevala dostop tretjim osebam na gradbišče;

– neoznačitev gradbišča s tablo oziroma nepopolno označitev gradbišča s tablo, na kateri so navedeni vsi udeleženci pri graditvi objekta;

– neobstoj dokumentacije PZI;

– neobstoj pogodbe z izvajalcem in nadzornikom;

– nepopolno prijavo začetka gradnje;

– začetek gradnje brez prijave.

V vseh zadevah, vključenih v akcijo, še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Od uvedenih skupno 162 upravnih inšpekcijskih postopkov še ni odločeno v 43 zadevah, kar pomeni 26,5 % takih zadev.

Gradbeni inšpektorji so pri izvedbi te akcije v skupno 162 uvedenih inšpekcijskih postopkih do datuma poročanja, 23. oktobra 2024, odločili v 119 zadevah. V teh je bilo ugotovljenih 54 nepravilnosti, kar pomeni 45 % preverjenih objektov. Glede na to, da v vseh zadevah v času poročanja še ni bilo odločeno oziroma ugotovitveni postopki v teh zadevah še potekajo, pričakujemo, da bi se število ugotovljenih nepravilnosti lahko še povečalo.

Bistvene ugotovitve nadzora so bile, da nekatere gradnje potekajo brez prijave ali brez popolne prijave gradnje ter da nekatera gradbišča niso ustrezno označena in ograjena glede na zahteve Pravilnika o gradbiščih. Veliko pomanjkljivosti je bilo med akcijo pretežno odpravljenih.

#### AKCIJA NADZORA NAD GRADNJO, UPORABO IN IZPOLNJEVANJEM BISTVENE ZAHTEVE UNIVERZALNE GRADITVE IN RABE OBJEKTOV V JAVNI RABI

Gradbeni inšpektorji so pri nadzoru objektov v javni rabi preverjali zagotavljanje izpolnjevanja bistvenih zahtev objektov, ali objekti zagotavljajo dostopnost grajenega okolja, ali se gradijo in rekonstruirajo tako, da zagotavljajo dostopnost grajenega okolja, ali se vzdržujejo tako, da zagotavljajo dostopnost grajenega okolja, in ali so izpolnjeni z zakonom določeni pogoji za začetek uporabe objektov.

Cilji nadzorov v tej akciji so bili preprečitev uporabe objektov brez uporabnih dovoljenj, odprava obstoječih in preprečitev nastanka novih grajenih ovir v objektih v javni rabi. V akciji je sodelovalo 32 gradbenih inšpektorjev. Od 50 načrtovanih inšpekcijskih pregledov oziroma nadzorov jih je bilo na dan 23. oktobra 2024 opravljenih 73. V sklopu akcije je bilo uvedenih 57 upravnih inšpekcijskih postopkov. Gradbeni inšpektorji so najprej preverili, ali je bilo za gradnjo oziroma objekt pridobljeno gradbeno dovoljenje. Če so ugotovili, da je gradnja dovoljena, so v nadaljevanju preverili tudi skladnost objekta z izdanim gradbenim dovoljenjem. V primeru ugotovljenih kršitev je inšpektor z odločbo odredil odpravo nepravilnosti in določil rok za njihovo odpravo. Če je gradbeni inšpektor ugotovil, da se objekt uporablja brez uporabnega dovoljenja, uporablja v nasprotju z izdanim gradbenim dovoljenjem, uporablja v nasprotju z uporabnim dovoljenjem ali da se mu je spremenila namembnost brez gradbenega dovoljenja, je z odločbo prepovedal uporabo objekta ali dela objekta, v zvezi s katerim je ugotovil kršitev. Če je pri nadzoru ugotovil nedovoljeni objekt (nelegalni, neskladni ali nevarni objekt), je z odločbo odredil ustavitev gradnje in rok za odstranitev objektov.

Akcija je bila usmerjena v nadzor nad objekti v uporabi. Cilji akcije pri nadzoru so bili preprečitev uporabe objektov brez uporabnih dovoljenj; zagotavljanje izpolnjevanja bistvenih zahtev objektov; ugotovitev, ali objekti zagotavljajo dostopnost grajenega okolja; ugotovitev, ali se objekti gradijo in rekonstruirajo tako, da zagotavljajo dostopnost grajenega okolja; ugotovitev, ali se objekti vzdržujejo tako, da zagotavljajo dostopnost grajenega okolja; odprava obstoječih grajenih ovir; preprečitev nastanka novih grajenih ovir. Gradbena inšpekcija je v okviru inšpekcijskega nadzorstva preverila zlasti, ali so izpolnjeni pogoji za začetek uporabe objektov po zakonu; ali se objekt uporablja na podlagi uporabnega dovoljenja oziroma ali gre za objekt, za katerega se po samem zakonu šteje, da ima uporabno dovoljenje. Preverjalo se je tudi, ali so [zagotovljeni neoviran dostop, vstop in uporaba objektov](http://zakonodaja.gov.si/rpsi/r07/predpis_PRAV4067.html) (Pravilnik o univerzalni graditvi in uporabi objektov) ter ali je z gradnjo, uporabo in vzdrževanjem objektov zagotovljeno izpolnjevanje bistvene zahteve univerzalne graditve in rabe objektov (25. člen GZ-1), ki ju podrobneje ureja Pravilnik o univerzalni graditvi in uporabi objektov (Uradni list RS, št. [41/18](http://www.uradni-list.si/1/objava.jsp?sop=2018-01-2044) in [199/21](http://www.uradni-list.si/1/objava.jsp?sop=2021-01-3972) – GZ-1). Pri tem je gradbena inšpekcija upoštevala tudi Zakon o izenačevanju možnosti invalidov (Uradni list RS, št. 94/10, 50/14 in 32/17). Nabor objektov za redni nadzor je bil praviloma povzet iz informacijskega sistema IRSNVP, in sicer so bili obravnavani objekti, za katere je že bila podana prijava ali pobuda, vezana na sum uporabe brez ustreznih dovoljenj.

Gradbeni inšpektorji so v inšpekcijskem postopku najprej preverili, ali je bilo za gradnjo oziroma objekt pridobljeno gradbeno dovoljenje. Če so ugotovili, da je gradnja dovoljena, so v nadaljevanju preverili tudi skladnost objekta z izdanim gradbenim dovoljenjem. Če je bil ugotovljen nedovoljeni objekt, je gradbeni inšpektor izrekel ukrep v skladu z določili GZ-1 za nedovoljeni objekt in ne samostojnega ukrepa za prepoved uporabe.

Gradbeni inšpektorji so tako v okviru inšpekcijskega nadzorstva nadzorovali zlasti:

* ali je za objekt izdano ustrezno dovoljenje za gradnjo in ali je zgrajen v skladu z dovoljenjem;
* ali so izpolnjeni pogoji za začetek uporabe objekta po zakonu;
* ali se objekt uporablja na podlagi uporabnega dovoljenja;
* ali se šteje, da ima objekt uporabno dovoljenje po samem zakonu.

GZ-1 v 130. členu glede uporabnega dovoljenja za spremembo namembnosti v prehodnem obdobju določa, da se uporabno dovoljenje zaradi spremembe namembnosti objekta, ki se po tem zakonu šteje za rekonstrukcijo objekta, izda v skladu z GZ, če je bilo gradbeno dovoljenje izdano ali je bila zahteva za izdajo gradbenega dovoljenja vložena pred začetkom uporabe GZ-1. V 147. do 150. členu GZ-1 določa pogoje za uporabno dovoljenje za obstoječe objekte.

V 8. členu GZ-1 je določen pogoj, da je za začetek uporabe objekta, za katerega je predpisana pridobitev gradbenega dovoljenja, treba imeti uporabno dovoljenje, razen za nezahtevni objekt. Objekte je treba uporabljati v skladu z uporabnim in gradbenim dovoljenjem.

Poleg tega je gradbena inšpekcija v okviru akcije nadzorovala tudi, ali objekti v javni rabi izpolnjujejo bistveno zahtevo univerzalne graditve in rabe objektov (32. člen GZ-1), ki jo podrobneje ureja Pravilnik o univerzalni graditvi in uporabi objektov. GZ-1 tako določa, da se na objektih lahko izvajajo rekonstrukcija, manjša rekonstrukcija, vzdrževanje, vzdrževalna dela v javno korist ali pa se jim spreminja namembnost tako, da so izpolnjene bistvene in druge zahteve, ki veljajo v času spreminjanja objekta, pri čemer se preverjanje izpolnjevanja teh zahtev omeji na tiste bistvene in druge zahteve, ki so predmet spreminjanja objekta. Zahteva glede izpolnjevanja bistvenih in drugih zahtev iz prejšnjega odstavka se ne uporablja, če je to tehnično neizvedljivo ali povezano z nesorazmernimi stroški. Pri spreminjanju objektov se gradbenotehnične lastnosti objekta ne smejo poslabšati. V objektih, varovanih na podlagi predpisov s področja varstva kulturne dediščine, lahko projektirane ali izvedene rešitve odstopajo od predpisanih bistvenih in drugih zahtev ali jih ne dosegajo, če to izhaja iz mnenja ali pogojev pristojnega mnenjedajalca za področje kulturne dediščine, pri čemer z odstopanjem ne smejo biti neposredno ogroženi varnost objekta, življenje in zdravje ljudi, sosednje nepremičnine ali okolje.

Bistveno zahtevo univerzalne graditve in rabe objektov opredeljuje 32. člen GZ-1, podrobneje pa jo ureja Pravilnik o univerzalni graditvi in uporabi objektov.

Pristojni gradbeni inšpektor je z odločbo prepovedal uporabo objekta ali dela objekta (96. člen GZ-1 oziroma drugi odstavek 93. člena GZ-1 v povezavi s 96. členom GZ-1), v zvezi s katerim je ugotovil, da se:

* uporablja brez uporabnega dovoljenja;
* uporablja v nasprotju z izdanim gradbenim dovoljenjem;
* uporablja v nasprotju z uporabnim dovoljenjem;
* mu je spremenila namembnost brez gradbenega dovoljenja.

Pristojni gradbeni inšpektor je z odločbo odredil odpravo nepravilnosti in določil rok za odpravo nepravilnosti ter ustavil gradnjo, če je ugotovil, da bo zaradi nadaljevanja gradnje ogroženo izpolnjevanje bistvenih zahtev (91. člen GZ-1), oziroma ob ugotovitvi drugih nepravilnosti in kršitev tega zakona pri izvajanju gradnje ali pa je pri obstoječem objektu odredil odpravo teh nepravilnosti v določenem roku (98. člen GZ-1).

Če je gradbeni inšpektor ugotovil druge nepravilnosti in kršitve GZ-1, je izrekel ukrep v skladu z določili GZ-1. Če je pri nadzoru ugotovil nedovoljeni objekt (nelegalni, neskladni ali nevarni objekt), je tako ravnal v skladu z določili 93. člena, drugega odstavka 94. člena, 95. ali 97. člena GZ-1.

V zvezi z označitvijo inšpekcijskega ukrepa GZ-1 v 110. členu določa, da pristojni inšpektor po vročitvi odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, odrejena ustavitev izvajanja gradnje ali odstranitev objekta, gradbišče oziroma objekt označi le s tablo z navedbo, da je izrečen inšpekcijski ukrep.

Od 1. junija 2022, ko se je začel uporabljati GZ-1, in v skladu z drugim odstavkom 88. člena GZ-1 je bilo treba še upoštevati, da če ima objekt uporabno dovoljenje, inšpekcijskega ukrepa v zvezi z nelegalnim ali neskladnim objektom za objekt in dela, zajeta v uporabnem dovoljenju, ni dopustno izreči.

V zvezi s prekrškovnimi določbami GZ-1 določa globe za prekršek investitorja, če uporablja objekt ali dopusti njegovo uporabo brez uporabnega dovoljenja ali v nasprotju z gradbenim oziroma uporabnim dovoljenjem (5. točka prvega odstavka 111. člena GZ-1, globe so določene v 112. do 116. členu GZ-1). V primeru ugotovljenih drugih nepravilnosti inšpektor ukrepa v skladu s pooblastili tudi z uvedbo ustreznega prekrškovnega postopka.

Inšpektorji so ukrepali v skladu s pooblastili v inšpekcijskem in prekrškovnem postopku.

**Ugotovitve:** V sklopu akcije je bilo opravljenih 73 rednih inšpekcijskih pregledov in 10 zaslišanj. Pri ugotovljenih lažjih nepravilnostih so bili zavezanci v treh primerih na podlagi 33. člena ZIN opozorjeni na ugotovljene nepravilnosti in jim je bil odrejen rok za njihovo odpravo z opozorilom, da bodo izrečeni drugi ukrepi v skladu z GZ-1, če nepravilnosti ne bodo odpravljene v navedenem roku.

V zadevah, ki so bile predmet nadzora v okviru akcije in pri katerih nepravilnosti niso bile ugotovljene oziroma so bile te v času, ko je potekala akcija, že odpravljene, so gradbeni inšpektorji postopke ustavili. Tako je bilo na dan 23. oktobra 2024 izdanih 12 sklepov o ustavitvi postopkov in šest ustavitev postopov na zapisnik.

Natančnejši podatki na dan 23. oktobra 2024 o opravljenih dejanjih v zvezi z zapisniki so razvidni iz preglednice 19.

**Preglednica 19: Podatki o opravljenih dejanjih v zvezi z zapisniki**

|  |  |
| --- | --- |
| **2024** | **Akcija nadzora nad gradnjo, uporabo in izpolnjevanjem bistvene zahteve univerzalne graditve in rabe objektov** |
| Zapisnik: izredni kontrolni pregled | 8 |
| Zapisnik: izredni pregled | 2 |
| Zapisnik: izvršba po prvi osebi (legalizacija) | 1 |
| Zapisnik: redni kontrolni pregled | 18 |
| Zapisnik: redni pregled | 48 |
| Zapisnik: redni pregled z zaslišanjem | 7 |
| Zapisnik: ugotovitveni | 13 |

Natančnejši podatki na dan 23. oktobra 2024 o dejanjih in ukrepih gradbene inšpekcije v okviru izvedene akcije so razvidni iz preglednice 20.

**Preglednica 20: Podatki o dejanjih in ukrepih gradbene inšpekcije v okviru izvedene akcije**

|  |  |
| --- | --- |
| **2024** | **Akcija nadzora nad gradnjo, uporabo in izpolnjevanjem bistvene zahteve univerzalne graditve in rabe objektov** |
| Dopis: splošni | 13 |
| Obvestilo: splošno | 2 |
| Odgovor: drugemu organu | 1 |
| Odgovor: splošni | 1 |
| Odločba: upravna | 15 |
| Poizvedba | 14 |
| Poziv: po ZIN | 12 |
| Predlog: Zemljiška knjiga | 9 |
| Sklep: dovolitev izvršbe (PRISILITEV) | 2 |
| Sklep: upravni | 3 |
| Sklep: ustavitev postopka | 12 |
| Uradni zaznamek: splošno | 32 |
| Uradni zaznamek: vpogled v uradne evidence | 95 |
| Vabilo: splošno | 10 |

Grafikon 5: Število izdanih upravnih odločb glede na celotno število upravnih postopkov

V akciji je bilo izdanih skupno 14 inšpekcijskih odločb. V sklopu akcije so bili ugotovljeni trije nelegalni objekti, za katere so bile izdane odločbe na podlagi 93. člena GZ-1, s katerimi so gradbeni inšpektorji odredili ustavitev gradenj in rok za odstranitev objektov.

V zvezi z bistveno zahtevo univerzalne graditve in rabe objektov je bila izdana ena odločba na podlagi 98. člena GZ-1, in sicer v povezavi z ureditvijo zunanje površine vrtca v kraju Videm pri Ptuju, tj. da se zagotovijo parkirno mesto za invalide ter neoviran dostop in vstop gibalno oviranim ljudem v vrtec. V sklopu akcije je bilo izdanih tudi 10 odločb na podlagi 96. člena GZ-1 zaradi neskladne uporabe objektov. Prepoved uporabe velja do izdaje uporabnega dovoljenja.

V vseh zadevah, ki so bile vključene v akcijo na dan poročanja, še niso bili pridobljeni vsi podatki, na podlagi katerih bi lahko ugotovili dejansko stanje, zato so ugotovitveni postopki potekali tudi po predvidenem časovnem okviru akcije. Skupno je bilo uvedenih 57 upravnih inšpekcijskih postopkov in od tega v 24 zadevah še ni odločeno, kar pomeni 42 % takih zadev.

Ocenjujemo, da je bila letošnja akcija uspešna, saj so bili odkriti objekti, za katere niso bila pridobljena ustrezna dovoljenja za gradnjo ali uporabo oziroma so bile ugotovljene druge nepravilnosti. Ugotavljamo, da je odstotek objektov, pri katerih so bile ugotovljene nepravilnosti, še vedno previsok, saj je bilo od skupno 57 uvedenih inšpekcijskih postopkov do časa poročanja odločeno v 33 zadevah, v okviru katerih je bilo odkritih 14 takih objektov, kar pomeni 42 % v inšpekcijskem postopku (do 23. oktobra 2024) preverjenih objektov. Ker v 24 zadevah v času poročanja še ni bilo odločeno oziroma ugotovitveni postopek v teh zadevah še poteka, je mogoče pričakovati, da bi bil odstotek ugotovljenih objektov, pri katerih so ugotovljene kršitve zakonodaje, po dokončanju vseh upravnih zadev lahko še višji.

V sklepu lahko ugotovimo, da do zdaj pridobljeni rezultati akcije kažejo, da ima skoraj vsak drugi objekt v javni rabi, obravnavan v akciji, nepravilnosti – bodisi je nedovoljen bodisi se uporablja brez ustreznega uporabnega dovoljenja oziroma je kršena bistvena zahteva objekta.

### SKUPNE AKCIJE V LETU 2024

* **AKCIJA NADZORA PRI GRADNJI NOVEGA ODLAGALIŠČA NSRAO V VRBINI**

V letu 2024 je bila načrtovana akcija nadzora pri gradnji novega odlagališča NSRAO v Vrbini. Načrtovan je bil skupni ogled z URSJV v sklopu akcije Nadzor nad delom udeležencev pri graditvi objektov. Ker se gradnja dejansko še ni začela, akcija v letu 2024 ni bila izvedena in bo opravljena v letu 2025.

* **AKCIJA NADZORA Z INŠPEKTORATOM RS ZA DELO NA PODROČJU NADZORA GRADBIŠČ**

Od 1. junija do 30. septembra 2024 je potekala usklajena skupna akcija nadzora gradbene inšpekcije ter inšpekcije nadzora varnosti in zdravja pri delu na 12 izbranih večjih gradbiščih na območju OE Maribor. Vsa gradbišča je vsaka inšpekcija pregledala samostojno. Pri skupnem nadzoru nad udeleženci gradnje je bil poudarek na preverbi zagotavljanja varnosti in zanesljivosti izvedbe gradnje ter zagotavljanja varnosti delavcev, mimoidočih in sosednjih objektov. Pri pregledih gradbišč v okviru akcije so gradbeni inšpektorji iz OE Maribor opravili 24 inšpekcijskih pregledov na 12 gradbiščih. Prekrški niso bili ugotovljeni. Večina postopkov v zvezi s skupnimi nadzori je že zaključenih, nekateri postopki na teh gradbiščih pa se bodo še nadaljevali ali se bodo ponovno uvedli v kasnejših fazah gradnje, v fazi začetka uporabe (npr. nadzor nad uporabo objektov v javni rabi). Skupni nadzori gradbene inšpekcije ter inšpekcije nadzora varnosti in zdravja pri delu so pokazali koristnost sodelovanja, predvsem na področju medsebojnega obveščanja o stanju na terenu v primeru ugotovljenih kršitev prepisov v pristojnosti druge inšpekcije. Gradbena inšpekcija je v enem primeru ugotovila, da je bilo gradbiščno dvigalo postavljeno, ne da bi bilo predvideno in preverjeno z ustreznim načrtom varnosti gradbišča. Izdano je bilo opozorilo po določilu 33. člena ZIN, nato pa je bila kršitev nemudoma odpravljena. Ocenjeno je bilo, da je del zaslug za izboljšanje dela udeležencev pri graditvi tudi posledica inšpekcijskih nadzorov, ki predvsem na večjih gradbiščih v zgodnji fazi gradnje preverja ključne dokumente in udeležence pri gradnji.

### MERILA ZA OBRAVNAVO PRIJAV

V skladu z 2. točko sklepa Vlade Republike Slovenije št. 06100-4/2015/15 z dne 2. aprila 2015 ima IRSNVP na svoji spletni strani objavljena merila za določanje prednostnih inšpekcijskih nadzorov:

https://www.gov.si/drzavni-organi/organi-v-sestavi/inspektorat-za-naravne-vire-in-prostor/o-inspektoratu/.

Gradbena inšpekcija se že dolgo spopada z velikim prilivom prijav in zadev. Zaradi velikega obsega prijav in že začetih inšpekcijskih postopkov so bile 20. maja 2013 sprejete usmeritve za prednostno razvrščanje zadev (in sicer za obravnavanje prijav, za nadaljevanje začetih inšpekcijskih postopkov in v izvršilnih postopkih). Nove usmeritve za vrstni red obravnave prijav, usmeritve za vrstni red obravnave že začetih inšpekcijskih postopkov in usmeritve za izvajanje izvršb po drugi osebi, vse na področju dela gradbenih inšpektorjev, s katerimi so prenehale veljati vse predhodno sprejete, so bile nazadnje sprejete 10. maja 2023.

Usmeritve si prizadevajo za zaščito javnega interesa pri gradnji objektov ter so usklajene z 88. členom GZ-1, ki pri določanju vrstnega reda obravnave prijav in zadev določa, da se upoštevajo stopnja javnega interesa, faza izvajanja gradnje, vrsta kršitve, lastnosti in namen objekta. Poleg tega so usmeritve za izvajanje izvršb po drugi osebi v skladu z določili 101. člena GZ-1, ki določa, da je v odločbi o odrejenem inšpekcijskem ukrepu inšpekcijskega zavezanca treba opozoriti na to, da se bo v primeru neizpolnitve odrejene obveznosti začel postopek izvršbe za nedenarne obveznosti, ki se bo opravil s prisilitvijo ali po drugih osebah. V sklepu o dovolitvi izvršbe, s katerim se dovoljuje izvršitev ukrepa odstranitve ali prepovedi uporabe stavbe, je inšpekcijskega zavezanca treba opozoriti o možnosti odloga izvršbe v skladu s 104. členom tega zakona. Pri izvajanju izvršbe po drugi osebi se za določanje vrstnega reda izvršb upošteva stopnja javnega interesa po naslednjih merilih:

* pravno stanje izdanih upravnih aktov, na podlagi katerih se opravlja izvršba;
* fizične in druge lastnosti objekta;
* vpliv objekta na ljudi in okolje;
* lega objekta;
* objekt v javni rabi ali objekt, v katerem se opravlja dejavnost, ali objekt gospodarske javne infrastrukture;
* možnost legalizacije.

Poleg tega so usmeritve za izvajanje izvršb po drugi osebi v skladu z določili 101. člena (izvršba inšpekcijskega ukrepa) GZ-1, ki določajo, da ko je odrejena odstranitev zgrajenega objekta ali dela objekta, vzpostavitev prejšnjega stanja ali drugačna sanacija objekta, se inšpekcijski zavezanec v odločbi opozori na to, da se bo v primeru neizpolnitve odrejene obveznosti začel postopek izvršbe nedenarne obveznosti, ki se bo opravil po drugih osebah ali s prisilitvijo.

Gradbeni inšpektorji pri obravnavi prijav, vodenju inšpekcijskih postopkov in opravljanju upravnih izvršb po določilih veljavne zakonodaje upoštevajo predvsem javno korist in javni interes. Namen razvrščanja in določanja prednostnih nalog je zagotavljanje učinkovitejšega delovanja gradbene inšpekcije pri izvajanju njene temeljne naloge, tj. zagotavljanje spoštovanja zakonov in podzakonskih predpisov na področju graditve objektov, in sicer poenoteno glede na pomembnost po vsej Sloveniji brez morebitnih zunanjih vplivov in pritiskov na inšpekcijske postopke. ZUP posebej ureja ukrepanje v primeru nujnih ukrepov v javnem interesu, ki so podani, če obstaja nevarnost za življenje in zdravje ljudi, javni red in mir, javno varnost ali premoženje večje vrednosti. Prednostne usmeritve dela gradbene inšpekcije jasno opredeljujejo načine ravnanja v zvezi z obravnavo prijav, vodenjem inšpekcijskih postopkov in prednostno izvedbo izvršb ter imajo jasno določena merila za vrstni red obravnave prijav, zadev in izvršb.

Merila v delu, ki se nanašajo na obravnavo prijav in zadev, določa GZ-1 v 88. členu, podrobneje pa so prednostne naloge opredeljene v internem aktu IRSNVP. Tako je prednostna naloga gradbene inšpekcije, da obravnava prijave pravnih in fizičnih oseb, iz katerih izhaja, da obstaja nevarnost za življenje in zdravje ljudi, javni red in mir, javno varnost ali premoženje večje vrednosti. Gradbeni inšpektorji nemudoma opravijo tudi redne nadzore (tudi če je podana pobuda) v zadevah, v katerih je treba zaščititi javni interes (zadrževanje večjega števila ljudi, objekti z vplivi na okolje, nevarnost za življenje, zdravje in splošno premoženje in drugo).

Gradbeni inšpektorji tako vsako prejeto prijavo, ki jo prejmejo od pravnih ali fizičnih oseb, razvrstijo, prijave pa obravnavajo po vrstnem redu glede na razvrstitev. Vsaka prejeta prijava je tako obravnavana, ko je glede na merila razvrščanja na vrsti za obravnavo.

Pri določanju prednostnih nalog dela gradbene inšpekcije pri obravnavi prijav in vodenju zadev se upoštevajo predvsem stopnja javnega interesa za obravnavo prijave ob upoštevanju naslednjih meril:

* faza gradnje (objekt v gradnji, že zgrajeni objekt);
* vrsta kršitve (nelegalna gradnja oziroma objekt, neskladna gradnja oziroma objekt, uporaba objekta, nadzor nad udeleženci pri gradnji, gradbeni proizvodi);
* zahtevnost objekta – zahtevnost objekta po Uredbi o razvrščanju objektov (zahtevni, manj zahtevni, nezahtevni, drugi gradbeni posegi);
* vrsta objekta (javni objekt: šola, vrtec, bolnišnica, industrijski objekt, poslovni objekt, večstanovanjski objekt, nestanovanjski objekt, inženirski objekt in podobno);
* nevarnost (nevarni javni objekt, ogrožanje javnih površin, objekt v zasebni lasti);
* druge lastnosti: vpliv objekta na okolje, gradnja za trg, kršitve glede na lego objekta v prostoru – zaščitena območja (TNP, krajinski parki, vodovarstvena območja, kmetijska zemljišča, gozdne površine in podobno).

Gradbeni inšpektorji izvršljive inšpekcijske odločbe izvršujejo po vrstnem redu, ki ga določajo sprejete prednostne usmeritve za razvrščanje izvršilnih postopkov. Pri določanju prednosti pri razvrščanju se upoštevajo zlasti stopnja javnega interesa za izvršitev odločbe z upoštevanjem naslednjih meril:

* pravno stanje (pravnomočnost, izvršljivost) izdanih upravnih aktov, na podlagi katerih se opravlja izvršba;
* fizične lastnosti objekta – zahtevnost objekta po Uredbi o razvrščanju objektov (zahtevni, manj zahtevni, nezahtevni, drug gradbeni poseg);
* vpliv objekta na ljudi in okolje (objekt, za katerega je s predpisi o varstvu okolja določeno, da je zanj presoja vplivov na okolje obvezna, ter objekt, za katerega s predpisi o varstvu okolja ni obvezna presoja vplivov na okolje, z onesnaževanjem in obremenjevanjem pa vpliva na kakovost bivanja v nekem okolju);
* lega objekta v prostoru (nacionalni/narodni park, regijski park, krajinski park, Natura 2000, naravne vrednote in spomeniki, ekološko pomembna območja in posebna varstvena območja, naravni rezervat, zaščiteno mestno jedro in spomeniško zaščiteni objekti, vodovarstveno območje, vodno zemljišče, zemljišča s podzemnimi vodami, priobalni pasovi, gozdno zemljišče, prvo kmetijsko zemljišče, naravna zdravilna sredstva, varovalni pas posameznih objektov gospodarske javne infrastrukture, zemljišča, na katerih je območje izključne rabe letališča, vzletišča oziroma infrastrukturnega objekta navigacijskih služb zračnega prometa, ter zemljišča, nad katerimi je na podlagi predpisov, ki urejajo letalstvo, določeno območje nadzorovane rabe in območje omejene rabe, območja s področja obrambe in varstva pred naravnimi in drugimi nesrečami ter drugi varovani pasovi ali katera druga zaščitena območja, kakor izhajajo iz prostorskih aktov);
* objekt v javni rabi;
* objekt, v katerem se opravlja dejavnost;
* objekt gospodarske javne infrastrukture;
* možnost legalizacije objekta.

Gradbeni inšpektorji morajo pri izvajanju izvršbe po drugih osebah dosledno upoštevati vrstni red izvršilnih postopkov, določen na podlagi prednostnih nalog dela gradbene inšpekcije pri izvršilnih postopkih.

Pri izvršilnih postopkih imajo prednost zadeve, pri katerih so upravni akti pravnomočni. ZUP posebej določa nujne ukrepe v javnem interesu, če obstaja nevarnost za življenje in zdravje ljudi, javni red in mir, javno varnost ali premoženje večje vrednosti. V takih primerih izvršbe potekajo prednostno.

Z ureditvijo razvrščanja prijav/zadev po pomembnosti inšpektorat zagotavlja učinkovito opravljanje nalog, ki mu jih nalaga zakon, ob tem pa varovanje javnega interesa, ki zahteva nujno ukrepanje in prednostno obravnavo hujših nepravilnosti. Menimo, da s takim delom inšpektorat poleg izvajanja učinkovitejše represivne politike deluje tudi preventivno, saj naj bi tako preprečeval nadaljevanje kršitev in zagotovil večjo varnost.

Prednostno razvrščanje prijav, inšpekcijskih in izvršilnih postopkov glede na pomembnost kršitve ter določanje stopnje pomembnosti obravnave in vrstni red reševanja prijav, vodenja inšpekcijskih postopkov in izvedbe izvršbe (v nadaljnjem besedilu: prednostno razvrščanje) v skladu z 11. točko prvega odstavka 6. člena Zakona o dostopu do informacij javnega značaja (ZDIJZ) štejemo za izjemo v prostem dostopu do informacij javnega značaja. Metodologija obravnavanja prijav in razvrščanje izvršilnih postopkov se nanašata na notranje poslovanje organa. Z razkritjem prednostnih nalog za razvrščanje bi imel IRSNVP kot organ resne in vsebinske motnje pri svojem delovanju, ki bi bile večje od pravice javnosti do obveščenosti o prednostnem razvrščanju. To je z instančnimi odločbami že potrdila tudi informacijska pooblaščenka.

Delo na gradbeni inšpekciji na dan 31. decembra 2024 opravlja 54 gradbenih inšpektorjev, od katerih jih je 52 na terenu. Ti imajo na dan 31. decembra 2024 evidentiranih 23.728 zadev, od katerih je 8.201 upravnih gradbenih (strokovni nadzor gradbene inšpekcije), 125 prekrškovnih, 1.409 drugih splošnih zadev ter 13.993 prijavnih zadev, kar skupno pomeni, da ima gradbeni inšpektor v povprečju 456 zadev v delu (od katerih je 157 upravnih zadev). V primerjavi z lanskim letom, ko je bilo število zadev v delu na inšpektorja 368, je v letu 2024 prišlo do povračanja števila zadev na inšpektorja za 88 zadev.

Iz analize prijav izhaja, da je bilo v informacijskem sistemu na dan 31. decembra 2023 na gradbeni inšpekciji evidentiranih 7.794 neobdelanih – nerešenih prijav. Na dan 31. decembra 2024 pa je bilo takih prijav že 8.737. Navedeno pomeni, da se je samo v enem letu prirast neobdelanih/nerešenih prijav znašal 943.

Na področju dela gradbene inšpekcije so še vedno največja težava zaostanki tako pri obravnavi prijav in vodenju inšpekcijskih postopkov kot tudi pri izvedbi izvršb po drugi osebi. Zavedamo se, da bi bilo treba inšpekcijske postopke in izvršbe voditi kontinuirano, vendar pa zaradi prevelikega pripada števila zadev na inšpektorja na gradbeni inšpekciji tega ni mogoče zagotoviti v vseh zadevah. IRSNVP se namreč spoprijema s številnimi že začetimi starejšimi zadevami, iz leta v leto pa se tudi povečuje pripad novih zadev, pri čemer se je število gradbenih inšpektorjev v preteklosti zmanjšalo. Za zagotavljanje pregledne in enakopravne obravnave prijav, zadev in izvršb je bil prav zaradi zaostankov pri delu uzakonjen pregleden in poenoten sistem razvrščanja in določanja prednostnih nalog pri obravnavi prijav zadev ter pri izvršbah. Gradbena inšpekcija je prednostno nadzirala nevarne gradnje, torej objekte, ki ne izpolnjujejo bistvenih zahtev; tako je bilo učinkovito preprečeno neposredno ogrožanje zdravja in življenja ljudi, premoženja večje vrednosti, prometa in sosednjih objektov.

O kadrovskem primanjkljaju in drugih okoliščinah, ki vplivajo na učinkovitost gradbene inšpekcije, smo večkrat opozorili MNVP in MJU ter tudi druge državne organe in javnost, vendar ta problematika še ni ustrezno rešena.

### TEŽAVE PRI DELU

Gradbenim inšpektorjem so različni predpisi v obdobju zadnjih desetih let pospešeno širili obseg obveznosti in pristojnosti, njihovo število pa se ni sorazmerno povečalo. Prav nasprotno, v zadnjih letih se je povečalo odhajanje gradbenih inšpektorjev na privlačnejša in predvsem bolje plačana delovna mesta. Večje število inšpektorjev se je tudi upokojilo, starostna struktura aktivnih inšpektorjev postaja resna težava inšpektorata. V letu 2023 je bilo izvedenih 11 javnih in internih natečajev, na novo se je zaposlil en gradbeni inšpektor, v letu 2024 pa je bilo izvedenih 18 javnih in internih natečajev, na novo so se zaposlili trije gradbeni inšpektorji. Kljub kar naprej ponavljajočim se razpisom za zaposlitev novih gradbenih inšpektorjev nam nikakor ne uspe zapolniti kvot gradbene inšpekcije. Kaj šele, da bi njihovo število povečali. Samo v letu 2024 se je število gradbenih inšpektorjev znižalo za devet (za 15 %). Na dan 31. decembra 2023 je delo s področja gradbene inšpekcije opravljalo 61 gradbenih inšpektorjev (od skupno 63 gradbenih inšpektorjev), na dan 31. decembra 2024 pa le še 52 (od skupno 54 gradbenih inšpektorjev).

V letu 2023 je bilo na gradbenega inšpektorja evidentirano v povprečju 128 upravnih zadev, v letu 2024 pa so gradbeni inšpektorji v povprečju reševali po 157 upravnih zadev. Ob tem je bilo v informacijskem sistemu na dan 31. decembra 2024 na gradbeni inšpekciji evidentiranih 8.737 neobdelanih – nerešenih prijav.

Zavedamo se, da bi bilo treba uvajati več inšpekcijskih postopkov in izvršbe voditi kontinuirano, a tega z razpoložljivim številom gradbenih inšpektorjev ne moremo več zagotavljati. Manjše število inšpektorjev pomeni manj nadzora na področju gradnje, manj obravnavanih prijav in več odprtih zadev tako v samih inšpekcijskih postopkih kot tudi pri izvajanju izvršb.

Zaradi manjšega števila inšpektorjev se je število nadzorov, ki so jih lahko izvedli gradbeni inšpektorji, v letu 2024 zmanjšalo za **petsto**, število vseh neobdelanih prijav pa je že 8.737. Še vedno tekoče in redno nadziramo gradnjo oziroma objekte, pri katerih so ogroženi javni interes, zdravje in varnost ljudi ter podobno, številnih drugih oblik nadzora (teh je čedalje več) pa ne zmoremo več učinkovito izvajati.

S tem številom inšpektorjev ni več mogoče v rokih izpolnjevati obveznosti, ki jih gradbeni inšpekciji nalagajo področni in splošni predpisi, odgovarjati na številne prejete vloge, ravno tako ni več mogoče izpolnjevati z zakoni določenih rokov za posamezna dejanja v inšpekcijskih postopkih in zagotavljati tekočega izvajanja izvršb po drugi osebi.

Posledice neizpolnjevanja z zakonom določenih obveznosti so daljnosežne in ne vplivajo le na delovanje IRSNVP, ampak tudi na delo več drugih državnih organov, na javni interes, na pravno varnost državljanov ter tudi na sam prostor.

Zaradi rasti števila neobravnavanih in nerešenih zadev smo pri obravnavi prijav in vodenju inšpekcijskih postopkov ter tudi pri izvedbi izvršb po drugi osebi v preteklih letih izvedli številne organizacijske spremembe in spremembe notranjih procesov, s katerimi nam je uspelo bolje organizirati delo inšpektorjev. Zato, da najprej zagotovimo obravnavo najnujnejših zadev oziroma kršitev, smo izdelali in uveljavili pregleden in poenoten sistem razvrščanja in določanja prednostnih nalog pri obravnavi prijavnih zadev in pri izvršbah, ki nam omogoča, da najprej obravnavamo tiste zadeve, iz katerih je razbrati, da gre za večje kršitve oziroma kršitve, ki ogrožajo življenje ljudi, okolje in javni interes. Prednostno obravnavamo nevarne gradnje, torej objekte, ki ne izpolnjujejo bistvenih zahtev, s čimer preprečujemo neposredno ogrožanje zdravja in življenja ljudi, premoženja večje vrednosti, prometa in sosednjih objektov.

Aktivnosti in izvajanje sprejetih ukrepov za povečanje učinkovitosti dela inšpektorata bomo nadaljevali. Za zagotovitev učinkovitega inšpekcijskega nadzora v smislu pričakovanega javnega interesa bi morali uspešno nadomestiti odhajajoče inšpektorje in bistveno povečati število inšpektorjev. S tem bi lahko učinkovito opravljali inšpekcijski nadzor, inšpekcijski postopki bi se izvajali v doglednem času, bili učinkovitejši in varovali širši javni interes.

Reševanje kadrovske problematike presega zmožnosti IRSNVP. Menimo, da bi bilo treba stanje na tem področju celovito prenoviti. Tako kot drugi inšpektorati se tudi gradbena inšpekcija spoprijema tudi s težavami zaradi nizke izhodiščne plače na delovnem mestu inšpektor, ki je v primerljivih poklicih veliko nižja kot v gospodarstvu. Postavlja se vprašanje, ali je nova plačna reforma ustrezno rešila to problematiko, kar bo pokazal čas.

Stanje na področju neizvršenih zadev na gradbeni inšpekciji IRSNVP je iz leta v leto slabše. V primerjavi z letom 2015 zaznavamo skoraj 70 % več neizvršenih zadev. Tudi število zadev, v katerih je uveden izvršilni postopek v zvezi z nedovoljenimi objekti, se iz leta v leto povečuje z novim pripadom zadev.

Velik obseg dela v inšpektoratu zajema tudi odgovarjanje pobudnikom in prijaviteljem o obravnavi zadev ter poročanje drugim državnim organom in institucijam. Tak trend pričakujemo tudi v prihodnje.

Na dan 10. januarja 2025, ko je bil oblikovan seznam za prisilno izvršitev objektov 2025, je bilo na seznam uvrščenih 3.346 zadev z uvedenim izvršilnim postopkom, to je postopkom, v okviru katerega je bil izdan sklep o dovolitvi izvršbe po drugi osebi (na dan 31. decembra 2015, pred 10 leti, je bilo tovrstnih zadev 1.967).

### POSEBNOSTI

Gradbeni inšpektorji se kot leta poprej še vedno srečujejo z velikim številom pobud, s katerimi pobudniki poskušajo civilnopravna vprašanja reševati v inšpekcijskih postopkih in ne pred pristojnim sodiščem. V zvezi s tem in ob dejstvu, da se inšpekcija že dlje časa spoprijema z velikim številom prijav, zahtev in drugih vlog pravnih in fizičnih oseb ter tudi odprtih inšpekcijskih zadev in neizvedenih izvršilnih postopkov, predvsem na gradbeni inšpekciji, je delo inšpekcij organizirano tako, da se zadeve obravnavajo po prednostnih nalogah, ki določajo vrstni red pomembnosti. Predmetni način obravnave se je izkazal za učinkovitega v smislu enakopravne obravnave in nepristranske obravnave.

IRSNVP se pri izvrševanju inšpekcijskih odločb gradbene inšpekcije že več let trudi vzpostaviti učinkovit postopek upravnih izvršb, pri tem pa smo med spreminjanjem prostorske zakonodaje večkrat podali predlog o izvršiteljih, kakršne slovenska zakonodaja pozna v sodnih postopkih. ZUP v 289. členu omogoča, da je organ, ki opravlja upravno izvršbo, mogoče določiti s posebnim predpisom in da neposredna dejanja upravne izvršbe in zavarovanja lahko opravljajo izvršitelji, imenovani na podlagi zakona, ki ureja izvršbo in zavarovanje. Sedanja ureditev predpisov o graditvi objektov predpostavlja, da izvršbo inšpekcijske odločbe izvaja inšpekcijski organ, ki je odločbo izdal. Takšna ureditev je v primeru gradbene inšpekcije neučinkovita in neprimerna ter je med ključnimi razlogi za dolgotrajnost inšpekcijskih postopkov. Zato predlagamo, da se v ZIN uvede institut izvršitelja kot pravne ali fizične osebe, ki bi na podlagi javnega pooblastila pristojnega ministra izvajala izvršbe po drugi osebi za vse inšpektorate (in ne le za gradbeno inšpekcijo (že vrsto let smo s predlagano rešitvijo neuslišani)). Uvedba instituta izvršitelja bi bistveno pripomogla k učinkovitosti dela gradbene inšpekcije, izvršbe pa bi se ob ustreznem številu pooblaščenih izvršiteljev in zadostni finančni podpori izvajale hitro in učinkovito, predvsem pa brez nepotrebnih pritiskov na gradbene inšpektorje. Takšen način izvajanja prisilnih izvršb po drugi osebi bi inšpektorje razbremenil, bistveno bi se povečala učinkovitost inšpekcijskih in izvršilnih postopkov, poleg tega pa sama izvršitev pravnomočnega inšpekcijskega ukrepa pomeni načeloma le tehnično dejanje in ne gre več za upravno presojo.

Menimo, da bi gradbena inšpekcija morala imeti take pogoje za delo, da bi lahko učinkovito opravljala inšpekcijski nadzor na način, da do novih nelegalnih stanovanjskih in drugih objektov sploh ne bi prišlo oziroma da bi bili inšpekcijski ukrepi učinkoviti, inšpekcijski postopki pa hitri. Glede na vse navedeno brez ozaveščanja javnosti, dodatnih zaposlitev gradbenih inšpektorjev, sistemske ureditve plač za inšpektorje, zadostnih finančnih sredstev na področju izvajanja izvršb po drugi osebi ter zakonskih določil, ki bi gradbeni inšpekciji omogočale hitre in učinkovite postopke, žal ni mogoče pričakovati izboljšanja stanja na področju gradbene inšpekcije.

Zaradi težavnosti izvršilnih postopkov in kadrovskih omejitev vseh izvršb po drugi osebi ni mogoče opraviti tekoče, zato se izvršbe po drugi osebi opravljajo po prednostnem vrstnem redu za izvedbo izvršb. Število objektov, ki so uvrščeni na seznam za izvršbo po drugi osebi, se iz leta v leto povečuje, gradbeni inšpekciji pa s kadrovsko zasedbo in finančnimi sredstvi nikakor ne uspe znižati zaostankov pri delu. Celo nasprotno, število zadev, uvrščenih na seznam za izvršbe po drugi osebi, se iz leta v leto povečuje. Če je bilo 31. decembra 2014 število izdanih sklepov o dovolitvi izvršbe po drugi osebi v zvezi z nedovoljenimi gradnjami 1.835, jih je bilo 10. januarja 2024 že 3.346.

Pri tem je treba opozoriti, da se gradbena inšpekcija posledično srečuje tudi s povečanjem sodnih zadev zaradi že opravljenih izvršb po drugi osebi. Na sodiščih tako poteka več sodnih postopkov v zvezi z inšpekcijskimi postopki, tako kazenski postopki kot tudi odškodninski postopki, nekaj je tudi postopkov na podlagi 27. člena Zakona o državnem odvetništvu. Po državnem odvetništvu podajamo tudi ugovore zoper izbrise subjektov v insolvenčnih postopkih in prijavljamo terjatve v primerih stečajev, še vedno pa se ukvarjamo tudi s starimi sodnimi postopki v zvezi z nelegalnimi kopi in nezakonitim odvzemom mineralnih snovi. Z leti se tudi povečuje število postopkov v zvezi z ustavno pravico do »doma«.

**Preglednica 21: Primerjava med leti 2022, 2023 in 2024**

|  |  |  |  |  |
| --- | --- | --- | --- | --- |
|  | **2022** | **2023** | **2024** | **Primerjava leta 2024 z letom 2023** |
| Na dan 31. 12. je bilo zaposlenih gradbenih inšpektorjev | 67 | 63 | 54 | –14,3 % |
| Od vseh gradbenih inšpektorjev jih opravlja delo na terenu | 64 | 61 | 52 | –14,8 % |
| Prejete prijave v letu | 2831 | 2786 | 2866 | +2,9 % |
| Prejete prijave v letu so poknjižene v število zadev | 2479 | 2483 | 2564 | +3,3 % |
| Uvedeni postopki v letu | 3301 | 2619 | 2504 | –4,4 % |
| Od postopkov v tč. 2 je A\_inšpekcijskih | 2498 | 1866 | 1769 | –5,2 % |
| Od postopkov v tč. 2 je B\_prekrškovnih | 318 | 213 | 179 | –16 % |
| Od postopkov v tč. 2 je C\_preostalih splošnih postopkov inšpekcije | 485 | 540 | 556 | +3 % |
| Število rešenih inšpekcijskih zadev v letu brez ZNB | 2588 | 2014 | 1702 | –15,5 % |
| Število rešenih prekrškovnih zadev v letu | 333 | 249 | 194 | –22,1 % |
| Število rešenih prijavnih zadev v letu | 1957 | 1495 | 1403 | –6,2 % |
| Število rešenih preostalih splošnih zadev v letu | 473 | 352 | 422 | +19,9 % |
| Število odprtih zadev na dan 31. 12. | 21373 | 22447 | 23728 | +5,7 % |
| Število odprtih upravnih zadev na dan 31. 12. | 8223 | 8112 | 8201 | +1,1 % |
| Število odprtih prekrškovnih zadev na dan 31. 12. | 182 | 145 | 125 | –13,8 % |
| Število odprtih preostalih splošnih zadev na dan 31. 12. | 1113 | 1305 | 1.409 | +8 % |
| Število odprtih prijavnih zadev na dan 31. 12. | 11855 | 12885 | 13993 | +8,6 % |
| Število poslanih dopisov inšpekcije v letu (dopisi, odgovori, obvestila in pojasnila strankam, prijaviteljem in drugim) | 7760 | 6816 | 6468 | –5,1 % |
| Število opravljenih rednih pregledov inšpekcije v letu | 1484 | 800 | 846 | +5,8 % |
| Število opravljenih izrednih pregledov inšpekcije v letu | 2323 | 1896 | 1692 | –10,8 % |
| Število opravljenih kontrolnih pregledov (rednih in izrednih) inšpekcije v letu | 4233 | 4118 | 3639 | –11,6 % |
| Število opravljenih zaslišanj v letu | 392 | 377 | 607 | +61 % |
| Število drugih zapisnikov v letu | 2323 | 964 | 810 | –16 % |
| Število inšpekcijskih odločb v letu | 1464 | 979 | 895 | –8,6 % |
| Število pritožb v letu zoper izdane akte v inšp. postopku | 669 | 458 | 455 | –0,7 % |
| Število prejetih drugostopenjskih odločitev zoper izdane akte, vezane na vložena pravna sredstva | 502 | 576 | 729 | +26,6 % |
| Inšpekcijski pregledi | 8040 | 6815 | 6468 | –5,1 % |
| Število sklepov o odlogu izvršbe in odločitve | 169 | 68 | 82 | +20,6 % |
| Število zadev, v katerih je izvršba opravljena po prvi osebi | 278 | 244 | 254 | +4,1 % |
| Število zadev, v katerih je izvršba opravljena po drugi osebi | 5 | 1 | 5 | +400 % |
| Število zadev, v katerih je pridobljeno upravno dovoljenje (GD ali UD) oziroma so objekt legalizirali | 229 | 171 | 175 | +2,3 % |
| V letu je bila nepravilnost odpravljena – skupno | 512 | 416 | 434 | +4,3 % |
| Število izdanih sklepov z denarno prisilitvijo | 395 | 335 | 273 | –18,5 % |
| Število izdanih sklepov z denarno kaznijo | 185 | 163 | 157 | –3,7 % |
| Znesek izdanih sklepov z denarno kaznijo | 805500 | 498800 | 353100 | –29,2 % |
| Število izrečenih opozoril po 33. členu ZIN | 40 | 27 | 34 | +25,9 % |
| Število odklopov nedovoljene gradnje iz gospodarske javne infrastrukture | 12 | 4 | 11 | +175 % |
| Število označitev nedovoljene gradnje | 253 | 172 | 145 | –15,7 % |
| Število prejetih predlogov za uvedbo prekrškovnih post. | 100 | 97 | 97 | 0 % |
| Število uvedenih postopkov o prekršku | 318 | 213 | 179 | –16 % |
| Število rešenih prekrškovnih postopkov | 333 | 249 | 194 | –22,1 % |
| Znesek glob v prekrškovnih postopkih v letu | 331000 | 216160 | 166000 | –23,2 % |
| Znesek glob v prekrškovnih postopkih (odločbe) v letu | 238500 | 157100 | 109000 | –30,6 % |
| Znesek glob v prekrškovnih postopkih (PN) v letu | 92500 | 59060 | 57000 | –3,5 % |
| Število izdanih odločb v prekrškovnem postopku v letu | 77 | 41 | 36 | –12,2 % |
| Število izdanih PN v prekrškovnem postopku v letu | 130 | 88 | 80 | –9,1 % |
| Število prekrškovnih postopkov | 318 | 213 | 179 | –16 % |
| Število prekrškovnih opozoril | 16 | 2 | 2 | 0 % |
| Število prekrškovnih PN | 130 | 88 | 80 | –9,1 % |
| Število prekrškovnih odločb | 77 | 41 | 36 | –12,2 % |
| Število prekrškovnih opominov | 117 | 95 | 55 | –42,1 % |
| Število ZSV | 24 | 12 | 20 | +66,7 % |
| Nastanek glob | 331000 | 216160 | 166000 | –23,2 % |
| Plačilo glob | 227250 | 161600 | 131250 | –18,8 % |
| Plačilo glob (50-% popust) | 93500 | 68300 | 55000 | –19,5 % |
| Število upravnih zadev v reševanju na dan 31. 12. | 8223 | 8112 | 8.201 | +1,1 % |
| Število upravnih zadev (ki so še v reševanju na dan 31. 12.), v katerih je izdana odločba po 152. členu ZGO-1 in 82\_1 GZ 93\_1 GZ-1) | 4176 | 4190 | 4137 | –1,3 % |
| Število upravnih zadev (ki so še v reševanju na dan 31. 12. in je izdana odločba po 152. členu ZGO-1 in 82\_1 GZ 93\_1 GZ-1), v katerih je izdan sklep o dov. izvršb. po drugi osebi | 2870 | 2914 | 2.850 | –2,2 % |
| Število upravnih zadev (ki so še v reševanju na dan 31. 12. in je izdana odločba po 152. členu ZGO-1 in 82\_1 GZ 93\_1 GZ-1), v katerih je izdan sklep o dov. izvršb. po drugi osebi ter je ta SDI pravnomočen in izvršljiv | 2548 | 2691 | 2.659 | –1,2 % |
| Število upravnih zadev (ki so še v reševanju na dan 31. 12.), v katerih še ni odločeno | 2381 | 2334 | 2.432 | +4,2 % |
| Število prijav na dan 31. 12. (vse zavedene prijave) | 23942 | 26121 | 28327 | +8,4 % |
| Število (neobdelane nerešene prijave) na dan 31. 12. | 7035 | 7794 | 8737 | +12,1 % |
| Število dopisov, odgovorov, obvestil in poročil predstojnika organa, vezano na delo inšpekcije GGI | 314 | 359 | 865 | +140,9 % |
| Število novinarskih vprašanj | 105 | 187 | 274 | +46,5 % |

### KORUPCIJSKA TVEGANJA

Inšpektorji v inšpekcijskih postopkih preverjajo skladnost delovanja zavezancev z zakonodajo in pri tem odločajo o pravicah, obveznostih ali pravnih koristih posameznikov, pravnih oseb in drugih strank. Hkrati so tudi prekrškovni organ, ki v prekrškovnih postopkih izreka sankcije (globa, opomin) zaradi kršenja zakonodaje.

Pri pripravi načrta integritete IRSNVP so bili poudarjeni tudi tveganje neetičnega ali nezakonitega ravnanja inšpektorjev, neevidentiranja prijav in drugega dokumentarnega gradiva, neobravnave prijav v inšpekcijskem in prekrškovnem postopku, tveganja pri vodenju upravnega inšpekcijskega postopka, tveganja pri vodenju izvršilnega postopka, tveganja pri vodenju prekrškovnega postopka, nespoštovanja (zakonitih) rokov pri vodenju postopkov in opustitve dolžnega ravnanja, saj je zaradi vrste dela mogoče, da do takih tveganj tudi prihaja. Pri večini dejavnikov tveganja in njihovem obvladovanju je treba upoštevati človeški faktor, ki ga ni mogoče izključiti ne z normiranjem ne z nadzori in drugimi ukrepi.

GGI ima vzpostavljene mehanizme, s katerimi si prizadeva možnost nastanka korupcijskih tveganj zmanjšati na čim nižjo raven. Ti mehanizmi oziroma rešitve so podrobneje opisani v načrtu integritete IRSNVP, in sicer:

* GGI ima od leta 2013 sprejete usmeritve za vrstni red obravnave prijav in vrstni red obravnave že začetih inšpekcijskih postopkov na področju dela gradbenih inšpektorjev ter usmeritve gradbenim inšpektorjem za izvajanje izvršb po drugi osebi, s katerimi se podrobneje določa obravnavanje zadev glede na pomembnost; v letu 2022 je bilo zaradi poenotenega razvrščanja prijav določeno, da te razvrščajo vodje oziroma koordinatorji območnih enot;
* inšpektorjem se nudi pravna pomoč pri vodenju postopkov, s tem namenom se pripravljajo usmeritve, navodila, vzorci aktov, inšpektorji se seznanjajo z aktualnimi drugostopenjskimi in sodnimi odločitvami;
* na GGI je oblikovana specializirana skupina gradbenih inšpektorjev, ki se poleg rednega dela ukvarja tudi z nadzorom nad gradbenimi proizvodi, s tem pa je omogočena strokovno bolj poglobljena obravnava tega področja;
* izvedba internih nadzorov v letu 2024 v skladu z Navodilom o nadzoru nad delom javnih uslužbencev v IRSNVP;
* GGI ima vsako leto vnaprej določene usklajene akcije na področju gradbene in geodetske inšpekcije, ciljno usmerjene na določena posamezna področja.

Med izvedbo postopka posodobitve načrta integritete v IRSNVP so se preverjali že sprejeti ukrepi, s katerimi se tveganja obvladujejo, dodan je bil tudi nov ukrep, tj. »interna objava anonimiziranih drugostopenjskih in sodnih odločitev (upravni in prekrškovni postopek)«, ki je namenjen obvladovanju značilnih tveganj IRSNVP na področju tveganj pri vodenju upravnega inšpekcijskega postopka, tveganj pri vodenju izvršilnega postopka, tveganj pri vodenju prekrškovnega postopka. Navedeni novi ukrep se je začel izvajati z januarjem 2024.

## GEODETSKA INŠPEKCIJA

### PRISTOJNOST IN ZAKONODAJA

Delo geodetske inšpekcije opravlja en geodetski inšpektor, ki ima pooblastilo za nadzor nad območjem celotne Slovenije. Geodetska inšpekcija opravlja nadzor nad izvajanjem zakonov in drugih predpisov s področja geodetske dejavnosti, nad izvajanjem geodetskih dejavnosti in geodetskih storitev. Pristojnosti geodetske inšpekcije so določene v zakonih ZKN, ZMVN-1, ZDOIONUS, ZAID, ZUreP-3 ter v podzakonskih aktih.

Temeljne cilje geodetske inšpekcije določajo tri osnovne naloge:

* nadzor nad izpolnjevanjem pogojev za opravljanje geodetske inženirske dejavnosti za gospodarske subjekte s področja geodezije, pooblaščene inženirje geodezije in geodete z geodetsko izkaznico;
* nadzor nad evidencami nepremičnin in gospodarske javne infrastrukture;
* zagotavljanje pravilnega označevanja ulic in stavb.

Šifranti temeljnih nalog so povezani s področno zakonodajo, ki jo izvaja inšpekcija. Preglednica 22 prikazuje uporabo šifrantov temeljnih nalog pri posamezni temeljni nalogi na ravni zadev in ključnih dokumentov za geodetsko inšpekcijo.

Preglednica 22: Uporaba šifrantov temeljnih nalog pri geodetski inšpekciji

|  |  |  |
| --- | --- | --- |
| **GEODETSKA INŠPEKCIJA** |  | **Šifrant temeljne naloge, ki opredeljuje temeljno nalogo** |
| **Nadzor nad izpolnjevanjem pogojev za opravljanje geodetske inženirske dejavnosti za gospodarske subjekte, pooblaščene inženirje geodezije in geodete z geodetsko izkaznico** | Ukrepi po ZAID | **Geo1 – geodeti** |
| **Nadzor nad evidentiranjem nepremičnin** | Ukrepi po ZKN, ZMVN-1 in ZUreP-3 | **Geo2 – evidence nepremičnin** |
| **Zagotavljanje pravilnega označevanja ulic in stavb** | Ukrepi po ZDOIONUS | **Geo3 – označevanje** |

Šifranti temeljnih nalog, vzpostavljeni na ravni zadev in ključnih dokumentov, opredeljujejo temeljne naloge, temeljijo pa na naslednjih vrstah zadev in pripadajočih ključnih dokumentih:

* upravna geodetska zadeva;
* prekrškovna zadeva;
* akcija.

Temeljna naloga geodetskega inšpektorja je nadzor nad izpolnjevanjem zakonsko določenih pogojev za opravljanje dejavnosti na področju poklicnih nalog pooblaščenih inženirjev geodezije v skladu z zakonom, in sicer za pooblaščene inženirje geodetske stroke in gospodarske subjekte, ki opravljajo geodetske storitve. Predpisani pogoji za opravljanje geodetske inženirske dejavnosti so:

* gospodarski subjekt mora imeti v Poslovnem registru Slovenije vpisano geodetsko inženirsko dejavnost 71.121 (geofizikalne meritve, kartiranje);
* več možnosti:
* gospodarski subjekt mora imeti zaposlenega vsaj enega pooblaščenega inženirja geodezije ali geodeta z geodetsko izkaznico za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, ali
* najmanj polovico deležev v družbi imajo družbeniki, ki so pooblaščeni inženirji geodezije ali geodeti z geodetsko izkaznico, ali
* gospodarski subjekt izpolnjuje pogoje za opravljanje geodetske inženirske dejavnosti iz tega zakona in eden od pooblaščenih inženirjev geodezije ali geodetov z geodetsko izkaznico je hkrati poslovodni organ ali
* fizična oseba, ki samostojno opravlja geodetsko inženirsko dejavnost za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, je sama pooblaščeni inženir geodezije ali geodet z geodetsko izkaznico;
* gospodarski subjekt mora imeti zagotovljeno zavarovanje pred odgovornostjo za škodo v skladu z ZAID in gospodarski subjekt ne sme biti v stečajnem postopku.

Poklicne naloge pooblaščenega inženirja s področja geodezije se nanašajo na strokovno področje izvajanja geodetske dejavnosti, ki zajema izvajanje geodetskih nalog v skladu s predpisi, ki urejajo evidentiranje nepremičnin, geodetsko izmero in naloge v skladu s predpisi o državnem geodetskem referenčnem sistemu, geodetske meritve, povezane s projektiranjem, gradnjo in uporabo objektov, zakoličbo objektov, izdelavo geodetskih načrtov, kontrolnih opazovanj in izdelavo deformacijskih analiz, transformacije podatkov med različnimi državnimi koordinatnimi sistemi ter kartiranje, obdelavo, analizo in razlago prostorskih podatkov.

Usmeritve geodetske inšpekcije v letu 2024:

* zagotavljati večjo pravno varnost lastnikov nepremičnin, večjo varnost vlaganja v nepremičnine in investicije, povezane z nepremičninami in nepremičninskim trgom;
* zagotavljati izpolnjevanje pogojev podjetij in v njih zaposlenih posameznikov za opravljanje geodetske dejavnosti;
* zagotavljati izpolnjevanje pogojev za pridobitev naziva pooblaščeni inženir geodetske stroke;
* opravljati splošni nadzor nad izvajanjem zakonov in drugih predpisov s področja geodetske dejavnosti ter nad izvajanjem geodetskih dejavnosti in geodetskih storitev;
* zagotavljati izvajanje kazenskih določb po ZKN v primeru neizpolnjevanja obveznosti evidentiranja nepremičnin;
* zagotavljati izvajanje kazenskih določb po ZMVN-1 v primeru neporočanja o sklenjenih kupoprodajnih pravnih poslih v evidenco trga nepremičnin (ETN);
* zagotavljati pravilno označevanje ulic in stavb.

Vsa dejanja in postopki geodetske inšpekcije so namenjeni doseganju teh temeljnih ciljev, s tem namenom inšpektor tudi dosledno vodi inšpekcijske in prekrškovne postopke.

### INŠPEKCIJSKI NADZOR

Geodetska inšpekcija je v letu 2024 prejela 34 prijav, knjiženih v 49 prijavnih zadevah. Na področju izvajanja nadzora geodetske inšpekcije se približno tretjina prijav nanaša na domnevne nepravilnosti opravljanja geodetskih storitev na terenu, čeprav se vprašanje nestrinjanja z vzpostavitvijo katastrske meje v naravi rešuje v sodnem postopku, strokovni nadzor nad pooblaščenimi inženirji pa izvaja Inženirska zbornica Slovenije. Skoraj dve tretjini prijav se nanašata na postavitev, prestavitev, odstranitev, zasutje ali kakršno koli poškodovanje mejnikov, preostale prijave se nanašajo na odstranitev oziroma nenamestitev tablic s hišno številko in imenom ulice/naselja ter na nepravilno označevanje stanovanj in poslovnih prostorov v stavbi. Za skladnost izdelka oziroma dela s predpisi geodetske stroke je odgovoren pooblaščeni inženir geodetske stroke, ki s svojim podpisom in identifikacijsko številko na elaboratu potrdi njegovo pravilnost. V vseh obravnavanih primerih se preveri, ali ima geodetsko podjetje pridobljeno dovoljenje za izvajanje geodetskih storitev ter ali je posamezne naloge, ki so podlaga za urejanje mej zemljišč, izravnavo meje, parcelacijo, vpis stavb v kataster nepremičnin, opravil posameznik (pooblaščeni inženir geodezije) z ustrezno strokovno izobrazbo, praktičnimi izkušnjami in opravljenim posebnim strokovnim izpitom pri IZS.

Nekaj prijav geodetski inšpekciji se nanaša tudi na izvajanje strokovnega nadzora nad pooblaščenimi inženirji geodezije, za kar je pristojna Inženirska zbornica Slovenije. Nekaj prijav pa se nanaša na delo posameznih območnih geodetskih uprav in geodetskih pisarn, katerih nadzor seveda prav tako ni v pristojnosti geodetske inšpekcije. Povečuje se število predlogov za uvedbo prekrškovnih postopkov, ki jih zaradi neevidentiranja nepremičnin geodetski inšpekciji pošlje GURS.

Na geodetski inšpekciji je veliko dela z odgovarjanjem na pobude, vezane na izvajanje nadzora geodetske inšpekcije glede nepravilnosti opravljanja geodetskih storitev na terenu, čeprav se vprašanje nestrinjanja z vzpostavitvijo katastrske meje v naravi rešuje v sodnem postopku, strokovni nadzor nad pooblaščenimi inženirji pa izvaja Inženirska zbornica Slovenije. Ker delo geodetske inšpekcije opravlja še vedno le ena geodetska inšpektorica, na kar neuspešno opozarjamo že leta, je to za učinkovit nadzor vseh predpisov ter na novo dodeljenih nalog iz pristojnosti geodetske inšpekcije občutno premalo.

Geodetska inšpekcija prejme tudi posamezne prijave oziroma pritožbe, ki se nanašajo na posamezne akte geodetskih uprav ali »napake«, ki so jih stranke zaznale v arhivskih podatkih geodetskih uprav. Za reševanje takih in podobnih prijav geodetska inšpekcija ni pristojna.

V letu 2024 smo prejeli kar nekaj prijav v zvezi z domnevno nepopolnimi ali nepravilnimi podatki v katastru nepremičnin. ZKN predpisuje obvezno evidentiranje stavb v katastru nepremičnin. Kadar geodetska uprava ugotovi, da stavba ni evidentirana v katastru nepremičnin in zavezanec za evidentiranje ne poskrbi niti po opozorilu geodetske uprave, ta geodetski inšpekciji predlaga le uvedbo postopka o prekršku, saj v materialnem predpisu ni podlage za izdajo ureditvenih odločb.

Po uradni dolžnosti je bilo leta 2024 uvedenih 69 postopkov, od tega je bilo 14 inšpekcijskih, 54 prekrškovnih postopkov in en splošni postopek, ki se je nanašal na delovanje geodetske inšpekcije.

Preglednica 23: Število prejetih prijav in inšpekcijskih postopkov

|  |  |
| --- | --- |
| **2024** | **Inšpekcijski nadzor na geodetskem področju** |
| Število prejetih prijav | 34 |
| Število inšpekcijskih postopkov | 14 |

V letu 2024 je bilo rešenih 76 prekrškovnih zadev, pet inšpekcijskih upravnih geodetskih zadev, 31 prijavnih zadev in ena druga splošna zadeva.

Geodetska inšpekcija je imela 31. decembra 2024 odprtih 392 zadev, od tega 311 prekrškovnih, dve drugi splošni zadevi in 18 upravnih geodetskih. Na dan 31. decembra 2024 je bilo odprtih 61 prijavnih zadev.

Leta 2024 je geodetska inšpektorica v zvezi s postopki poslala 136 dopisov, odgovorov, obvestil in pojasnil strankam, prijaviteljem in drugim.

Na delovnem področju geodetske inšpekcije v letu 2024 ni bila izdana nobena inšpekcijska odločba za odpravo nepravilnosti. Izdanih je bilo pet sklepov o ustavitvi postopka.

V letnem načrtu dela za leto 2024 smo za doseganje cilja splošnega nadzora nad izvajanjem zakonov in drugih predpisov s področja geodetske dejavnosti ter nad izvajanjem geodetskih dejavnosti in storitev predvideli 100 geodetskih inšpekcijskih pregledov. Od 100 načrtovanih inšpekcijskih pregledov za leto 2024 jih je bilo izvedenih 67,[[2]](#footnote-2) kar pomeni, da načrt ni bil uresničen. Do neuresničitve načrta je prišlo zaradi daljše odsotnosti edine geodetske inšpektorice.

Natančnejše stanje s podatki o pomembnejših dejanjih in ukrepih geodetske inšpekcije v okviru postopkov v letu 2024 prikazujeta preglednici 24 in 25.

Preglednica 24: Dejanja in ukrepi geodetske inšpekcije v letu 2024

|  |  |  |  |
| --- | --- | --- | --- |
| **Oznake vrstic** | **Prekrškovna zadeva** | **Upravna geodetska**  **zadeva** | **Skupaj** |
| Zapisnik: prekrškovni | 50 |  | 50 |
| Zapisnik: prekrškovni – teren | 3 |  | 3 |
| Zapisnik: ugotovitveni |  | 14 | 14 |
| **Skupaj** | 53 | 14 | 67 |

Natančnejše stanje s podatki o dejanjih in ukrepih geodetske inšpekcije v okviru postopkov upravnih geodetskih zadev, prekrškovnih zadev in akcij v letu 2024, opravljenih pri uresničevanju treh ciljev (Geo1 – GEODETI, Geo2 – EVIDENCE NEPREMIČNIN in Geo3 – OZNAČEVANJE), prikazuje preglednica 25.

Preglednica 25: Dejanja in ukrepi geodetske inšpekcije po temeljnih nalogah v letu 2024

|  |  |  |  |
| --- | --- | --- | --- |
| Vrsta dokumenta | Geo1 – GEODETI | Geo2 – EVIDENCE NEPREMIČNIN | Geo3 – OZNAČEVANJE |
| Obvestilo: o prekršku z zahtevo za izjavo |  | 79 | 1 |
| Odločba: opomin |  | 27 | 3 |
| Odločba: prekrškovna |  | 1 |  |
| Sklep: ustavitev postopka | 5 |  |  |
| Zapisnik: prekrškovni |  | 50 |  |
| Zapisnik: prekrškovni – teren |  | 1 | 2 |
| Zapisnik: ugotovitveni | 14 |  |  |

Opomba: En dokument lahko vsebuje tudi več temeljnih nalog.

Preglednica 26 prikazuje predvideno število inšpekcijskih pregledov oziroma prekrškovnih postopkov po temeljnih nalogah geodetske inšpekcije v letu 2024 ter doseganje načrta po temeljnih nalogah.

Preglednica 26: Opravljeni inšpekcijski pregledi v letu 2024

|  |  |  |
| --- | --- | --- |
| Temeljna naloga – geodetska inšpekcija | Predvideni inšpekcijski pregledi v letu 2024 | Opravljeni inšpekcijski pregledi v letu 2024 |
| Geo1 – Nadzor nad izpolnjevanjem pogojev za opravljanje geodetske dejavnosti za geodetske gospodarske subjekte, pooblaščene inženirje geodezije in geodete z geodetsko izkaznico | 20 inšpekcijskih pregledov | 14 inšpekcijskih pregledov oziroma prekrškovnih postopkov = 70-odstotna izpolnitev načrta |
| Geo2 – Nadzor nad evidencami nepremičnin | 80 inšpekcijskih pregledov | 51 inšpekcijskih pregledov oziroma prekrškovnih postopkov = 63,8-odstotna izpolnitev načrta |
| Geo3 – Zagotavljanje pravilnega označevanja ulic in stavb | Števila pregledov ni mogoče načrtovati – obravnavane bodo vse prejete pobude. | dva pregleda |

Opomba: En zapisnik lahko vsebuje tudi več temeljnih nalog, zato vsota pregledov po temeljnih nalogah ni enaka številu pregledov, ki se štejejo v kvoto 100.

Število pregledov je pridobljeno v okviru postopkov: upravna geodetska zadeva, prekrškovna zadeva in akcija, na dokumentih: vsi zapisniki, brez zapisnika, prijava in obvestila o prekršku z zahtevo za izjavo.

Preglednica 27: Dejanja geodetske inšpekcije po temeljnih nalogah v letu 2024

|  |  |  |  |
| --- | --- | --- | --- |
| **Oznake vrstic** | **Geo1 – GEODETI** | **Geo2 – EVIDENCE NEPREMIČNIN** | **Geo3 – OZNAČEVANJE** |
| Zapisnik: prekrškovni |  | 50 |  |
| Zapisnik: prekrškovni – teren |  | 1 | 2 |
| Zapisnik: ugotovitveni | 14 |  |  |
| **Skupaj** | 14 | 51 | 2 |

### PREKRŠKOVNI POSTOPEK

Prekrškovni organi odločajo v postopkih za prekrške prekrškovnega organa oziroma v tako imenovanih hitrih postopkih, ki se začnejo po uradni dolžnosti ali z vložitvijo pisnega predloga oškodovanca, državnega tožilca ali državnega organa, nosilca javnih pooblastil ali samoupravne lokalne skupnosti. Pri ugotovljeni storitvi prekrška se storilcu izreče globa, vendar pa lahko pooblaščena uradna oseba prekrškovnega organa izreče le opomin, kadar je kršitev odpravljena pred izdajo odločbe. Namesto izreka sankcije lahko pooblaščena uradna oseba prekrškovnega organa kršitelja samo opozori, kadar gre za prekršek neznatnega pomena in če pooblaščena uradna oseba oceni, da je glede na pomen dejanja opozorilo zadosten ukrep.

Geodetska inšpekcija v okviru prekrškovnega postopka razmeroma pogosto obravnava prijave v zvezi z odstranitvijo oziroma poškodovanjem mejnih znamenj. Prijave običajno temeljijo na obtožbah mejašev, domnevnemu kršitelju pa storjenega prekrška pogosto ni mogoče dokazati. Kadar je kršitelju dokazano, da je bil z odstranitvijo oziroma poškodovanjem mejnikov storjen prekršek iz malomarnosti ali namerno, se izda odločba o prekršku. Postopek o prekršku je bil uveden na podlagi vseh tistih prijav, ki so že na začetku ali pozneje po pozivu k dopolnitvi vsebovale osnovne ključne podatke za uvedbo postopka: podatek o domnevnem kršitelju, času storitve prekrška in lokaciji nezakonito postavljenih, odstranjenih ali poškodovanih mejnikov (označeno v ustreznem zemljiškokatastrskem prikazu parcel).

Povečuje se število predlogov za uvedbo prekrškovnega postopka, ki jih zaradi neevidentiranja nepremičnin in tudi zaradi neporočanja podatkov o sklenjenih kupoprodajnih pravnih poslih v evidenco trga nepremičnin geodetski inšpekciji pošlje GURS, število zaposlenih geodetskih inšpektorjev pa ostaja nespremenjeno, kar je za učinkovit nadzor glede vseh predpisov ter na novo dodeljenih nalog iz pristojnosti geodetske inšpekcije občutno premalo.

Vodenje prekrškovnih postopkov je redno delo. Leta 2024 je bilo prejetih 49 predlogov za uvedbo postopka o prekršku predvsem zaradi neevidentiranih stavb v katastru nepremičnin in neevidentiranih sprememb podatkov v katastru nepremičnin. Geodetska inšpektorica je v letu 2024 uvedla 54 prekrškovnih postopkov ter rešila 76 prekrškovnih postopkov. Izdana je bila ena odločba o prekršku v skupni višini izrečene globe 600,00 EUR. Izdanih je bilo tudi 30 prekrškovnih opominov.

V prekrškovnih postopkih je geodetska inšpekcija v letu 2024 izdala 80 obvestil o prekršku. Kršitelji se po prejemu obvestila o uvedbi postopka o prekršku v večini primerov ustrezno odzovejo in po prejemu dodatnega poziva inšpekcije uredijo vse potrebno za vpis stavbe v kataster nepremičnin, za kar predložijo tudi ustrezno dokazilo. V takih primerih so kršiteljem izdane odločbe z opominom. Kadar je bila kršitev odpravljena še pred uvedbo postopka o prekršku, kršitelji prejmejo le pisno opozorilo. Kršitev je bila storjena tudi v teh primerih, saj ni bila odpravljena v zakonitem roku, pač pa naknadno. V prekrškovnih postopkih smo na geodetski inšpekciji v letu 2024 prejeli eno zahtevo za sodno varstvo. Natančnejše stanje s podatki o pomembnejših dejanjih in ukrepih geodetske inšpekcije v okviru prekrškovnih postopkov v letu 2024 prikazuje preglednica 28.

Preglednica 28: Dejanja in ukrepi geodetske inšpekcije v okviru prekrškovnih postopkov v letu 2024

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število obvestil o prekršku** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** |
| 54 | 80 | 0 | 0 | 1 | 30 | 1 |

V preglednici 29 so prikazane skupna višina izrečenih glob, prikazana kot nastanek terjatve, višina izvršenih plačil izrečenih glob kot plačilo terjatve ter višina izvršenih plačil izrečenih glob s priznanim 50-odstotnim popustom.

Preglednica 29: Terjatve v prekrškovnih postopkih geodetske inšpekcije v letu 2024

|  |  |
| --- | --- |
|  | **Prekrškovna globa (v EUR)** |
| Nastanek terjatve | 600,00 |
| Plačilo terjatev | 600,00 |
| Plačilo s 50-odstotnim popustom | 300,00 |

### AKCIJE V LETU 2024

V letu 2024 sta bili opravljeni dve akciji geodetske inšpekcije za ugotavljanje in preprečevanje večjega obsega kršitev in zaščite javnega interesa, in sicer za:

* doseganje cilja večje pravne varnosti lastnikov nepremičnin, večje varnosti vlaganj v nepremičnine ter investicij, povezanih z nepremičninami in nepremičninskim trgom;
* zagotavljanje izpolnjevanja pogojev gospodarskih subjektov s področja geodezije in v njih zaposlenih posameznikov za opravljanje geodetske inženirske dejavnosti.

V nadaljevanju sta kratka opisa vsake posamezne akcije in poročilo o stanju oziroma ukrepih.

#### USMERJENA AKCIJA GEODETSKE INŠPEKCIJE V ZVEZI Z EVIDENTIRANJEM NEPREMIČNIN

Geodetska inšpekcija je v letu 2024 izvedla z letnim načrtom načrtovano akcijo v zvezi z evidentiranjem nepremičnin v katastru nepremičnin na podlagi nerealiziranih zahtev iz pozivov geodetske uprave oziroma posledično predlogov GURS za uvedbo prekrškovnih postopkov.

Kataster nepremičnin je temeljna evidenca o nepremičninah. Druge evidence, ki jih vodijo različni organi državne uprave, se elektronsko povezujejo s katastrom nepremičnin po identifikacijski oznaki katastrske občine (šifra k. o.) in parcele (parcelna številka) oziroma z identifikacijsko oznako katastrske občine (šifra k. o.) in stavbe oziroma dela stavbe (številka stavbe oziroma dela stavbe znotraj katastrske občine).

Ker vpis stavb in delov stavb v kataster nepremičnin pomeni temeljno evidenco o stavbah, je tudi geodetska inšpekcija namenila posebno pozornost tej evidenci.

Zahtevo za vpis stavbe v kataster nepremičnin vloži investitor v skladu s predpisi, ki urejajo graditev. Kadar je investitorjev več, je vlagatelj zahteve lahko eden od njih. Vlagatelj zahteve za vpis stavbe, ki je bila zgrajena pred uveljavitvijo Zakona o katastru nepremičnin in doslej še ni imela izvedenega katastrskega vpisa, je lastnik parcele, na kateri stavba stoji; če je stavba zgrajena na podlagi stavbne pravice, pa imetnik stavbne pravice. V primeru solastnine ali skupne lastnine parcele oziroma če je imetnikov stavbne pravice več, je vlagatelj zahteve lahko kateri koli od njih. Zahtevo lahko vloži tudi oseba, ki izkaže pravni interes. Pravni interes je izkazan, če bodo podatki o stavbi in delu stavbe po njihovem vpisu v kataster nepremičnin vplivali na pravice ali obveznosti osebe, ki zahteva vpis teh podatkov v kataster nepremičnin.

Nadzor nad evidenco katastra nepremičnin opravlja geodetska uprava. Kadar ugotovi, da stavba ali del stavbe ni evidentiran v katastru nepremičnin in so izpolnjeni pogoji za evidentiranje stavbe v katastru nepremičnin, pozove investitorja gradnje oziroma drugo osebo v skladu s prejšnjim odstavkom, ki je po Zakonu o katastru nepremičnin lahko vlagatelj zahteve, da v treh mesecih po prejemu poziva vloži zahtevo za vpis stavbe v kataster nepremičnin. Če tega v predpisanem roku ne stori, geodetska uprava sama izdela elaborat za vpis podatkov o stavbi in delih stavbe ter stavbo z enim delom stavbe vpiše v kataster nepremičnin po uradni dolžnosti. Z globo od 600 do 5.000 EUR se kaznuje za prekršek investitor, ki je pravna oseba, samostojni podjetnik posameznik ali posameznik, ki samostojno opravlja dejavnost, če po prejemu poziva geodetske uprave v predpisanem roku ne vloži zahteve za vpis stavbe v kataster nepremičnin. Z globo od 300 do 3.000 EUR se za prekršek iz prejšnjega odstavka kaznuje tudi odgovorna oseba pravne osebe ali odgovorna oseba samostojnega podjetnika posameznika ali posameznika, ki samostojno opravlja dejavnost. Z globo od 300 do 1.500 EUR se za prekršek iz prvega odstavka tega člena kaznuje posameznik.

Če geodetska uprava ugotovi, da so na stavbi ali delu stavbe nastale spremembe in lastnik stavbe oziroma dela stavbe, upravljavec, imetnik stavbne pravice ali upravnik stavbe (to so možni vlagatelji zahteve) ni vložil ustrezne zahteve za spremembo podatkov o stavbi in delih stavbe, tega pozove, da v treh mesecih po prejemu poziva vloži zahtevo za spremembo podatkov o stavbi in delih stavbe. Če vlagatelj tega v določenem roku ne stori, geodetska uprava sama izdela elaborat za vpis spremembe podatkov o stavbi ali delih stavbe ter spremembe teh podatkov po uradni dolžnosti vpiše v kataster nepremičnin. Če pravna oseba, samostojni podjetnik posameznik ali posameznik, ki samostojno opravlja dejavnost, ne vloži zahteve za spremembo podatkov o stavbi ali delu stavbe, zakon predpisuje globo v višini od 200 do 2.500 EUR. Z globo od 100 do 1.500 EUR se za prekršek iz prejšnjega odstavka kaznuje tudi odgovorna oseba pravne osebe ali odgovorna oseba samostojnega podjetnika posameznika ali posameznika, ki samostojno opravlja dejavnost. Z globo od 100 do 700 EUR se za ta prekršek kaznuje posameznik.

Geodetska uprava opravi tudi nadzor nad evidenco podatkov, vpisanih na podlagi zahteve brez elaborata. Kadar geodetska uprava ugotovi, da vpisani podatki ne ustrezajo dejanskemu stanju, pozove lastnika ali upravnika, da vloži zahtevo za spremembo podatkov o stavbi in delu stavbe, ki se spreminjajo z zahtevo brez elaborata, najpozneje v 30 dneh od dneva prejema poziva, za vložitev zahteve s popolnimi podatki o nepremičnini. Če lastnik ali upravnik stavbe v tem roku ne vloži zahteve za vpis sprememb podatkov o stavbi in delu stavbe iz prvega odstavka tega člena, geodetska uprava po uradni dolžnosti z odločbo odloči o teh podatkih na podlagi primerjave s podatki, vpisanimi v kataster nepremičnin primerljivih stavb in delov stavb ter ogleda stanja v naravi. Z globo od 200 do 1.500 EUR se kaznuje za prekršek pravna oseba, samostojni podjetnik posameznik ali posameznik, ki samostojno opravlja dejavnost, če v roku ne vloži zahteve za vpis sprememb podatkov o stavbi in o delu stavbe, ki se spreminjajo z zahtevo brez elaborata. Z globo od 100 do 1.000 EUR se za prekršek iz prejšnjega odstavka kaznuje tudi odgovorna oseba pravne osebe ali odgovorna oseba samostojnega podjetnika posameznika ali posameznika, ki samostojno opravlja dejavnost. Z globo od 100 do 500 EUR se za ta prekršek kaznuje posameznik.

V letu 2024 je geodetska inšpekcija uvedla 48 postopkov o prekršku zaradi neevidentiranja stavb v katastru nepremičnin oziroma zaradi nevpisa sprememb podatkov o stavbi ali delu stavbe v kataster nepremičnin. Pri tem so bile ugotovljene različne okoliščine storjenega prekrška. Izdanih je bilo 19 odločb z izreko opomina (od tega se dve odločbi nanašata na lanskoletno akcijo). V skladu z 51. členom ZP-1 je bilo zaradi različnih razlogov ustavljenih 27 prekrškovnih postopkov, torej odločba o prekršku v teh primerih ni bila izdana. Ti prekrškovni postopki so bili uvedeni na podlagi predlogov, kjer se je izkazalo bodisi, da je prekršek zastaral, bodisi, da prekrška ni storil domnevni kršitelj. V nekaterih primerih je bil domnevni kršitelj na podlagi predloga že pred uvedbo postopka o prekršku pokojni. Na dan poročanja so bili tekli še štirje prekrškovni postopki. Odločitev za izdajo odločb z izreko opomina je bila sprejeta zato, ker so kršitelji pristopili k odpravi kršitve pred izdajo odločbe o prekršku oziroma ker so kršitev odpravili med prekrškovnim postopkom.

#### USMERJENA AKCIJA NADZORA GEODETSKE INŠPEKCIJE NAD GEODETSKIMI PODJETJI

Geodetska inšpekcija je v letu 2024 izvedla z letnim načrtom načrtovano akcijo nadzora nad geodetskimi podjetji s ciljem ugotavljanja zakonsko določenih pogojev za geodetska podjetja in v njih zaposlenih posameznikov za opravljanje geodetske dejavnosti. V okviru akcije se je ugotavljalo, ali izbrana geodetska podjetja izpolnjujejo pogoje za opravljanje geodetske inženirske dejavnosti. Dejavnost na področju poklicnih nalog pooblaščenih inženirjev geodezije in geodetov z geodetsko izkaznico lahko opravlja gospodarski subjekt, ki izpolnjuje pogoje za opravljanje geodetske inženirske dejavnosti na podlagi ZAID. V Poslovnem registru Slovenije mora imeti vpisano dejavnost 71.121 (geofizikalne meritve, kartiranje). Poleg tega mora izpolnjevati še naslednje pogoje: da ima za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, zaposlenega vsaj enega pooblaščenega inženirja geodezije ali geodeta z geodetsko izkaznico; ali če imajo najmanj polovico deležev v družbi družbeniki, ki so pooblaščeni inženirji geodezije ali geodeti z geodetsko izkaznico ali gospodarski subjekt, ki izpolnjuje pogoje za opravljanje geodetske inženirske dejavnosti iz tega zakona in je eden od pooblaščenih inženirjev geodezije ali geodetov z geodetsko izkaznico hkrati poslovodni organ; ali če je fizična oseba, ki samostojno opravlja geodetsko inženirsko dejavnost za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, sama pooblaščeni inženir geodezije ali geodet z geodetsko izkaznico; da ima zagotovljeno zavarovanje pred odgovornostjo za škodo v skladu s tem zakonom ter da ni v stečajnem postopku.

Če gospodarski subjekt uporablja zaščiteni naziv »geodetski biro«, mora za to izpolnjevati še dodatne pogoje, in sicer najmanj polovico deležev v družbi morajo imeti družbeniki, ki imajo pridobljen naziv pooblaščeni inženir geodetske stroke; vsaj en družbenik, ki izpolnjuje pogoje iz prejšnje alineje, mora biti v tej družbi zaposlen za polni delovni čas ali za krajši delovni čas v posebnih primerih v skladu z zakonom, ki ureja delovna razmerja; gospodarski subjekt ne sme biti povezana družba v skladu s 527. členom ZGD-1, mora biti neodvisna družba in opravlja lahko le storitve s področja poklicnih nalog pooblaščenih inženirjev in arhitektov.

Iz Poslovnega registra Slovenije je bilo naključno izbranih 14 podjetij, ki imajo registrirano dejavnost 71.121 (geofizikalne meritve, kartiranje). Izbrana podjetja so enakomerno razpršena po celotni Sloveniji. Med obravnavanimi podjetji je bilo šest samostojnih podjetnikov in osem družb z omejeno odgovornostjo – od tega dva geodetska biroja.

Glede izpolnjevanja pogojev, ki jih mora posamezni geodetski gospodarski subjekt izkazati v zvezi z opravljanjem geodetske inženirske dejavnosti, je bilo ugotovljeno, da dva gospodarska subjekta nista izpolnjevala pogojev, ki jih predpisuje ZAID. V času poročanja so bili uvedeni trije prekrškovni postopki, ki še tečejo.

V šestih primerih so geodetski gospodarski subjekti skupaj z izjavo poslali vso zahtevano dokumentacijo. Sodelovanje vsaj enega pooblaščenega inženirja s področja geodezije so izkazali s priloženim izpisom obveznih zdravstvenih zavarovanj, iz katerih je razvidno, za koliko pooblaščenih inženirjev s področja geodezije ima predmetni gospodarski subjekt (zavezanec pri ZZZS) sklenjeno obvezno zdravstveno zavarovanje in za katere. Vsi ti pooblaščeni inženirji so pri IZS vpisani v imenik pooblaščenih inženirjev z aktivnim poklicnim nazivom.

Zavarovanje pred odgovornostjo za škodo so ti gospodarski subjekti izkazali s sklenjeno polico za zavarovanje splošne in poklicne odgovornosti iz geodetske dejavnosti. Z zavarovanjem je krita odgovornost zaradi malomarnega ravnanja, ki ima za posledico nastanek škode ali stvarne napake. Med škodo, ki je predmet zavarovalnega kritja, se šteje tudi škoda v obliki znižanja vrednosti posla ali gradnje. Škoda je krita za ravnanja, izvedena v času trajanja zavarovanja, višina zavarovalne vsote pa je bila v vseh primerih 50.000 EUR ali več.

Nadzorovani gospodarski subjekti so z ustreznim potrdilom pristojnega okrožnega sodišča izkazovali, da niso v stečajnem postopku.

Inšpekcijski postopek še teče pri šestih gospodarskih subjektih (zavezancih), od katerih sta se na dan poročanja pričakovali ustrezna izjava in dokumentacija v skladu s pozivom.

# INŠPEKCIJA ZA NARAVNE VIRE IN RUDARSTVO

INVR, ki deluje v okviru IRSNVP, se deli na inšpekcijo za naravo in vode (v nadaljnjem besedilu: INV) ter rudarsko inšpekcijo (v nadaljnjem besedilu: RI).

V delovno področje INVR spadajo naloge inšpekcijskega nadzora nad izvajanjem predpisov s področja urejanja voda, vodnega režima in gospodarjenja z vodami, naloge gospodarskih javnih služb na področju oskrbe s pitno vodo ter odvajanja in čiščenja komunalne in padavinske odpadne vode, ki niso v pristojnosti lokalnih skupnosti; naloge inšpekcijskega nadzora nad izvajanjem predpisov s področja varstva in ohranjanja narave ter vožnje v naravnem okolju, nad izvajanjem zakona, ki ureja rudarstvo, ter na njegovi podlagi izdanih predpisov, tehničnih predpisov in predpisov s področja varnosti in zdravja pri izvajanju rudarskih del ter drugih predpisov, ki se nanašajo na raziskovanje in izkoriščanje mineralnih surovin.

## INŠPEKCIJA ZA NARAVO IN VODE

Na INV je bilo 31. decembra 2024 zaposlenih deset inšpektorjev za naravo in vode.

Osnovni cilji delovanja INV v letu 2024 so bili predvsem:

1. inšpekcijski nadzor nad izvajanjem predpisov s področja varstva in urejanja voda, vodnih in priobalnih zemljišč, vodnih pravic, zakonite rabe vode ter nadzor skladnosti posegov z vodnimi soglasji in dovoljenji,
2. inšpekcijski nadzor gospodarskih javnih služb na področju oskrbe s pitno vodo,
3. inšpekcijski nadzor nad zagotavljanjem spoštovanja zahtev varstva prosto živečih rastlinskih in živalskih vrst, varstva naravnih vrednot ter zahtev glede izdanih naravovarstvenih soglasij in drugih dovoljenj,
4. inšpekcijski nadzor in preventivno delovanje z namenom preprečitve nezakonite vožnje v naravnem okolju.

### PRISTOJNOST IN ZAKONODAJA

INV opravlja naloge inšpekcijskega nadzora nad izvajanjem predpisov na naslednjih delovnih področjih:

* + varstvo in urejanje voda, vodnih in priobalnih zemljišč, vodnih pravic, zakonite rabe vode,
  + nadzor glede določil o izdaji in kršitvi vodnih soglasij in dovoljenj,
  + nadzor gospodarskih javnih služb na področju oskrbe s pitno vodo,
  + inšpekcijski nadzor nad zagotavljanjem spoštovanja zahtev varstva prosto živečih rastlinskih in živalskih vrst,
  + varstvo naravnih vrednot in zavarovanih območij,
  + izpolnjevanje zahtev glede izdanih naravovarstvenih soglasij in drugih dovoljenj,
  + nadzor vožnje v naravnem okolju.

INV izvaja inšpekcijski nadzor nad izvajanjem naslednjih zakonov: ZV-1, ZON, ZVPJ, ZTNP-1, ZRPSJ, ZPlanP, Uredba o oskrbi s pitno vodo (Uradni list RS, št. [88/12](http://www.uradni-list.si/1/objava.jsp?sop=2012-01-3498) in [44/22](http://www.uradni-list.si/1/objava.jsp?sop=2022-01-0873) – ZVO-2) in Uredba o pitni vodi (Uradni list RS, št. 61/23) ter na podlagi podzakonskih aktov, izdanih na podlagi navedenih zakonov. Nekaj pristojnosti in pooblastil inšpektorjem za naravo in vode določajo tudi nekateri drugi materialni predpisi s področij dela drugih resorjev, zlasti ZRud-1, GZ-1 in ZZZiv.

### INŠPEKCIJSKI NADZOR

Zakonodaja določa zelo široko področje dela INV, kar pomeni tudi izjemno veliko število zavezancev. Glede na omejeno število inšpektorjev je bilo osnovno izhodišče dela v letu 2024 zagotoviti sistematični nadzor nad pomembnimi viri obremenjevanja narave in izvajanja predpisov s področja varstva voda ter se hkrati hitro odzvati na prijave glede ravnanja, ki lahko pomeni veliko tveganje za naravo in vode.

Pri izboru prednostnih področij nadzora so bili upoštevani zlasti:

* vpliv dejavnosti in posegov na vode in naravo;
* zaveze za doseganje skladnosti z evropskim pravnim redom, ki jih mora zagotavljati Slovenija;
* cilji nacionalnih strategij, akcijskih načrtov, operativnih programov in podobnega;
* zaznani obseg kršitev na posameznih področjih;
* analize obremenitev in vplivov na vode in naravo ter
* upoštevanje izhodišč Načrta upravljanja voda za vodni območji Donave in Jadranskega morja za obdobje 2022–2027, osnutka dopolnitve programa ukrepov, ki sta oba v pripravi, in izhodišč Programa upravljanja območij Nature 2000 (PUN) za obdobje 2023–2028, ki je v pripravi, ter zahtev domače in evropske zakonodaje, ki določajo poročanje o ugotovitvah inšpekcijskega nadzora v preteklih letih.

Inšpektorat oziroma inšpekcije za zagotavljanje učinkovitega izvajanja nalog inšpekcijskega nadzora sprejmejo letni program dela, s katerim določijo vsebino in obseg izvajanja inšpekcijskega nadzora.

Posameznim področjem dela INV so bile določene prednostne naloge. Prva prednostna naloga pomeni najpomembnejše področje inšpekcijskega nadzora. To je podlaga za privzem zavezancev v letni program dela glede na kadrovsko zmogljivost.

Izvajanje programa dela se spremlja, mesečno se na uradu predstojnika opravi analiza dela, po potrebi pa se pripravi tudi vsebinsko poročilo o delu.

**Pomembnejša področja nadzora:**

* **NADZOR NAD ZAKONOM O VODAH ter NADZOR NAD UREJANJEM VODA IN GOSPODARJENJEM Z NJIMI**

Delo na tem področju je potekalo predvsem na podlagi prijav, izvajal pa se je tudi sistematični nadzor nad imetniki vodnih pravic (vodnih dovoljenj, koncesijskih pogodb).

Tudi v letu 2024 je bilo največ prijav, opravljenih pregledov in izdanih ukrepov v zvezi s poseganjem na vodno in priobalno zemljišče. Gre predvsem za posege, ki se izvajajo brez predhodno pridobljenih vodnih soglasij ali v nasprotju z njimi, nedovoljeno se izvajajo zajezitve, zacevitve strug vodotokov, spreminjanje vodnega režima ter s tem povečanje poplavne ogroženosti, nasipavajo se vodna in priobalna zemljišča, nedovoljeno se nasipavajo poplavna območja, namenjena razlivanju ob visokih vodah. V zvezi z nadzorom imetnikov vodnih pravic so bili izrečeni ukrepi obveznosti pridobitve vodnih dovoljenj oziroma uskladitve rabe vode z vodnim dovoljenjem, obveznost namestitve merilnih naprav ter obveznost imenovanja upravljavca javnega vodovoda.

Sistemske pomanjkljivosti na tem področju:

* Na področju oskrbe s pitno vodo je največ težav z vodovodnimi sistemi, ki niso v lasti občin, a oskrbujejo več kot 50 ljudi. Kadar se občina in lastniki ne morejo sporazumeti o predaji takih sistemov v upravljanje občinam, se večkrat dogaja, da upravljanje, kot je zahtevano v skladu z Uredbo o pitni vodi in Pravilnikom o pitni vodi, ni zagotovljeno, s čimer se bistveno povečuje tveganje neustreznosti pitne vode. Uredba o oskrbi s pitno vodo določa občine za nosilke vodne pravice za rabo vode za pitno vodo. Občinam na tuji lastnini ne uspe opravljati vseh obveznosti upravljavca, zato se vodni pravici večkrat tudi odrečejo. Postopkov razlastitve v takih primerih občine ne uporabljajo. Inšpektor lahko v prekrškovnem postopku oglobi uporabnike vodovodnih sistemov, ki ne določijo upravljavca, seveda pa glede na ustavno pravico do pitne vode ne more prepovedati rabe pitne vode.
* Potrebna je uskladitev opredelitve nadzora inšpekcije v Uredbi o odvajanju in čiščenju komunalne odpadne vode in Uredbi o oskrbi s pitno vodo, v kateri je treba omejiti nadzor inšpekcije na izvajalce javne službe oskrbe s pitno vodo, saj je obveznost priklopa na javni vodovod v pristojnosti občinskega inšpektorata (podobno je to urejeno v Uredbi o odvajanju in čiščenju komunalne odpadne vode). Prenos pristojnosti z inšpekcije za okolje na inšpekcijo za naravo in vode v obeh navedenih uredbah zakonsko še ni urejen.
* ZV-1 v določbah od 177. do 179. člena določa, da nadzor s področja varstva voda poleg inšpektorjev opravljajo tudi vodovarstveni nadzorniki, ki pri opravljanju nalog vodovarstvenega nadzora samostojno vodijo postopek in odločajo o prekrških v prekrškovnem postopku v skladu z zakonom, ki ureja prekrške. Ker pristojno ministrstvo že več let ni sprejelo manjkajočih aktov, nadzorni organ v praksi še vedno nima funkcije ter je neučinkovit, čeprav je na terenu zaznana še velika neskladnost zavezancev. Tako vodovarstveni nadzorniki, zaposleni pri izvajalcih javne službe vzdrževanja vodotokov, inšpekcijo obremenjujejo s prijavami, ukrepajo pa ne, ker jim država še ni podelila pooblastil.
* Posebna težava so posegi, v katerih zavezanci poskušajo sami reševati poplavno ogroženost oziroma odpravljati posledice prejšnjih poplav, zanje pa nimajo potrebnih vodnih soglasij niti znanja. Zato bi bilo smiselno za manj zahtevne sanacije po poplavah, ki jih izvajajo obrežni lastniki sami, vzpostaviti učinkovitejši postopek dajanja usmeritev in potrditev sanacije.
* Težava ostajajo posegi, izvedeni pred začetkom veljavnosti Zakona o vodah v letu 2002, pri katerih mora inšpektor upoštevati takrat veljavno zakonodajo in upravne akte. Evidence upravnih aktov, izdanih po prejšnjih zakonih, praviloma ni. Tako je ugotovitev dejanskega stanja pogosto nemogoča.
* V postopkih, vodenih v zvezi vzdrževanjem vodnih in priobalnih zemljišč, v katerih je zavezanec izvajalec javne službe urejanja voda (IJSUV), je treba navesti, da javna služba izvaja dela na podlagi programov oziroma projektov. Navedene programe stroškovno potrdi DRSV, IJSUV za dela ne potrebujejo vodnega soglasja niti v obliki določbe v projektu; toda če posegajo na zavarovana območja narave, pa tudi za ta dela velja obveza po pridobitvi naravovarstvenega dovoljenja oziroma soglasja.
* Inšpekcija se zavzema, da bi izvajalci javne gospodarske službe z ZV-1 dobili pooblastilo tudi za izvajanje izvršb v inšpekcijskih postopkih v zvezi s posegi. Ti izvajalci so izbrani na podlagi usposobljenosti in cene, zato se zdi nesmiselno, da so inšpekcijski postopki še enkrat obremenjeni z izvajanjem javnih naročil. Cene, določene za te izvajalce, so glede na obseg dela v okviru koncesij ugodnejše, kot jih ti in drugi izvajalci ponudijo na prostem trgu.
* Odprta ostaja problematika kmetijskih agromelioracij, ki segajo v priobalno zemljišče ter jih kmetijska zakonodaja deli na enostavne in tiste, za katere je treba pridobiti odločbo kmetijskega ministrstva. Ker ti zavezanci pogosto ne pridobijo vodnega soglasja, se obravnavajo v prekrškovnih in inšpekcijskih postopkih.

Glavnina nadzora s področja voda je usmerjena na rabo vode ter posege na vodnih in priobalnih zemljiščih. V letu 2024 sta bila sprejeta Načrt upravljanja voda na vodnem območju Donave za obdobje 2023–2027 in Načrt upravljanja voda na vodnem območju Jadranskega morja za obdobje 2023–2027, ki sta se upoštevala pri usmeritvah inšpekcijskega nadzora na vodnih telesih.

* **NADZOR NAD ZAKONOM O OHRANJANJU NARAVE ter NADZOR NAD BIOTSKO RAZNOVRSTNOSTJO IN NARAVNIMI VREDNOTAMI**

Izvajanje nadzora na področju varstva narave je zelo raznoliko in zahtevno, njegov obseg pa se iz leta v leto povečuje. Nadzor se izvaja na podlagi treh osnovnih zakonov s številnimi podzakonskimi predpisi: ZON, ZVPJ in ZPlanP. Na področju narave je bila v letu 2024 izvedena usmerjena akcija nadzora. Pri pripravi akcije nadzora se bile upoštevane usmeritve za inšpekcije iz Programa upravljanja območij Natura 2000 za obdobje 2023–2028.

V letu 2024 je bila izvedena akcija nadzora vožnje v naravnem okolju ter nadzor nad skladnostjo izvajanja posegov, za katere so bila izdana naravovarstvena soglasja na zavarovanih območjih.

Večina dela na področju narave je v letu 2024 temeljila na obravnavi prijav. Tako kakor nekaj zadnjih let se je tudi v letu 2024 izvedla akcija nadzora glede vožnje v naravnem okolju.

Dobro je, da so v letu 2018 s polnimi pooblastili začeli delovati tudi naravovarstveni nadzorniki pri drugih upravljavcih parkov, ne le v TNP. INV je že večkrat dala pobudo, da se naloge in kadrovski viri nadzornih organov na področju narave uravnotežijo ter se hkrati zagotovi njihovo učinkovito sodelovanje.

#### MERILA ZA DOLOČANJE PREDNOSTNIH INŠPEKCIJSKIH NADZOROV

INV ima zaradi velikega obsega prijav in že začetih inšpekcijskih postopkov sprejeta merila za prednostno obravnavo prijav in zadev. Inšpektorji za naravo in vode so v letu 2024 prednostno izvajali preglede ter opravljali naloge nadaljevanja in zaključevanja začetih inšpekcijskih postopkov, prejetih od inšpekcije za okolje, v skladu s prednostnimi merili za delo.

Glede na določilo prvega odstavka 24. člena ZIN inšpektor obravnava prijave, pritožbe, sporočila in druge navedbe iz svoje pristojnosti. Upoštevajoč kadrovske omejitve so bile 19. junija 2023 sprejete usmeritve za vrstni red obravnave prijav na področju dela INV, v skladu s katerimi inšpektorji razvrščajo prijave v štiri prednostne skupine glede na tveganje. V najvišjo skupino za prednostno obravnavo spadajo prijave, iz katerih je razbrati, da sta ogrožena zdravje in življenje ljudi, javna varnost ali premoženje večje vrednosti, torej ko gre za nujne ukrepe v javnem interesu, kjer je upravičena tudi ustna odločba (144. člen in 211. člen ZUP). Prijave I. prednostne skupine imajo prednost pred rednim delom. Po opravljenem rednem delu inšpektor nadaljuje obravnavo prijav po prednostnih skupinah od II. do IV.

Ker števila prijav ni mogoče predvideti in tudi števila teh nadzorov ni mogoče vnaprej načrtovati, smo porabo časa, potrebnega za obravnavo prijav, ocenili glede na izkušnje iz preteklih let. Z zdajšnjimi kadrovskimi viri INV ne more zagotavljati rednega nadzora in sprotnega odziva na prijave in pobude, zaradi česar se neobdelane prijave nižjih prednostnih skupin kopičijo.

**I. REDNI NADZORI**

Glede na število inšpektorjev za naravo in vode je bilo osnovno izhodišče načrta dela zagotoviti sistematični nadzor nad pomembnimi viri obremenjevanja narave in varstva voda. Predpisi, ki jih nadzirajo inšpektorji za naravo in vode, za zdaj še ne določajo obvezne redne letne periodike inšpekcijskega nadzora, zato si je inšpekcija za naravo in vode glede na zelo široko področje dela in glede na število inšpektorjev določila osnovne cilje:

1. **nadzor vodnih in priobalnih zemljiščih** s ciljem preprečevanja nedovoljenih posegov na vodna in priobalna zemljišča;
2. **nadzor vodnih pravic** s ciljem zakonite rabe vode na področju oskrbe s pitno vodo;
3. **nadzor naravnih vrednot, posegov na območja Natura 2000 ter na zavarovana območja** s ciljem preprečevanja nedovoljenih posegov na zaščitena območja;
4. **nadzor nad zagotavljanjem spoštovanja zahtev varstva prosto živečih rastlinskih in živalskih vrst**;
5. **nadzor in preventivno delovanje z namenom preprečitve nezakonite vožnje v naravnem okolju**.

**II. IZREDNI NADZORI**

Usmeritve za vrstni red obravnave prijav na področju dela inšpektorjev za naravo in vode določajo vrstni red obravnave prijav pravnih in fizičnih oseb, kot sledi iz nadaljevanja. V primeru prejetih več prijav zoper istega kršitelja ali različne kršitelje oziroma zavezance na nekem zaokroženem območju, kjer so prijave materialno in vsebinsko povezane, se te obravnavajo celovito.

**VODE**

1. **prednostna skupina:**

* prijave, iz katerih je razvidno, da je treba odrediti ukrep prepovedi za odpravo nepravilnosti z ustno odločbo, kot jo določa 211. člen ZUP.

1. **prednostna skupina:**

* posegi v prostor, ki bi lahko trajno ali začasno vplivali na vodni režim in se izvajajo v času prejema prijave,
* raba vode brez vodnega dovoljenja ali koncesije ali v nasprotju z njo in gre za rabo, večjo od 50.000 m3,
* odlaganje ali odmetavanje snovi ali predmetov v vode in na priobalna zemljišča, ki zaradi svojih lastnosti lahko ogrožajo življenje in zdravje ljudi, vodnih ali obvodnih organizmov, ovirajo pretok voda ali ogrožajo vodne objekte in naprave,
* oskrba s pitno vodo, raba vode za namen oskrbe s pitno vodo brez vodnega dovoljenja.

1. **prednostna skupina:**

* posegi brez vodnega soglasja ali mnenja, ki so stari tri leta ali manj,
* raba vode brez vodnega dovoljenja ali koncesije ali v nasprotju z njo in gre za rabo, manjšo od 50,000 m3,
* nadzor Qes (v času suše II. prednostna skupina),
* odpadki na vodnih in priobalnih zemljiščih,
* nasipavanja.

1. **prednostna skupina:**

* posegi na vodna in priobalna zemljišča, ki so stari več kot tri leta,
* evidentirana posebna raba vode,
* drugo.

**NARAVA**

1. **prednostna skupina:**

* prijave, iz katerih je razvidno, da je treba odrediti ukrep prepovedi za odpravo nepravilnosti z ustno odločbo, kot jo določa 211. člen ZUP,
* posegi na naravnih vrednotah, če je neposredno ogrožen njihov obstoj, vsa ravnanja v nasprotju z varstvenim režimom na zavarovanih območjih – prvo in drugo območje.

1. **prednostna skupina:**

* posegi na naravnih vrednotah, posegi na območjih Natura 2000 ter na zavarovanih območjih, ki niso stari več kot tri leta,
* prijave poškodovanja ali odvzema živali iz narave in gre za več kot šest osebkov s seznama A Uredbe o zavarovanih prosto živečih živalskih vrstah ali za posamezen osebek velikih zveri ali osebek večjega sesalca,
* osebek s seznama prepovedanih vrst živali (6.b in 6.c člen Zakona o zaščiti živali),
* mednarodna trgovina s celim osebkom živali ali rastlin s seznama CITES za rastlinske vrste iz poglavja A Uredbe o zavarovanih prosto živečih rastlinskih vrstah,
* prijava ogrožanja habitata, rastišča ali same rastlinske vrste iz priloge A Uredbe o zavarovanih prosto živečih rastlinskih vrstah, označene s kategorijo H,
* nadzor ZOO ali ZOO podobnega prostora,
* organiziranje (oglaševanje) vožnje v naravnem okolju na območjih z naravovarstvenim statusom.

1. **prednostna skupina:**

* posegi na območjih z naravovarstvenim statusom, ki so se izvajali pred več kot tremi leti,
* prijave poškodovanja ali odvzema živali iz narave (ko gre za manj kot šest osebkov iz Uredbe o zavarovanih prosto živečih živalskih vrstah ali za del osebka, zavarovanega s konvencijo CITES),
* ogrožanje habitata oziroma rastišča rastlinske vrste iz priloge A Uredbe o zavarovanih prosto živečih rastlinskih vrstah,
* jame.

1. **prednostna skupina:**

* invazivne tujerodne vrste,
* nadzor planinskih poti,
* glive,
* vožnja v naravnem okolju.

#### IZVAJANJE PROGRAMA DELA V LETU 2024

Na inšpekciji za naravo in vode je bilo v letu 2024 predvidenih 750 inšpekcijskih pregledov. Pri enem inšpekcijskem nadzoru pri zavezancu se lahko opravi več inšpekcijskih pregledov z več področij istočasno. Od 750 načrtovanih inšpekcijskih pregledov za leto 2024 jih je bilo izvedenih 649, kar pomeni, da je bil zastavljeni cilj 86,5-odstotno uresničen. Zastavljeni cilj ni bil v celoti uresničen zaradi zmanjšanja števila inšpektorjev in zaradi dolgotrajnih odsotnosti inšpektorjev z dela.

Za celotno Slovenijo je pristojnih le 10 inšpektoric in inšpektorjev za naravo in vode, od teh je na terenu le devet.

Inšpektorji za naravo in vode so v letu 2024 prejeli 702 prijavi, ki sta knjiženi v 690 prijavnih zadevah. Po uradni dolžnosti je bilo v letu 2024 uvedenih 420 postopkov, od tega je bilo 288 inšpekcijskih in 54 prekrškovnih, 78 drugih splošnih postopkov pa se je nanašalo na delovanje inšpekcije.

Če inšpektor pri opravljanju nalog inšpekcijskega nadzora odkrije nepravilnosti in presodi, da je glede na pomen dejanja opozorilo zadosten ukrep, najprej le ustno opozori na nepravilnosti in njihove posledice ter določi rok za njihovo odpravo. Svoje ugotovitve, izrečeno opozorilo in rok za odpravo pomanjkljivosti navede v zapisniku. V letu 2024 so inšpektorji izrekli pet opozoril v skladu z ZIN.

Preglednica 30: Število prejetih prijav in inšpekcijskih postopkov

|  |  |
| --- | --- |
| **2024** | **Inšpekcijski nadzor na INV** |
| Število prejetih prijav | 702 |
| Število inšpekcijskih postopkov po materialnih predpisih | 288 |

Iz analize prijav izhaja, da so bile v informacijskem sistemu 31. decembra 2024 na inšpekciji za naravo in vode evidentirane 2.003 prijavne zadeve, od katerih je 696 neobdelanih in nerešenih prijav.

Leta 2024 je bilo rešenih 333 inšpekcijskih zadev (upravna narava vode), 65 prekrškovnih zadev, 569 prijavnih zadev in 43 drugih splošnih zadev.

INV je tako imela 31. decembra 2024 odprtih 1.712 zadev, od katerih je bilo 430 upravnih inšpekcijskih (strokovni nadzor INV), 49 prekrškovnih in 119 drugih splošnih zadev. Skupno je bilo 31. decembra 2024 odprtih 1.114 prijavnih zadev.

Inšpektorji za naravo in vode so v letu 2024 izdali 129 upravnih odločb za odpravo nepravilnosti. Evidentiranih imajo tudi 192 upravnih zadev, v katerih poteka ugotovitveni postopek oziroma o njih še ni bilo odločeno.

Leta 2024 so inšpektorji za naravo in vode v zvezi s postopki poslali 698 dopisov, odgovorov, obvestil ter pojasnil strankam, prijaviteljem in drugim.

Inšpektorji za naravo in vode so v upravnih zadevah, prekrškovnih zadevah in akcijah opravili 56 rednih pregledov, 347 izrednih pregledov in 236 kontrolnih pregledov (rednih in izrednih). V okviru teh zadev so sestavili tudi 19 zapisnikov v prekrškovnih zadevah, opravili 35 zaslišanj ter sestavili 70 drugih zapisnikov.

Natančnejše stanje s podatki o pomembnejših dejanjih in ukrepih inšpekcije za naravo in vode v okviru postopkov v letu 2024 prikazuje preglednica 31.

Preglednica 31: Ukrepi inšpekcije za naravo in vode v letu 2024

|  |  |
| --- | --- |
| **Oznake vrstic** | **Upravna narava vode** |
| Odločba: upravna (N) | 129 |
| Sklep: denarna kazen v upravni izvršbi s PRISILITVIJO | 11 |
| Sklep: dovolitev izvršbe (po drugi osebi) (N) | 1 |
| Sklep: dovolitev izvršbe (PRISILITEV) (N) | 31 |
| Sklep: o izvršbi z denarno prisilitvijo (N) | 1 |
| Sklep: o stroških\_kopiranje dokumentov | 1 |
| Sklep: odlog izvršbe | 2 |
| Sklep: upravni | 30 |
| Sklep: ustavitev izvršbe | 29 |
| Sklep: ustavitev postopka | 86 |
| Sklep: vrnitev v prejšnje stanje | 1 |
| x(IPS) Sklep o predlogu: OBNOVA – se ugodi | 13 |

Zoper izrečene inšpekcijske ukrepe lahko stranke v postopku vložijo pravna sredstva. V letu 2024 je inšpekcija za naravo in vode prejela 25 pritožb zoper izdane akte v inšpekcijskem postopku in 23 odločitev drugostopenjskega organa, povezanih z vloženimi pravnimi sredstvi. Odločitve drugostopenjskega organa v zvezi z vloženimi pravnimi sredstvi so razvidne iz preglednice 32. Tako je bilo v letu 2024 za inšpektorat neugodnih 52,17 % odločitev instančnega organa, medtem ko je bilo ugodnih 47,83 % odločitev.

Preglednica 32: Odločitve drugostopenjskega organa v zvezi z vloženimi pravnimi sredstvi

|  |  |  |
| --- | --- | --- |
| **Oznake vrstic** | **INŠP\_INV** | **Odstotek** |
| Akt odpravljen v celoti in vrnitev v ponovni postopek | 12 | 52,17 % |
| Pritožba se zavrne | 11 | 47,83 % |
| **Skupaj** | **23** | **100,00** |

IZVRŠBE

Če zavezanci v roku, določenem v inšpekcijski odločbi, ne izpolnijo obveznosti iz odločbe, inšpektor v izvršilnem postopku izda sklep o dovolitvi izvršbe. V njem določi tudi način izvršbe, ki je lahko izvršba po drugi osebi ali izvršba z denarno prisilitvijo.

Če inšpektor določi izvršbo inšpekcijske odločbe po drugi osebi, zavezanec pa ne izpolni obveznosti iz odločbe v roku, določenem v sklepu o dovolitvi izvršbe, inšpektor izda sklep o založitvi stroškov. Če zavezanec ne predloži finančnih sredstev za kritje stroškov izvršbe, se FURS pošlje predlog za upravno izvršbo denarnih obveznosti.

Dokler zavezanec ne zagotovi finančnih sredstev za izvršbo po drugi osebi v celoti, večinoma ni mogoče začeti izbire izvajalca in izvršbe na terenu. V nekaterih primerih predhodno za samo izvršbo finančna sredstva zagotovi tudi država, pozneje pa se celotni nastali stroški izterjajo od zavezancev.

V letu 2024 so bili izdani trije sklepi o dovolitvi izvršbe po drugi osebi. Inšpektorji so izdali 31 sklepov o dovolitvi izvršbe s prisilitvijo in 12 sklepov o denarni kazni v upravni izvršbi.

Skupna vrednost sklepov o izvršbi z denarno prisilitvijo je bila 8.800,00 EUR.

Da bi se zagotovila sredstva za izvedbo izvršb po drugi osebi, se zavezancem izdajo sklepi o založitvi stroškov izvršbe. Za pripravo ocen stroškov izvršb je bil izbran pooblaščeni izvajalec za področje nezakonitih posegov na vodna in priobalna zemljišča. V letu 2024 ni bilo izdanih sklepov o založitvi stroškov izvršbe. Izdana sta bila dva sklepa o odlogu izvršbe, 29 sklepov o ustavitvi izvršbe in 86 sklepov o ustavitvi postopka.

**Izvedene izvršbe po drugi osebi in izvršbe z denarno prisilitvijo v letu 2024**

V letu 2024 niso bile opravljene izvršbe po drugi osebi, so se pa izvajale izvršbe z denarno prisilitvijo. Pokazalo se je namreč, da je ta način izvršb za zavezance sprejemljiv in učinkovito prispeva izvrševanju izdanih inšpekcijskih odločb in s tem k zakonsko urejenemu stanju na terenu.

#### DRUGO

Vlog subjektov v skladu z ZDIJZ, ki se nanašajo na postopke inšpekcije, je iz leta v leto več. Prijavitelji se vse pogosteje obračajo tudi na novinarje in druge ustanove, na primer varuha človekovih pravic, upravno inšpekcijo, vlado, pristojno ministrstvo ali poslance. Obseg dela INV, ki ni neposredno izvajanje inšpekcijskega nadzora, se iz leta v leto pomembno povečuje. To pomeni, da so poleg strokovnih sodelavcev tudi inšpektorji vse bolj obremenjeni s pripravo različnih vsebin, ki niso del inšpekcijskih ali prekrškovnih postopkov, to pa še dodatno podaljšuje inšpekcijsko ukrepanje. Leta 2024 je s področja dela inšpekcije za naravo in vode predstojnik poslal 254 odgovorov in poročil. Medijem je bilo poslanih 66 sklopov odgovorov na novinarska vprašanja.

V medresorskem usklajevanju zakonov in drugih predpisov so bili na INV pregledani in proučeni vsi osnutki zakonov, podzakonskih aktov in drugih predpisov. V letu 2024 je INV s podajanjem pripomb sodelovala pri pripravi Zakona o vodah (ZV-1), Zakona o varstvu podzemnih jam (ZVPJ), Zakona o ohranjanju narave (ZON- F), ZUNPEOVE-A. Na novo se pripravlja Zakon o gospodarskih javnih službah s področja oskrbe s pitno vodo, odvajanja in čiščenja komunalne in padavinske odpadne vode ter urejanja javnih površin.

Izobraževanje se izvaja na podlagi letnega načrta izobraževanja, ki vključuje izobraževanja v tujini in doma. Velika večina izobraževanj je bila organizirana na daljavo prek različnih aplikacij, kot sta MS Teams in ZOOM. Inšpektorji so se izobraževali na različnih delovnih področjih na internih izobraževanjih in tudi mednarodnih izobraževanjih, ki jih je organiziral IMPEL (področje narave, voda). Poleg tega je bilo konec leta 2024 organizirano skupno izobraževanje inšpektorjev, ki je potekalo na Brdu pri Kranju.

### PREKRŠKOVNI POSTOPEK

Na podlagi drugega odstavka 45. člena ZP-1 so upravni in drugi državni organi, ki izvajajo nadzorstvo nad izvrševanjem zakonov in uredb, s katerimi so določeni prekrški, torej tudi inšpektorji za naravo in vode, prekrškovni organi.

Glede na veljavni ZP-1 se v primeru ugotovljene storitve prekrška storilcu izreče predpisana sankcija (na primer globa ali opomin), vendar pa lahko inšpektor namesto izreka sankcije kršilca le opozori, če je storjeni prekršek neznatnega pomena in oceni, da je glede na pomen dejanja to zadosten ukrep. Če inšpektor prekršek osebno zazna ali ga ugotovi z uporabo ustreznih tehničnih sredstev ali naprav, lahko kršilcu takoj na kraju prekrška izda in vroči plačilni nalog.

Storilcem prekrškov, ki deloma ali v celoti ne plačajo globe v določenem roku, se po spremembi ZP-1 v letu 2016 lahko določi tudi nadomestni zapor, o katerem odloči pristojno sodišče, prisilna izterjava globe in drugih stroškov postopka pa je v pristojnosti FURS.

Vodenje prekrškovnih postopkov je redno delo. Inšpektorji so v letu 2024 uvedli 54 prekrškovnih postopkov. Izdanih je bilo devet odločb o prekršku v skupni višini izrečenih glob 11.500,00 EUR in 11 plačilnih nalogov po ZP-1 v skupni višini izrečenih glob 780,00 EUR. Izdanih je bilo tudi 11 prekrškovnih opominov. Rešenih je bilo 65 prekrškovnih postopkov.

V prekrškovnih postopkih so inšpektorji za naravo in vode v letu 2024 izdali pet pisnih opozoril. Kršitelji se po prejemu obvestila o uvedbi postopka o prekršku v večini primerov ustrezno odzovejo in nepravilnosti odpravijo.

V prekrškovnih postopkih so inšpektorji za naravo in vode v letu 2024 prejeli dve zahtevi za sodno varstvo in eno napovedi za sodno varstvo. INV je prejela tri odločitve sodišč o zahtevi za sodno varstvo, s katerimi je bila ena zahteva zavrnjena, dva postopka pa ustavljena.

Natančnejše stanje s podatki o pomembnejših dejanjih in ukrepih INV v okviru prekrškovnih postopkov v letu 2024 prikazuje preglednica 33.

Preglednica 33: Dejanja in ukrepi INV v okviru prekrškovnih postopkov v letu 2024

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** | **Št. napovedi za sodno varstvo** |
| 54 | 5 | 11 | 9 | 11 | 2 | 1 |

V preglednici 34 so navedene skupna višina izrečenih glob, prikazana kot nastanek terjatve, višina izvršenih plačil izrečenih glob kot plačilo terjatve ter višina izvršenih plačil izrečenih glob s priznanim 50-odstotnim popustom.

Preglednica 34: Terjatve v prekrškovnih postopkih INV v letu 2024

|  |  |
| --- | --- |
|  | **Prekrškovna globa (v EUR)** |
| Nastanek terjatve | 12.280,00 |
| Plačilo terjatev | 11.580,00 |
| Plačilo s 50-odstotnim popustom | 4.770,00 |

### AKCIJE V LETU 2024

V skladu s sprejetimi strateškimi usmeritvami IRSNVP 2024 je INV načrtovala akcije nadzora na področjih, kjer je bila z oceno tveganja zaznana večja neusklajenost z zakonodajo.

Tako učinkovito in v kratkem času pridobimo informacijo o stopnji upoštevanja posameznih zahtev iz predpisa na območju celotne države oziroma na posameznem območju. Hkrati tak način dela prispeva k poenotenju dela v INV. Pokazalo se je, da so akcije nadzora kot ena od oblik rednega dela koristne in učinkovite.

Za vsako akcijo se določijo izhodišča in cilji ter se pripravijo usmeritve za delo glede vodenja postopkov in ukrepanja. Akcije potekajo hkrati na območju celotne države, so časovno omejene in imajo jasno določeno vsebino.

Po izvedeni akciji se izdela poročilo, s katerim seznanimo MNVP, druge ustrezne organe in javnost.

Prednosti takega načina dela so:

* sistematični nadzor nad področjem dela;
* pridobivanje povratnih informacij glede izvršljivosti in stopnje izvajanja predpisa;
* poenotenje nadzora in ukrepanja ter
* obveščanje in ozaveščanje ciljne in splošne javnosti.
* **Akcija nadzora vožnje v naravnem okolju**

INV v okviru svojih pristojnosti izvaja tudi nadzor nad izvajanjem določb ZON, ki se nanašajo na vožnjo z vozili na motorni pogon in kolesi v naravnem okolju, ter na omejitve uporabe planinskih poti, ki jih določa 19. člen ZPlanP. Akcijo je INV izvajala v sodelovanju s policijo, in sicer v zimski in poletni sezoni, v času, ko se pričakuje več obiskovalcev, to je med konci tedna, počitnicami in dela prostimi dnevi. Nadzor je bil prednostno usmerjen na zavarovana območja, območja Natura 2000 in območja naravnih vrednot državnega pomena.

**Ugotovitve nadzora in ukrepi**:V času zimskih počitnic so inšpektorji opravili nadzor s policijo na širšem območju Pohorja, na relaciji med Kopami in Roglo, na širšem območju Nove Gorice v občinah Tolmin in Kobarid, v Prekmurju na območju Krajinskega parka Goričko. V zimski akciji kršitev vožnje z motornimi vozili v naravnem okolju niso zaznali. Tudi v poletno-jesenskem času se je akcija izvajala organizirano s policijo. Prepoznavamo, da se v poletnem času v naravnem okolju izvajajo predvsem vožnje z motorji za motokros, štirikolesniki, kolesi ter kolesi za spust (angl. *downhill*) ter nedovoljena parkiranja v naravi. V poletnem času je bil nadzor usmerjen predvsem na varovana območja novoustanovljenega Regijskega parka Pohorje, Areha, Rogle ter na Slovenjegraško Pohorje. V času gobarjenja in nabiranja borovnic (morebitna nedovoljena parkiranja) je bil nadzor opravljen na območju Smrekovca, v zavarovanih območjih Kopra in Nove Gorice, v Beli krajini na območju Natura 2000 in EPO v okolici Mirne gore in Kočevske Reke. Na podlagi pobude Policijske uprave Kranj je INV izvedla skupno akcijo nadzora javne prireditve DROPS festival na naravni vrednoti Udin boršt. Policija je posamezne kršitve obravnavala tudi sama, v okviru svojih pristojnosti. V okviru akcije je bilo izdanih osem plačilnih nalogov in še osem na predlog policije. Inšpektorji so skupaj s policijo na terenu delovali predvsem preventivno, z ozaveščanjem in opozarjanjem. Ugotovljeno je bilo, da večina obiskovalcev naravnega okolja slabo pozna določbe ZON. Največ ozaveščanja je treba izvesti za kolesarje in planinske pohodnike ter nabiralce, ki pogosto parkirajo v naravnem okolju. Tudi v tokratni akciji je bilo ugotovljeno, da je posamezne kršitve v naravi na določeni termin zelo težko neposredno ugotoviti. Vožnje se namreč izvajajo le občasno. Težave pri nadzoru in ukrepanju povzročajo neregistrirana vozila, neprepoznavnost voznikov (čelade, zaščitna obleka), agresivni vozniki, velike hitrosti, pobegi voznikov s kraja kršitve, nerazumljivo nizke globe (za fizične osebe globa 40 EUR, za kolesarje 100 EUR).

Ne glede na navedeno ima redna, čeprav občasna prisotnost inšpektorjev in policije na terenu pozitiven in preventiven učinek. V smislu preventivnega ozaveščanja je tudi na pobudo inšpekcije prek MNVP stekla oglasna kampanja z naslovom »Stop motornim vozilom v naravi, narava spregovori v tišini«, ki po medijih javnost opozarja na negativne posledice vožnje v naravi.

* **Akcija nadzora posegov, za katere so bila izdana naravovarstvena soglasja na zavarovanih območjih**

Na podlagi določili ZON se posegi v naravo, ki lahko ogrozijo biotsko raznovrstnost, naravno vrednoto ali zavarovano območje, lahko izvajajo le na podlagi dovoljenja za poseg v naravo, naravovarstvenega soglasja in presoje sprejemljivosti posegov v okviru naravovarstvenega soglasja.

**Ugotovitve nadzora**: Inšpekcija je na podlagi določb ZON v okviru te akcije v letu 2024 izvajala nadzor na zavarovanih območjih. Inšpektorji so v okviru akcije prednostno usmerili nadzor na posege, ki jih je ZRSVN prepoznal kot nedovoljene posege, ki se izvajajo brez naravovarstvenih dovoljenj ali soglasij oziroma v nasprotju z njimi. Na območju Golt so bili opravljeni trije inšpekcijski nadzori, izdani sta odločbi za odstranitev opazovalnih kupol ter za sanacijo nedovoljeno izvedenih poti. Na območju Posočja se je izvajal nadzor v Triglavskem narodnem parku – izvajanje del v nasprotju z naravovarstvenim soglasjem in v Vipavski dolini izvajanje agromelioracij v nasprotju z mnenjem ZRSVN. Nadzor posegov brez naravovarstvenih dovoljenj ali v nasprotju z njimi se je izvajal tudi na območju Mure in Drave, v Krajinskem parku Goričko, kjer je bila z odločbo prepovedana uporaba strelišča. Na območju Mrzlice je bila na podlagi ugotovitve nedovoljenega posega v brežine planinskih poti in v gozdni prostor izdana odločba za sanacijo.

V okviru akcije je bilo ugotovljenih več nedovoljenih posegov na zavarovanih, mokrotnih travnikih, ki se zasipavajo z namenom izboljšanja kmetijske rabe.

Skupaj so INV v akciji izvedli 16 nadzorov, opravljenih je bilo 34 inšpekcijskih pregledov. V inšpekcijskih postopkih je bilo izdanih 9 odločb in 5 sklepov o dovolitvi izvršbe. Uvedeni so prekrškovni postopki. Cilj akcije je preprečevanje nastanka novih nedovoljenih in neskladnih posegov v naravo ter sanacija že izvedenih neskladnih stanj. Inšpekcija z akcijo opozarja inšpekcijske zavezance, da je varstvo narave ključnega pomena pri načrtovanju in širitvi novih posegov v prostor ter da zlasti na zavarovanih območjih in na območjih naravnih vrednot javna korist ohranjanja narave prevlada nad drugimi javnimi koristmi.

* **Akcija nadzora** **rabe vode iz vrtin na vodovarstvenih območjih, in sicer iz nelegalnih vrtin, zlasti v kmetijstvu (npr. rastlinjaki)**

V okviru te akcije so inšpektorji od septembra do decembra 2024 preverjali usklajenost zavezancev glede na lokacijo vrtine z določili ZV-1, z določili izdanih vodnih dovoljenj, z določili Uredbe o vodnih povračilih (Uradni list RS, št. [103/02](https://www.uradni-list.si/glasilo-uradni-list-rs/vsebina/2002-01-5136), [122/07](https://www.uradni-list.si/glasilo-uradni-list-rs/vsebina/2007-01-6173) in [3/21](https://www.uradni-list.si/glasilo-uradni-list-rs/vsebina/2021-01-0025)) in s predpisi o vodovarstvenih območjih. V nadzor je bilo zajetih devet zavezancev, povzetih tudi s prejetega seznama 20 največjih rastlinjakov, ki so v obdobju 2020–2024 prejeli subvencijo Agencije Republike Slovenije za kmetijske trge in razvoj podeželja. Noben zavezanec ni bil na vodovarstvenem območju. Pri zavezancih se je opravil nadzor, ali imajo pridobljeno vodno pravico za posebno rabo vode, ali rabijo vodo v skladu s pridobljeno pravico in v skladu z zakonodajo. Pet zavezancev je uporabljalo površinsko vodo, štirje od teh za namakanje kmetijskih zemljišč in eden za potrebe ribolova, trije zavezanci so uporabljali podzemno vodo; eden od teh za namakanje površin pod rastlinjaki in dva za druge namene v kmetijstvu, en zavezanec pa ne uporablja vode. Pri štirih zavezancih ni bilo ugotovljenih kršitev. V enem primeru je bila izdana inšpekcijska odločba za odpravo nepravilnosti, v treh primerih postopek še ni zaključen.

Na splošno je bilo ugotovljeno, da zavezanci postopoma izboljšujejo ravnanje z vodami, njihovo rabo in varstvom ter se zavedajo pomena vode za življenje.

* **Akcija nadzora** **zadrževanja prosto živečih vrst v ujetništvu z namenom prikazovanja javnosti**

V okviru te akcije v letu 2024 je bil opravljen nadzor pri desetih zavezancih, ki zadržujejo živali v ujetništvu z namenom prikazovanja javnosti. Preverjeni so bili status dovoljenja ministrstva in bivalne razmere živali v ujetništvu. Štirje zavezanci so zadrževali medvede v ujetništvu, štirje zavezanci imajo živalski vrt ali živalskemu vrtu podoben prostor, dva zavezanca zadržujeta prostoživeče živali v ujetništvu, vendar jih ne prikazujeta javnosti. V okviru akcije so bili preverjeni formalni pogoji za izvajanje dejavnosti in pregledani vsi predpisani bivalni pogoji za vsako posamezno vrsto živali.

**Ugotovljene** so bile pomanjkljivosti in nepravilnosti pri bivalnih pogojih ter nekatere nepravilnosti v zvezi s potrebno dokumentacijo za izvajanje dejavnosti prikazovanja prostoživečih vrst javnosti. Inšpektorji so izdali pet ureditvenih odločb, tri prepovedne odločbe in eno ustavitev postopka na zapisnik. V eni zadevi postopek še ni končan. Zoper izdane odločbe se je pritožilo pet zavezancev, v treh primerih je bila odločba v pritožbenem postopku potrjena, dva pritožbena postopka še tečeta.

### SKUPNE AKCIJE V LETU 2024

Sodelovanje z drugimi inšpekcijskimi organi je potekalo v okviru dogovorov na regijskih koordinacijah in v Inšpekcijskem svetu ter po potrebi pri izvajanju rednih in izrednih nadzorov. V okviru regijskih koordinacij se je ob sodelovanju z drugimi inšpekcijskimi organi in hkrati izvedenimi nadzori problematičnih zavezancev zagotovila hitrejša in učinkovitejša vzpostavitev zakonitega ravnanja. Sodelovanje je potekalo glede izmenjave podatkov in informacij ter po potrebi z izvajanjem skupnih nadzorov. INV je najpogosteje sodelovala s kmetijsko, gozdarsko, okoljsko in gradbeno inšpekcijo, policijo in medobčinskimi inšpektorati.

### PREPREČEVANJE KORUPCIJSKIH TVEGANJ

Inšpektorji v inšpekcijskih postopkih preverjajo skladnost zavezancev z zakonodajo ter pri tem odločajo o pravicah, obveznostih ali pravnih koristih posameznikov, pravnih oseb in drugih strank. Hkrati so prekrškovni organ, ki v postopkih o prekršku odloča o izreku predpisanih sankcij in opozoril.

Pri pripravi načrta integritete IRSNVP je bilo poudarjeno tudi tveganje neetičnega ali nezakonitega ravnanja inšpektorjev, saj je zaradi vrste dela mogoče, da do takih ravnanj prihaja. Ugotavljamo, da je tveganja težko popolnoma obvladati, saj je njegov ključni del človeški dejavnik.

Za zmanjšanje takšnega tveganja inšpekcija že nekaj let sistemsko vzpostavlja mehanizme učinkovitejšega izvajanja inšpekcijskega nadzora ter boljše kontrole procesov in postopkov, in sicer:

* inšpekcija s področja narave in voda ima sprejete usmeritve za vrstni red obravnave prijav;
* sprejete so bile usmeritve za ravnanje v primeru insolventnosti in smrti/prenehanja inšpekcijskega zavezanca oziroma kršitelja v prekrškovnem postopku;
* informacijski sistem INSPIS omogoča lažje odkrivanje morebitnih napak pri vodenju postopkov, saj omogoča analizo kršenja instrukcijskih rokov, spremljanje izvršljivosti in pravnomočnosti aktov, zaznavo nesorazmerno dolgih postopkov, razvrščanje, neodločanje v zadevi, neodločanje v ponovnem postopku, obravnavo prijav in izvršb mimo vrstnega reda in podobno;
* inšpektorjem se nudi pravna pomoč pri vodenju postopkov; s tem namenom se, sploh v primeru nove sodne prakse, pripravljajo usmeritve ter navodila in vzorci aktov;
* glede na ta čas najbolj pereče težave se letno organizirajo in določijo tudi usklajene akcije nadzora;
* INV redno spremlja spremembe zakonodaje na svojem področju ter po potrebi podaja pripombe; aktivno si prizadeva tudi za jasnejšo razmejitev pri pristojnosti med lokalno in državno ravnijo, še posebej pri »izvirnih zadevah občine«.

## SODELOVANJE INV

### SODELOVANJE Z DRUGIMI INŠPEKCIJAMI IN ORGANI

Sodelovanje z drugimi inšpekcijskimi organi je potekalo v okviru dogovorov na regijskih koordinacijah in v Inšpekcijskem svetu ter po potrebi pri izvajanju rednih in izrednih nadzorov. V okviru regijskih koordinacij se je ob sodelovanju z drugimi inšpekcijskimi organi in s hkrati izvedenimi nadzori problematičnih zavezancev zagotovila hitrejša in učinkovitejša vzpostavitev zakonitega ravnanja. Sodelovanje je potekalo glede izmenjave podatkov in informacij ter po potrebi z izvajanjem skupnih nadzorov. INV je najpogosteje sodelovala s kmetijsko, gozdarsko, okoljsko in gradbeno inšpekcijo, policijo in medobčinskimi inšpektorati.

V sodelovanju s policijo so bili opravljeni skupni nadzori glede vožnje v naravnem okolju.

INV redno sodeluje z ministrstvom, ARSO, DRSV in ZRSVN glede izmenjave podatkov in priprave strokovnih mnenj.

### MEDNARODNO SODELOVANJE

Na področju mednarodnega sodelovanja so inšpektorji za naravo in vode vključeni v delovanje mednarodne organizacije IMPEL. Inšpektorji INV so v letu 2024 sodelovali v projektih organizacije IMPEL na področju voda, narave ter na področju uveljavljanja evropske zakonodaje.

### KLJUČNE UGOTOVITVE IN SKLEPI

* **PREDLOGI SPREMEMB V ZAKONODAJI**

INV na leto prejme približno 600–700 prijav. Deset inšpektorjev, kolikor jih je zaposlenih na inšpekciji za naravo in vode, ne more zagotavljati rednega nadzora in sprotnega odziva na prijave in pobude, zaradi česar se neobdelane prijave kopičijo.

Za zagotovitev učinkovitejšega nadzora na področju narave in voda je bilo v preteklosti podano že veliko pobud, ključne so naštete v nadaljevanju:

* smiselno in nedvoumno razmejiti pristojnosti med državnimi in občinskimi nadzornimi organi ter med inšpektorji in naravovarstvenimi in vodovarstvenimi nadzorniki;
* vzpostaviti tak sistem vodovarstvenega nadzora, kot to določa 177. člen ZV-1, da v primeru, ko vodovarstveni nadzorniki ugotovijo kršitve, ki presegajo njihove pristojnosti, o ugotovljenih kršitvah obvestijo pristojnega inšpektorja;
* podeliti pooblastila vodovarstvenim nadzornikom, da bi lahko opravljali vodovarstveni nadzor v zvezi s prekrški, kot to določa 177. člen ZV-1. Vodovarstveni nadzorniki so na podlagi teh določil že izvedli izobraževanja in opravili izpite iz prekrškovnih postopkov, javno pooblastilo pa jim še vedno ni podeljeno;
* sistemsko urediti vprašanje izvršiteljev (lahko kot javno službo), ki bi izvajali izvršilne postopke inšpektorjev za naravo in vode, tako da bi ti imeli trajna pooblastila;
* v sprejemanju je predlog sprememb ZON (ZON-F), kjer je inšpekcija predlagala več sprememb (povečanje višine prekrškovnih glob, določila glede obiskovanja naravnih vrednot, ogledovanje ogroženih zavarovanih prostoživečih živalskih vrst in drugo);
* vzpostaviti še bolj učinkovite instrumente, s katerimi bi preprečili finančno breme države ob zlorabi predpisov ali stečaju, prisilnih poravnavah, likvidacijah, denacionalizacijah, lastninjenju podjetij in drugem.

Obseg dela vseh inšpektorjev, tudi na INV, ki ni neposredno izvajanje inšpekcijskega nadzora (npr. odgovori medijem, poslancem, drugim organom, VČP, RS RS, KPK, Policiji, v skladu z ZDIJZ in podobno), se iz leta v leto pomembno povečuje.

* **PREDLOGI SPREMEMB ZA UČINKOVITO ZAGOTOVITEV VODOVARSTVENEGA NADZORA**

Že več let opozarjamo na nujnost vzpostavitve rečnonadzorne službe s polnimi pooblastili v skladu z ZV-1. Rečnonadzorna služba bi z večjo prisotnostjo na terenu in številčnostjo pripomogla predvsem k hitremu odkrivanju in odpravljanju zaznanih kršitev na terenu, tako s preventivnim delovanjem, ozaveščanjem in opozarjanjem kakor tudi z ukrepi nadzora ter izrekanjem glob v skladu s pooblastili, ki pa jim zdaj še niso podeljena.

* **POVEČANJE ŠTEVILA INŠPEKTORJEV**

Za celotno Slovenijo je ta čas pristojnih le deset inšpektoric in inšpektorjev za naravo in vode, ki poleg predpisov s področja varstva in urejanja voda, vodnih in priobalnih zemljišč, vodnih pravic, zakonite rabe vode ter nadzora glede določil o izdaji in kršitvi vodnih soglasij in dovoljenj nadzirajo še gospodarske javne službe na področju oskrbe s pitno vodo ter odvajanja in čiščenja komunalne in padavinske odpadne vode – opremljenosti agromelioracij. Opravljajo tudi inšpekcijske nadzore nad zagotavljanjem spoštovanja zahtev varstva prosto živečih rastlinskih in živalskih vrst, varstva naravnih vrednot ter zahtev glede izdanih naravovarstvenih soglasij in drugih dovoljenj.

* **DOVOLJENJA, SOGLASJA, STROKOVNA MNENJA IN ZDRUŽEVANJE POSTOPKOV**

Na podlagi določb področnih zakonov INV izvaja nadzor tudi nad skladnostjo delovanja zavezancev z upravnimi akti, izdanimi na njihovi podlagi, kot so naravovarstvena dovoljenja in soglasja, dovoljenja za poseg v naravo, vodovarstvena soglasja, vodna dovoljenja in podobno. Navedeni upravni akti se večkrat dopolnjujejo in spreminjajo, pri čemer se jasnost zahtev precej izgubi, kar je težava tako za nosilca dovoljenja kot za inšpekcijski nadzor.

## RUDARSKA INŠPEKCIJA

### OPRAVLJENO DELO RUDARSKIH INŠPEKTORJEV

Podlaga za izvajanje nadzora rudarskih inšpektorjev so materialni predpisi, ki urejajo področje rudarstva, varnosti in zdravja pri delu, skladnosti proizvodov, ter zakoni o zapiranju rudnikov. Pri izvajanju nadzora iz varnosti in zdravja pri delu pri rudarskih delih ima rudarski inšpektor pravice inšpektorja za delo in pravice tržnega inšpektorja pri nadzoru strojev, protieksplozijske zaščite in osebne varovalne opreme. Rudarski inšpektor opravlja tudi nadzor monitoringa vplivov rudarskih del na okolje in nadzor rudnikov v zapiranju in nad rudarskimi muzeji. Posebnost pri nadzoru rudarskih inšpektorjev je predpisana periodika ter takojšnja preiskava nesreč pri delu in nevarnih pojavov.

Pri izvajalcih rudarskih del, ki pri izvajanju del potrebujejo električne naprave in napeljave, nadzor izvaja rudarski elektroenergetski inšpektor. Rudarski elektroenergetski inšpektor izvaja nadzor na podlagi Zakona o rudarstvu in Pravilnika o zahtevah za zagotavljanje varnosti in zdravja pri delu in o tehničnih ukrepih pri postavljanju in uporabi električnih instalacij in naprav v podzemnih prostorih in na površini pri raziskovanju in izkoriščanju mineralnih surovin.

#### PRISTOJNOST IN ZAKONODAJA

Podlaga za izvajanje nadzora so materialni predpisi, ki urejajo področje rudarstva, varnosti in zdravja pri delu, skladnosti proizvodov, ter zakoni o zapiranju rudnikov. Pooblastila in pristojnosti RI so opredeljeni v ZRud-1, ZVZD-1, ZID-1, ZSVP-1, ZTZPUS-1 in drugih podzakonskih aktih.

#### INŠPEKCIJSKI NADZOR

Rudarski inšpektorji so v letu 2024 izvajali inšpekcijski nadzor pri nosilcih rudarske pravice in izvajalcih rudarskih del pri raziskovanju in izkoriščanju mineralnih surovin, nadzor pri graditvi objektov z minerskimi in vrtalnimi deli ter vrtanjem vrtin globine več kot 300 metrov, kot to določa 123. člen ZRud-1.

Na področju RS je podeljeno 180 rudarskih pravic, kar pomeni 180 rudnikov za površinsko in podzemno pridobivanje.

Nekateri nosilci rudarske pravice rudarskih del ne izvajajo sami, ampak za to najamejo izvajalca (izvajalske pogodbe). Pri izvajalcih rudarskih del inšpektorji nadzirajo usposobljenost za izvajanje teh del in izvajanje v skladu s tehnično dokumentacijo.

Inšpekcijski nadzor po določbah ZRud-1 in ZVZD-1 in podrejenih predpisov zajema:

* nosilce rudarske pravice za izkoriščanje,
* izvajalce rudarskih del,
* nadzor pri izdelavi in sanaciji predorov,
* nadzor pri graditvi objektov z minerskimi in vrtalnimi deli ter vrtanjem vrtin globine več kot 300 metrov,
* raziskave delovnih nesreč in nevarnih pojavov,
* nezakonito izkoriščanje mineralnih surovin in nepravilno miniranje v pridobivalnih prostorih oziroma pri graditvi objektov,
* mnenja po ZRud-1.

Za inšpekcijski nadzor rudarskih inšpektorjev je določena periodika izvajanja. Periodika nadzora je določena v 127. členu ZRud-1.

Rudarski inšpektorji izvajajo nadzor na podlagi ZVZD-1 pri rudarskih in podzemnih gradbenih delih, ki se izvajajo z rudarskimi metodami dela. Kadar nadzoruje izvajanje ukrepov s področja varnosti in zdravja pri delu pri izvajanju rudarskih del po določbah ZRud-1, ima rudarski inšpektor pravice in dolžnosti, kot jih ima inšpektor za delo.

Inšpektor mora v primeru smrtne ali skupinske nesreče v rudniku takoj na mestu začeti izvajati raziskavo okoliščin nesreče, odrediti ukrepe za zavarovanje dokazov in ukrepe varnostne narave. Poleg tega mora izdelati pisno mnenje o vzrokih nesreče (127. člen ZRud-1). Zaradi te določbe je v okviru rudarske inšpekcije, v povezavi s Centrom za obveščanje RS, organizirana stalna pripravljenost rudarskih inšpektorjev izven rednega delovnega časa.

Na podlagi določil ZRud-1 je inšpekcijski nadzor rudarskih inšpektorjev razdeljen na dve osnovni področji, in sicer na raziskovanje in izkoriščanje mineralnih surovin ter na izvajanje rudarskih del, ki niso v neposredni povezavi z raziskovanjem in izkoriščanjem mineralnih surovin.

Redni inšpekcijski nadzor je v letu 2024 zajemal nadzor rudnikov s podzemnim pridobivanjem, nadzor pri pridobivanju ogljikovodikov v SV Sloveniji, nadzor rudarskih družb pri površinskem pridobivanju mineralnih surovin, opravljen je bil nadzor pri izvajalcih rudarskih del, poleg tega je bil opravljen nadzor v rudniških prostorih s podeljenimi rudarskimi pravicami za raziskovanje in izkoriščanje mineralnih surovin. Inšpektorji so izvajali nadzor pri izgradnji predorov, in sicer predorov drugega tira Divača–Koper in predora Konovo (III. razvojna os).

V rudnikih, kjer še delujejo rudarske reševalne službe, je bil opravljen nadzor nad delovanjem rudarskih reševalnih služb. Inšpektorji so opravljali tudi nadzor nad izvajanjem razstreljevanja zunaj rudniških prostorov, nadzor pri izvajanju vrtalnih del globine več kot 300 metrov zunaj rudniških prostorov in nadzor nad obratovanjem štirih podzemnih rudarskih muzejev.

Inšpekcija je za leto 2024 načrtovala sprotno obravnavo vseh prejetih prijav in pobud s svojega področja dela, za katere je pristojna. Število inšpekcijskih nadzorov na podlagi prejetih prijav in pobud je bilo opravljeno v skladu z načrtom dela inšpekcije. Rudarska inšpekcija je v letu 2024 opravila redne nadzore, kot so določeni v ZRud-1, in redne nadzore v okviru koordiniranih akcij. Nemudoma je obravnavala prijave in zadeve, iz katerih je bilo razbrati, da je ogroženo zdravje in življenje ljudi, javna varnost ali premoženje večje vrednosti.

Rudarska inšpekcija je 19. junija 2023 sprejela prednostna področja za obravnavo prijav. Usmeritve za vrstni red obravnave prijav na področju dela rudarskih inšpektorjev določajo vrstni red obravnav prijav pravnih in fizičnih oseb, kot je navedeno v nadaljevanju.

1. **prednostno področje:**

* prijave, iz katerih je jasno razvidno, da je treba odrediti ukrep prepovedi za odpravo nepravilnosti z ustno odločbo, kot jo določata 211. člen ZUP in 129. člen ZRud-1,
* prijave, ki se nanašajo na varnost in zdravje delavcev, iz katerih izhaja, da je lahko ogroženo zdravje in življenje delavcev,
* raziskava skupinskih nezgod,
* raziskava nezgod s smrtnim izidom,
* razstreljevalna dela,
* prijave, ki se nanašajo na neuporabo ali uporabo poškodovanih naprav v protieksplozijski zaščiti, pri pridobivanju mineralnih surovin v podzemnih prostorih, kjer je eksplozivno ozračje.

1. **prednostno področje:**

* posegi v prostor, ki se izvajajo brez izdanih upravnih dovoljenj – nezakonita rudarska dela,
* posegi v prostor, za katere so izdana gradbena dovoljenja ali odločbe za izdelavo gozdne infrastrukture, pri katerih se preverja priglasitev količin pridobljenih mineralnih surovin,
* raziskava nevarnih pojavov,
* raziskava težjih poškodb pri delu,
* prijave nevarnih dogodkov, poškodb naprav in poškodb zaposlenih pri delih, katerih vzrok poškodb je električni tok.

1. **prednostno področje:**

* vplivi izvajanja rudarskih del na okolico (monitoring),
* nepravilnosti pri izvajanju rudarskih del (splošno),
* neskladje izvedenih parametrov etaž s projektiranim stanjem,
* prijave, ki se nanašajo na uporabo poškodovanih električnih naprav in napeljav.

1. **prednostno področje:**

* posegi zunaj pridobivalnega prostora,
* izvajanje sanacije kamnolomov,
* nasipavanje pridobivalnih prostorov z odpadki,
* raziskava lažjih nezgod,
* kršenje določil koncesijske pogodbe (splošno),
* drugo.

#### INŠPEKCIJSKI UPRAVNI POSTOPEK

Rudarski inšpektorji so svoje delo opravljali po sprejetem načrtu za leto 2024. Od 250 načrtovanih inšpekcijskih pregledov za leto 2024 jih je bilo izvedenih 244, kar pomeni, da je bil načrt skoraj v celoti uresničen (97,6-odstotno).

Rudarska inšpekcija je v letu 2024 prejela 54 prijav, ki so knjižene v 54 prijavnih zadevah. Večina prijav se je nanašala na nezakonita rudarska dela in razstreljevanje.

Po uradni dolžnosti je bilo leta 2024 uvedenih 223 postopkov, od tega je bilo 172 inšpekcijskih, en prekrškovni postopek in 50 splošnih postopkov, ki so se nanašali na delovanje rudarske inšpekcije.

Preglednica 35: Število prejetih prijav in inšpekcijskih postopkov

|  |  |
| --- | --- |
| **2024** | **Inšpekcijski nadzor na področju rudarstva** |
| Število prejetih prijav | 54 |
| Število obravnavanih zadev | 172 |

V letu 2024 je bilo rešenih 171 inšpekcijskih upravnih rudarskih zadev, nobena prekrškovna zadeva, 59 prijavnih zadev in 13 drugih splošnih zadev.

Če inšpektor pri opravljanju nalog inšpekcijskega nadzora odkrije nepravilnosti in presodi, da je glede na pomen dejanja opozorilo zadosten ukrep, najprej le ustno opozori na nepravilnosti in njihove posledice ter določi rok za njihovo odpravo. Svoje ugotovitve, izrečeno opozorilo in rok za odpravo pomanjkljivosti navede v zapisniku. V letu 2024 so inšpektorji izrekli 59 opozoril v skladu z ZIN.

Rudarska inšpekcija je tako imela 31. decembra 2024 odprtih 599 zadev, od katerih je bilo 311 upravnih inšpekcijskih zadev (strokovni nadzor), pet prekrškovnih zadev in 102 drugi splošni zadevi. Skupno je bilo 31. decembra 2024 odprtih 181 prijavnih zadev.

Rudarski inšpektorji imajo evidentirano tudi 205 upravnih zadev, v vseh teh zadevah teče ugotovitveni postopek oziroma o njih še ni bilo odločeno.

V letu 2024 so rudarski inšpektorji v zvezi s postopki poslali 35 odgovorov prijaviteljem, 49 odgovorov in dopisov drugim organom ter 174 dopisov, odgovorov, obvestil in pojasnil strankam. Leta 2024 je bilo s področja dela rudarske inšpekcije medijem poslan en odgovor na novinarsko vprašanje.

Rudarski inšpektorji so v upravnih zadevah, prekrškovnih zadevah in akcijah opravili 174 rednih pregledov, 48 izrednih pregledov in 22 kontrolnih pregledov (rednih in izrednih). V okviru teh zadev so sestavili pet drugih zapisnikov. Izdali so tudi 44 upravnih inšpekcijskih odločb.

Natančnejše stanje s podatki o pomembnejših dejanjih in ukrepih v okviru inšpekcijskih postopkov v letu 2024 je razvidno iz preglednice 36.

**Preglednica 36: Ukrepi rudarske inšpekcije v letu 2024**

|  |  |
| --- | --- |
| **2024** | **Upravna dejanja in ukrepi** |
| **Podatki o dejanjih in ukrepih** | **Število** |
| Inšpekcijske zadeve, začete v tekočem letu | 172 |
| Zapisnik: redni pregled | 174 |
| Zapisnik: izredni pregled | 48 |
| Zapisnik: kontrolni pregled | 22 |
| Mnenje: vzrok nastanka delovne nesreče | 2 |
| Mnenje: vzrok nastanka nevarnega pojava | 3 |
| Mnenje po 22., 23. in 24. členu ZRud-1 | 27 |
| Opozorilo po ZIN | 59 |
| Odločba: pisni odpravek ustne odločbe | 1 |
| Odločba: upravna | 43 |
| Sklep: denarna kazen v upravni izvršbi s PRISILITVIJO | 5 |
| Sklep: dovolitev izvršbe (PRISILITEV) | 8 |
| Sklep: odlog izvršbe | 1 |
| Sklep: stroški postopka | 2 |
| Sklep: upravni | 17 |
| Sklep: ustavitev izvršbe | 2 |
| Sklep: ustavitev postopka | 70 |

Zoper izrečene inšpekcijske ukrepe lahko stranke v postopku vložijo pravna sredstva. V letu 2024 je rudarska inšpekcija prejela osem pritožbe zoper izdane akte v inšpekcijskem postopku in štiri odločitve drugostopenjskega organa, povezane z vloženimi pravnimi sredstvi. Odločitve drugostopenjskega organa v zvezi z vloženimi pravnimi sredstvi so razvidne iz preglednice 37. Tako je bilo v letu 2024 za inšpektorat neugodnih 25 % odločitev instančnega organa, medtem ko je bilo ugodnih 75 % odločitev.

Preglednica 37: Odločitve drugostopenjskega organa v zvezi z vloženimi pravnimi sredstvi

|  |  |  |
| --- | --- | --- |
| **Oznake vrstic** | **INŠP\_INV** | **Odstotek** |
| Akt odpravljen v celoti in vrnitev v ponovni postopek | 1 | 25,00 |
| Pritožba se zavrne | 2 | 50,00 |
| Pritožba se zavrže | 1 | 25,00 |
| **Skupaj** | **4** | **100,00** |

Iz preglednice 38 izhajajo izvedene naloge, ki jih je rudarska inšpekcija glede na načrt za leto 2024 izvedla po tematskih sklopih oziroma temeljnih nalogah.

**Preglednica 38: Izvedene temeljne naloge**

|  |  |  |  |
| --- | --- | --- | --- |
| **Področje nadzora/število inšpekcijskih pregledov** | **Načrt dela 2024** | **Realizacija 2024** | **% izpolnitve načrta** |
| Nosilci rudarske pravice | 110 | 107 | 97,3 |
| Izvajalci rudarskih del | 40 | 41 | 102,5 |
| Graditev objektov z minerskimi in vrtalnimi deli ter vrtanjem vrtin globine več kot 300 metrov | 5 | 8 | 160 |
| Nadzor pri izdelavi in sanaciji predorov | 10 | 6 | 60 |
| Raziskave delovnih nesreč in nevarnih pojavov | 5 | 5 | 100 |
| Izredni inšpekcijski nadzori | 10 | 8 | 80 |
| Nadzor nad nezakonitimi rudarskimi deli | 10 | 7 | 70 |
| Zavezanci, ki pri izvajanju rudarskih del potrebujejo električne naprave in napeljave | 60 | 62 | 103,3 |
| **SKUPNO ŠTEVILO** | **250** | **244** | **97,6** |

Povzetek ugotovitev inšpekcijskih pregledov in ocena stanja v rudarstvu:

* Z vidika inšpekcijskega nadzora je površinsko pridobivanje po številu objektov in pridobivalnih prostorov najobširnejše, nadzor nad varnostjo in zdravjem delavcev pa je pri podzemnem pridobivanju bolj zahteven.
* Vsi pridobivalni prostori v Rudarski knjigi so že »ugotovljeni« in največkrat podlaga za ukrepanje rudarskega inšpektorja v primeru izkoriščanja zunaj odobrenega pridobivalnega prostora.
* V letu 2024 so glede na urejenost pridobivalnih prostorov v Rudarski knjigi zavezanci nadaljevali izdelavo elaboratov o zalogah in virih ter tudi pridobili potrdilo o stanju zalog in virov. Večina elaboratov je izdelana za postopke podaljšanja rudarske pravice.
* V letu 2024 so rudarski inšpektorji izvajali inšpekcijske nadzore, ki jim je v letu 2023 rudarska pravica potekla. V skladu s 100.a in 131. členom ZRud-1 so izdali odločbe, s katerimi so izrekli ukrep prepovedi izkoriščanja in ukrep, da mora zavezanec pri ministrstvu, pristojnem za rudarstvo, v osmih dneh od vročitve odločbe vloži vlogo za predčasno popolno in trajno opustitev izvajanja rudarskih del. V treh primerih so se zavezanci na odločbo rudarskega inšpektorja pritožili. Ministrstvo za naravne vire in prostor je odločbo rudarskega inšpektorja odpravilo in zadevo vrnilo v dopolnitev postopka in ponovno odločanje. Razlog za tako odločitev so začasne odredbe sodišča, s katerimi je to veljavnost koncesijske pogodbe podaljšalo do izdaje pravnomočne odločbe v upravnem sporu.
* Težava sta pridobljena mineralna surovina pri gradbenih delih in aglomeracijah ter nadzor nad količino mineralne surovine, ki se pri teh delih pridobi.
* Število nezakonitih rudarskih del se še vedno povečuje. Večina nezakonitega izkoriščanja mineralne surovine se izvaja na gozdnih oziroma kmetijskih zemljiščih, zato rudarski inšpektorji v skladu s 139. členom Zrud-1 sodelujejo z gozdarskimi in kmetijskimi inšpektorji.
* Rudarski inšpektorji ugotavljajo, da nekateri zavezanci rudarskih del ne izvajajo v skladu z rudarsko projektno dokumentacijo, zato je bilo z namenom ureditve stanja izdanih več odločb.
* Nekateri zavezanci še vedno nimajo urejene namenske rabe zemljišč, na katerih se izvaja izkoriščanje mineralne surovine, ali izdelanega OPPN. Zemljišče, kjer je površinski kop, je še vedno gozd ali kmetijsko zemljišče.
* Ugotavlja se, da so postopki opustitve izvajanja rudarskih del počasni.
* Podzemno pridobivanje premoga se izvaja samo še v Premogovniku Velenje.
* Zavezanci si v predpisanem roku ne pridobijo situacijskega načrta pridobivalnega prostora (Pravilnik o rudarski tehnični dokumentaciji: prikaz pridobivalnega prostora, rudniških objektov, odkopnih polj, rudniških komunikacij, predelovalnih obratov, odlagališč, skladišč).
* Ugotavlja se, da nekateri zavezanci ne izvajajo meritev električnih naprav, električnih napeljav in ozemljitev ter ne vodijo ustrezne evidence. Ugotavljajo se manjkajoče enopolne sheme, neskladno vgrajena električna oprema z enopolno shemo.
* Rudarska reševalna četa Premogovnika Velenje je vključena v sistem reševanja pri upravi za zaščito in reševanje. Usposabljanje reševalcev poteka po sprejetih programih, pregledovanje reševalne opreme pa izvaja pooblaščenec. Rudarske reševalne službe na področju usposabljanja in nudenja pomoči usklajuje Koordinacijski odbor reševalnih služb rudnikov Slovenije, kjer aktivno sodelujejo tudi rudarski inšpektorji.

ZRud-1 v 127. členu določa dolžnosti rudarskega inšpektorja. Rudarski inšpektor mora v primeru smrtne ali skupinske nesreče v rudniku takoj na mestu začeti izvajati preiskavo okoliščin nesreče, odrediti ukrepe za zavarovanje dokazov in ukrepe varnostne narave ter izdelati pisno mnenje o vzrokih nesreče. Poleg tega ta člen določa, da mora rudarski inšpektor v skladu z letnim načrtom izvajanja nalog inšpekcijskega nadzora, ki upošteva ocene tveganja izvajalca rudarskih del, vendar najmanj enkrat letno opraviti nadzor nad izvajanjem rudarskih del, ki jih ogroža metan, drugi plini, vdori vode, mulja in blata, nevaren premogov prah, kremenov prah ali živosrebrni hlapi, ter nad prostorom, kjer je nevarnost radioaktivnih sevanj, in v primerih, ko je tveganje za nevarne pojave povečano. Rudarski inšpektor mora najmanj enkrat letno opraviti tudi nadzor nad izvajanjem rudarskih del v pridobivalnih prostorih, kjer je do izteka koncesije manj kot tri leta. Pri drugih rudarskih delih pa mora rudarski inšpektor opraviti nadzor v skladu z letnim načrtom izvajanja nalog inšpekcijskega nadzora, ki upošteva ocene tveganja izvajalca rudarskih del, vendar najmanj enkrat na dve leti. V letu 2024 ni bilo nobene rudarske nesreče s smrtnim izidom.

Poleg tega rudarski inšpektorji vodijo tudi upravne postopke oziroma morajo izdajati mnenja na podlagi 22, 23. in 24. člena ZRud-1 (mnenja o usposobljenosti za izvajanje rudarskih del, za izdelovanje rudarske tehnične dokumentacije, za izdelovanje geološke dokumentacije v rudarstvu in mnenja o usposobljenosti za revidiranje rudarske tehnične dokumentacije).

Rudarski inšpektorji imajo pooblastila delovnih inšpektorjev, kot to določata 72. člen ZVZD-1 in 125. člen ZRud-1. Inšpekcijski nadzor izvajajo na podlagi ZVZD-1 pri rudarskih in podzemnih gradbenih delih, ki se izvajajo z rudarskimi metodami dela. To pomeni, da rudarski inšpektorji izvajajo nadzor nad predori v gradnji.

V letu 2024 so rudarski inšpektorji zavezancem izdali več odločb, s katerimi so trajno prepovedali izvajanje rudarskih del (izkoriščanje mineralnih surovin) v tistih pridobivalnih prostorih, za katere rudarska pravica in koncesija nista bili podaljšani ter nista bili podeljeni novi rudarska pravica in koncesija. Zavezanci, ki imajo na sodiščih odprtih več postopkov v povezavi s podaljšanjem koncesij in rudarskih pravic, so predlagali izdajo začasnih odredb sodišča, s katero bi podaljšalo veljavnost rudarskih pravic in koncesij, odložilo izvrševanje odločbe rudarskega inšpektorja in podobno. V nekaterih primerih so sodišča prepoznala problematiko podaljševanja rudarskih pravic in koncesij ter so zato zavezancem izdala začasne odredbe, s čimer so podaljšala veljavnost rudarske pravice in koncesije do odločitve v upravnem sporu glede podaljšanja rudarske pravice in koncesije. Glede na navedeno problematiko podaljševanja rudarskih pravic in koncesij ter izdaje začasnih odredb se ocenjuje, da bo v letu 2025 najverjetneje zaznana povečana potreba po izvajanju izrednih inšpekcijskih nadzorov iz pristojnosti rudarskih inšpektorjev.

Zaradi kadrovske podhranjenosti rudarske inšpekcije nekatere lokacije oziroma nekatera področja, ki jih nadzira rudarska inšpekcija, ostajajo nenadzorovani. Zato si rudarski inšpektorji prizadevajo za zagotavljanje javnega interesa predvsem na področju varnosti in zdravja pri delu, varstva okolja, ustreznosti delovne in varovalne opreme ter na področju protieksplozijske zaščite v ogroženih območjih.

### PREKRŠKOVNI POSTOPEK

Na podlagi drugega odstavka 45. člena ZP-1 so upravni in drugi državni organi, ki izvajajo nadzorstvo nad izvrševanjem zakonov in uredb, s katerimi so določeni prekrški, torej tudi rudarska inšpekcija, prekrškovni organi.

Glede na veljavni ZP-1 se v primeru ugotovljene storitve prekrška storilcu izreče predpisana sankcija (na primer globa ali opomin), vendar pa lahko inšpektor namesto izreka sankcije kršilca le opozori, če je storjeni prekršek neznatnega pomena in oceni, da je glede na pomen dejanja to zadosten ukrep. Če inšpektor prekršek osebno zazna ali ga ugotovi z uporabo ustreznih tehničnih sredstev ali naprav, lahko kršilcu takoj na kraju prekrška izda in vroči plačilni nalog.

Storilcem prekrškov, ki deloma ali v celoti ne plačajo globe v določenem roku, se po spremembi ZP-1 v letu 2016 lahko določi tudi nadomestni zapor, o katerem odloči pristojno sodišče, prisilna izterjava globe in drugih stroškov postopka pa je v pristojnosti FURS.

Vodenje prekrškovnih postopkov je redno delo, v letu 2024 je bil uveden en prekrškovni postopek. Izdana je bila odločba o prekršku v višini izrečene globe 10.000,00 EUR.

Natančnejše stanje s podatki o pomembnejših dejanjih in ukrepih rudarske inšpekcije v okviru prekrškovnih postopkov v letu 2024 prikazuje preglednica 39.

Preglednica 39: Dejanja in ukrepi rudarske inšpekcije v okviru prekrškovnih postopkov v letu 2024

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** | **Št. napovedi zahtev za sodno varstvo** |
| 1 | 0 | 0 | 1 | 0 | 1 | 0 |

V preglednici 40 so prikazane skupna višina izrečenih glob, prikazana kot nastanek terjatve, višina izvršenih plačil izrečenih glob kot plačilo terjatve ter višina izvršenih plačil izrečenih glob s priznanim 50-odstotnim popustom.

Preglednica 40: Terjatve v prekrškovnih postopkih rudarske inšpekcije v letu 2024

|  |  |
| --- | --- |
| **2024** | **Prekrškovna globa v EUR** |
| Skupna vrednost izrečenih glob | 10.000,00 |
| Plačilo terjatev | 0 |
| Plačilo s 50-% popustom | 0 |

### AKCIJE V LETU 2024

**Nadzor nad izvajanjem razstreljevalnih del v pridobivalnih prostorih in v drugih dejavnostih**

1. **Splošno o akciji:**

V preteklih letih se je na podlagi prijav povečalo število inšpekcijskih nadzorov nad razstreljevanjem. Predvsem pri razstreljevanju v drugih dejavnostih so inšpektorji ugotovili več nepravilnosti. ZRud-1 v 71. členu določa, da vse vrste razstreljevalnih del spadajo med zahtevna temeljna rudarska dela. Razstreljevalna dela se poleg rudarskih dejavnosti (premogovniki, rudniki, kamnolomi in podobno) izvajajo tudi pri drugih dejavnostih (na primer večji zemeljski izkopi, gradnja predorov).

1. **Ugotovitve in ukrepi nadzora:**

Glede na področja, na katerih so se v preteklih pregledih odkrivale večje nepravilnosti oziroma več nepravilnosti, je inšpekcija v letu 2024 načrtovala sistematično usmerjene nadzore na naslednjih področjih:

* **Akcija nadzora nad izkoriščanjem mineralne surovine pri zavezancih, ki jim je v letu 2023 potekla koncesijska pogodba**

Na območju RS je podeljenih 180 koncesij za izkoriščanje mineralne surovine. Približno 80 koncesionarjem je v letu 2023 potekla koncesijska pogodba oziroma rudarska pravica. Večina je rudarsko pravico podaljšala na podlagi ZIUPRPK. Rudarski inšpektorji so v letu 2024 usmerjeno nadzirali izkoriščanje mineralne surovine pri 18 zavezancih, ki so v letu 2023 ostali brez rudarske pravice oziroma koncesijske pogodbe. Inšpektorji so v teh primerih najprej izrekli ukrep prepoved izkoriščanja, v nadaljevanju pa preverjali, ali je bila popolna in trajna opustitev rudarskih del izvedena. Rudarski inšpektor je v petih primerih nespoštovanja prepovedi z odločbo odredil, da mora zavezanec v osmih dneh vložiti vlogo za predčasno popolno in trajno opustitev izvajanja rudarskih del. Opravili so 20 inšpekcijskih nadzorov pri 11 zavezancih, ki jim je v letu 2023 rudarska pravica potekla in jim le-ta ni bila podaljšana. Deset zavezancev je imelo rudarsko pravico za izkoriščanje tehničnega kamna, eden pa je imel koncesijo za izkoriščanje ogljikovodikov. V treh primerih so se zavezanci zoper odločbo inšpektorja pritožili. MNVP v dveh zadevah odločbo potrdilo, v enem primeru je odločbo rudarskega inšpektorja odpravilo in zadevo vrnilo v dopolnitev postopka ter ponovno odločanje z opombo, da je rudarski inšpektor ukrepal v skladu z ZRud-1. Razlog za tako odločitev MNVP je začasna odredba v zvezi s tožbo, v zvezi z upravnimi postopki, ki jih vodi ministrstvo. Z začasno odredbo je sodišče veljavnost koncesijske pogodbe podaljšalo do izdaje pravnomočne odločbe v upravnem sporu.

Rudarski inšpektorji so v okviru akcije izdali dva sklepa o dovolitvi izvršbe (prisilitev) in dva sklepa o ustavitvi postopka.

* **Nadzor nad nosilci rudarske pravice, ki se jim je podaljšala rudarska pravica na podlagi ZIUPRPK)**

Z namenom vzpostavitve zakonitega stanja v pridobivalnih prostorih so inšpektorji v letu 2024 pri zavezancih, ki se jim je rudarska pravica podaljšala za 30 mesecev, preverjali, ali na pridobivalnem prostoru še obstajajo zaloge mineralne surovine, ali ima koncesionar na zemljiščih, ki so predmet podaljšanja rudarske pravice, in pristopnem zemljišču pravico izvajati rudarska dela in ali izkoriščanje poteka znotraj mej pridobivalnega prostora.

Opravili so nadzore pri 15 zavezancih, ki jim je bila rudarska pravica podaljšana na podlagi interventnega zakona. Pri teh zavezancih so opravili 29 inšpekcijskih pregledov. Izdali so pet odločb, ki so se nanašale na izvajanje del na zemljiščih, za katera zavezanci niso imeli pravice izvajati rudarska dela. Pri šestih zavezancih niso ugotovili nepravilnosti, zato so izdali pet sklepov o ustavitvi postopka, v enem primeru pa so inšpekcijski postopek ustavili z zapisnikom. Pri štirih zavezancih inšpekcijski postopek še ni končan.

Rudarska inšpekcija je na področju nadzora preprečevanja izkoriščanja mineralnih surovin na zemljiščih, ki niso namenjena za rudarstvo, to so stavbna zemljišča ter kmetijska in gozdna zemljišča, sodelovala z GGI, INV, inšpekcijo za okolje ter z Inšpektoratom za kmetijstvo, gozdarstvo, lovstvo in ribištvo. Izvedeni so bili štirje skupni inšpekcijski nadzori nad izvajanjem nezakonitih rudarskih del na zemljiščih, ki niso namenjena za rudarstvo, z gozdarsko oziroma kmetijsko inšpekcijo. Na podlagi ugotovitev sta bili izdani dve odločbi za sanacijo nelegalnega kopa.

### MEDNARODNO SODELOVANJE

Na področju mednarodnega sodelovanja se rudarski inšpektorji vsako leto udeležujejo tradicionalnega posvetovanja predstavnikov evropskih državnih rudarskih oblasti in uprav. Udeležba na posvetovanju predstavnikov evropskih državnih rudarskih oblasti in uprav je pomembna predvsem zaradi vsebinskih razgovorov, na katerih se delegacije dogovorijo o ključni vsebini naslednjih posvetovanj (tema posvetovanja). Udeležba na tovrstnem posvetovanju je zelo pomembna za delo IRSNVP, saj se vzpostavljajo tudi neposredni osebni stiki s predstavniki nadzornih organov, ki delujejo na rudarskem področju nadzora. Tako se pridobijo informacije s področja izvajanja rudarskega nadzora v nekaterih drugih državah članicah EU.

### POROČILO O VARNOSTI IN ZDRAVJU PRI DELU V RUDARSTVU

Rudarski inšpektorji imajo pooblastila delovnih inšpektorjev, kot to določata 72. člen ZVZD-1 in 125. člen ZRud-1. Inšpekcijski nadzor izvajajo na podlagi ZVZD-1 pri rudarskih in podzemnih gradbenih delih, ki se izvajajo z rudarskimi metodami dela. ZRud-1 določa, da mora rudarski inšpektor v primeru smrtne ali skupinske nesreče v rudniku takoj na mestu začeti izvajati raziskavo okoliščin nesreče, odrediti ukrepe za zavarovanje dokazov in ukrepe varnostne narave. Poleg tega mora izdelati pisno mnenje o vzrokih nesreče (prvi odstavek 127. člena ZRud-1).

Na podlagi določil ZVZD-1 rudarski inšpektorji vsako leto izdelajo poročilo o stanju varnosti in zdravja pri delu v rudarstvu. Podatki o varnosti in zdravju pri delu so prikazani v preglednicah in diagramih, podanih v tem poglavju. Dejavnost slovenskega rudarstva oziroma dejavnost izvajanja rudarskih del je bila v letu 2024 pridobivanje lignita v Premogovniku Velenje, v omejenem obsegu so se pridobivali ogljikovodiki na naftnih poljih v Lendavi, znatni delež je podzemno pridobivanje blokov naravnega kamna v Sežani in v Hotavljah. V piranskih solinah se pridobiva mineralna surovina – morska sol. Največji delež pridobljene mineralne surovine tvori tehnični kamen za potrebe gradbeništva.

**Varnost in zdravje pri delu v rudarstvu:** Podatki o varnosti in zdravju pri delu so prikazani v preglednicah in diagramih, podanih v tem poglavju.

**Preglednica 41: Število nesreč v Republiki Sloveniji na področju rudarstva in število izgubljenih dnin za obdobje od leta 1995 do leta 2024**

|  |  |  |  |  |  |  |
| --- | --- | --- | --- | --- | --- | --- |
| **Leto** | **Število**  **nesreč** | **Lahke**  **nesreče** | **Težje**  **nesreče** | **Smrtne**  **nesreče** | **Število**  **zaposlenih** | **Izgubljene**  **dnine** |
| **1995** | 888 | 875 | 12 | 1 | 8.430 | 28.513 |
| **1996** | 854 | 844 | 9 | 1 | 7.879 | 27.607 |
| **1997** | 736 | 734 | 2 | 0 | 7.624 | 25.950 |
| **1998** | 628 | 624 | 4 | 0 | 7.365 | 20.513 |
| **1999** | 525 | 516 | 8 | 1 | 6.815 | 18.903 |
| **2000** | 454 | 445 | 8 | 1 | 5.801 | 16.535 |
| **2001** | 411 | 402 | 4 | 5 | 5.613 | 12.101 |
| **2002** | 300 | 294 | 4 | 2 | 5.248 | 9.447 |
| **2003** | 363 | 352 | 8 | 3 | 5.167 | 10.412 |
| **2004** | 301 | 292 | 7 | 2 | 4.679 | 8.239 |
| **2005** | 258 | 256 | 1 | 1 | 4.255 | 6.232 |
| **2006** | 278 | 265 | 12 | 1 | 4.696 | 8.341 |
| **2007** | 215 | 203 | 11 | 1 | 4.448 | 6.797 |
| **2008** | 212 | 203 | 7 | 2 | 4.968 | 6.792 |
| **2009** | 163 | 154 | 9 | 0 | 3.227 | 4.440 |
| **2010** | 165 | 158 | 7 | 0 | 2.943 | 3.112 |
| **2011** | 134 | 122 | 12 | 0 | 2.956 | 3.913 |
| **2012** | 129 | 122 | 7 | 0 | 2.492 | 4.744 |
| **2013** | 123 | 117 | 6 | 0 | 2.832 | 4.722 |
| **2014** | 138 | 134 | 3 | 1 | 3.537 | 4.003 |
| **2015** | 151 | 143 | 8 | 0 | 3.349 | 5.679 |
| **2016** | 145 | 142 | 3 | 0 | 3.045 | 6.661 |
| **2017** | 142 | 134 | 8 | 0 | 3.244 | 12.006 |
| **2018** | 162 | 149 | 13 | 0 | 3.174 | 11.295 |
| **2019** | 191 | 183 | 6 | 2 | 3.270 | 12.253 |
| **2020** | 159 | 153 | 6 | 0 | 3.099 | 14.376 |
| **2021** | 144 | 138 | 6 | 0 | 3.202 | 12.845 |
| **2022** | 150 | 148 | 2 | 0 | 2.973 | 13.606 |
| **2023** | 156 | 156 | 0 | 0 | 2.943 | 11.924 |
| **2024** | 197 | 197 | 0 | 0 | 2.849 | 12.790 |


Preglednica podaja pregled števila vseh nesreč, število lahkih nesreč, število težjih nesreč, smrtne nesreče, število zaposlenih in izgubljene dnine v obdobju od leta 1995 do 2024. Število nesreč pri delu v letu 2024 tvori okoli 22-odstotni delež vseh nesreč glede na leto 1995, kar pomeni 78-odstotno zmanjšanje nesreč v danem obdobju. V letu 2024 se je število nesreč v primerjavi z letom 2023 povečalo za 26 % (41 nesreč več). Število zaposlenih v rudarstvu se je v letu 2024 v primerjavi z letom 2023 zmanjšalo za 3 % (94 zaposlenih manj). V primerjavi z letom 2023 je število težjih nesreč v letu 2024 ostalo enako, namreč težje nesreče ni bilo. V letu 2024 ni bilo nesreče s smrtnim izidom, prav tako ne v letu 2023 in letu 2022. Zadnje leto s smrtnimi nesrečami je bilo leto 2019 (dve smrtni nesreči). Povečalo se je število izgubljenih dnin z 11.924 v letu 2023 na 12.970 v letu 2024. Indeks izgubljenih dnin za leto 2024 se je v primerjavi z letom 2023 povečal in znaša 1,07. Število izgubljenih dnin na posamezno nesrečo se je znižalo. To razmerje je v letu 2023 znašalo 76,44 izgubljene dnine na nesrečo, v letu 2024 pa 64,92 izgubljene dnine na nesrečo.

V obdobju od 1995 do 2024 se opazi, da je v letu 1995 znašal delež težjih nesreč glede na število zaposlenih 0,14 %, v letu 2023 in 2024 je ta delež padel na število 0, saj težjih nesreč v letu 2023 in 2024 ni bilo. Pred tem je v letu 2019 kazalnik znašal 0,18 %, v letu 2020 se je povečal na 0,19 %, v letu 2021 je ta delež znašal 0,19 %, v letu 2022 pa se je zmanjšal na 0,07 %.

V navedenem obdobju je iz preglednice 41 tudi mogoče razbrati, da je v letu 1995 znašala izguba dnin 3,38 dnine/zaposlenega, v letu 2019 se je ta kazalnik povečal, in sicer na vrednost 3,74 izgubljene dnine/zaposlenega. V letu 2020 je dosežen največji delež doslej, in sicer 4,64 izgubljene dnine/zaposlenega, v letu 2021 se je delež spet zmanjšal in znaša 4,01 izgubljene dnine/zaposlenega. V letu 2022 se je delež spet povečal, in sicer na 4,58 izgubljene dnine/zaposlenega, v letu 2023 se je ta delež zmanjšal na 4,05 izgubljene dnine na zaposlenega. V letu 2024 pa se je ta delež znova povečal na 4,49 izgubljene dnine/zaposlenega.


Indeks nesreč glede na število zaposlenih je v letu 1995 znašal 9,49, kar pomeni, da se je na 9,49 zaposlenega zgodila ena nesreča. Ta indeks je v letu 2022 znašal 19,82, v letu 2023 pa se je zmanjšal in znaša 18,86 (na 19,82 delavca se zgodi ena nesreča). V letu 2024 se je indeks nesreč glede na število zaposlenih zmanjšal in znaša 14,46 (na 14,46 delavca se zgodi ena nesreča). Iz zgoraj navedenih izračunanih parametrov je zaznati povečanje pri številu lažjih nesreč, medtem ko se je število težjih nesreč zmanjšalo oziroma jih v letu 2024 ni bilo. Glede primerjave števila izgubljenih dnin na nesrečo se je ta kazalnik v letu 2024 znižal. Iz indeksov se vidi, da se je število nesreč v letu 2024 povečalo za 26 % glede na leto 2023, medtem ko se je število izgubljenih dnin v letu 2024 povečalo za 7 % glede na leto 2023. Število zaposlenih je manjše kot v letu 2023 (3 % manj zaposlenih v letu 2024 kot v letu 2023).

**Diagram 1: Nesreče pri podzemnih delih in na površini v obdobju 1998–2024**

****


V diagramu je prikazana primerjava gibanja števila nesreč v dveh glavnih poddejavnostih, to sta površinsko in podzemno pridobivanje mineralnih surovin. Trend krivulje za površinsko pridobivanje kaže manjše povečanje glede na leto 2023. Krivulja za podzemno pridobivanje kaže manjše povečanje števila nesreč v letu 2024. Pri podzemnem pridobivanju (modra krivulja) je največje zmanjšanje števila nesreč v obdobju od 1998 do 2002 in nato v obdobju od 2008 do 2011, navedeno je v povezavi z zmanjšanjem števila zaposlenih. Pri podzemnem pridobivanju se je povečalo število nesreč s 87 v letu 2013 na 105 v letu 2014. V letu 2018 je bilo število nezgod 120, v letu 2019 pa se je povečalo na 153, kar približno enako število nezgod kot v letu 2008. Leta 2020 je bilo registriranih 138 nesreč in v letu 2021 123 nesreč, v letu 2022 pa se je število teh povečalo na 132. V letu 2023 se je pri podzemnem izkoriščanju pripetilo 136 nesreč. V letu 2024 se je število nesreč povečalo na 172. Pri površinskem pridobivanju (rožnata krivulja) se je v obdobju od leta 1995 do leta 2003 povečevalo število nesreč, po letu 2003 se je število nesreč zmanjševalo do najnižjega v letu 2016, ko se je pripetilo 19 nesreč. V letu 2018 se je število nezgod povečalo na 38, v letu 2019 je bilo to število 37, v letu 2020 je padlo na 19 nesreč, kar je 18 manj kot v letu 2019. V letu 2021 se je pri površinskem pridobivanju zgodilo 17 nezgod, v letu 2022 pa 16 nezgod. V letu 2023 se je pri površinskem izkoriščanju pripetilo 17 nesreč, v letu 2024 pa se je število nezgod povečalo na 22.

**Diagram 2: Število zaposlenih v rudarstvu v obdobju 1994–2024**



Število zaposlenih se je v letu 2024 v primerjavi z letom 2023 zmanjšalo za 94 zaposlenih oziroma za 3 %.

**Diagram 3: Število zaposlenih v rudarstvu glede na dejavnost v letu 2024**



Od vseh zaposlenih jih še vedno največ odpade na podzemno pridobivanje premoga: 66 % (Premogovnik Velenje). Površinsko pridobivanje mineralnih surovin tvori 30-odstotni delež. V drugih poddejavnostih je zaposlenih le še 4 % vseh zaposlenih v rudarstvu, od tega na pridobivanju nafte 1 %, na zapiranju rudnikov 1 % in na preostalih rudarskih delih 2 %.

**Diagram 4: Delež nesreč v rudarstvu v letu 2024**





Diagram prikazuje deleže nesreč med posameznimi poddejavnostmi. Največji delež odpade na podzemno pridobivanje mineralne surovine (Premogovnik Velenje), kar je glede na naravo dela in pogoje dela tudi pričakovano. Pri podzemnem pridobivanju se je zgodilo 87 % vseh nesreč, 11 % pa pri površinskem pridobivanju mineralnih surovin in 2 % pri drugih delih.

**Preglednica 42: Delež nesreč v rudarstvu glede na dejavnost**

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **2007** | **2008** | **2009** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| Podzemno izkoriščanje | 55 % | 44 % | 72 % | 73 % | 60 % | 80 % | 70 % | 76 % | 81 % | 82 % | 79 % | 74 % | 80 % | 86 % | 85 % | 88 % | 87 % | 87 % |
| Površinsko izkoriščanje | 36 % | 29 % | 20 % | 23 % | 33 % | 19 % | 25 % | 18 % | 16 % | 13 % | 20 % | 23 % | 19 % | 12 % | 12 % | 10 % | 11 % | 11 % |
| Pridobivanje nafte | 1 % | 1 % | 3 % | 1 % | 1 % | 0 % | 1 % | 1 % | 0,50 % | 1 % | 0 % | 0 % | 0 % | 1 % | 0 % | 0 % | 2 % | 1 % |
| Druga rudarska dela | 5 % | 24 % | 4 % | 3 % | 5 % | 0 % | 2 % | 1 % | 2 % | 4 % | 1 % | 2 % | 1 % | 1 % | 3 % | 1 % | 0 % | 0 % |
| Zapiranje rudnikov | 3 % | 2 % | 1 % | 0 % | 1 % | 1 % | 2 % | 4 % | 0,50 % | 0 % | 0 % | 1 % | 0 % | 0 % | 0 % | 1 % | 0 % | 1 % |

Iz preglednice 42 je razvidno, da tako kot v preteklih letih največji delež nesreč odpade na podzemno izkoriščanje mineralnih surovin, ki se nanaša na izvajanje rudarskih del v Premogovniku Velenje. Ta delež je v letu 2019 znašal 80 %, v letu 2020 pa 86 %, kar je za 6 % več kot v letu 2019. V letu 2021 je ta delež padel na 85 %, v letu 2022 pa narastel na 88 % in v letu 2023 znova padel na 87 %. Enak delež nesreč, 87 %, je ostal tudi v letu 2024. Pri površinskem pridobivanju mineralnih surovin je bil ta delež 19 % v letu 2019, v letu 2020 pa je padel na 12 %. Tudi v letu 2021 je delež nesreč pri površinskem pridobivanju znašal 12 %, v letu 2022 pa je padel na 10 % in se v letu 2023 zvišal na 11 %. Enak delež nesreč, 11 %, je ostal tudi v letu 2024.

**Diagram 5: Smrtne nesreče v obdobju 1995–2024**



V letih 2020, 2021, 2022, 2023 in 2024 ni bilo smrtnih žrtev.

1. Sem spadajo redni in izredni zapisniki, kontrolni redni in izredni zapisniki, redni in izredni kontrolni pregled – izvršba po prvi osebi (izvršitev odločbe), redni in izredni zapisniki z zaslišanjem ter izvršba po drugi osebi v upravnih gradbenih in prekrškovnih zadevah ter akcijah. [↑](#footnote-ref-1)
2. Sem spadajo zapisniki (vsi zapisniki brez zapisnika prijava) v upravnih geodetskih in prekrškovnih zadevah in akcijah; vrsta dokumenta L in I. [↑](#footnote-ref-2)